c: text/html

text:
ཉེ་ཆར། 2017ལོ་འཁོར་གྱི་ཀྲུང་གོའི་གཏམ་རྒྱུད་ཡག་པོ་ཁྱབ་བསྒྲགས་བྱེད་པའི་མཛད་སྒོ་ཧྲང་ཧའེ་གྲོང་ཁྱེར་ཅིན་ཧྲན་ཆུས་སུ་གནས་པའི་ཀྲུང་གོའི་གཏམ་རྒྱུད་ཀྱི་རྟེན་གཞི་ཧྥུང་ཅིང་དུ་གཉེར་བ་དང་། ས་གནས་ས་ཐོག་ཏུ་2017ལོ་འཁོར་གྱི་ཀྲུང་གོའི་གཏམ་རྒྱུད་ཡག་པོ་4ཁྱབ་བསྒྲགས་བྱས་པ་རེད། གཞན་ཡང་ད་དུང“ལོ་འཁོར་གྱི་ཀློག་པ་པོས་དགའ་ཤོས་བྱེད་པའི་ཀྲུང་གོའི་གཏམ་རྒྱུད་ཡག་པོ”1དང“ལོ་འཁོར་གྱི་ཀྲུང་གོའི་གཏམ་རྒྱུད་ཡག་པོའི་རྩོམ་པ་པོ”1ཐོན་ཡོད་པ་རེད།
ད་རེས་ཀྱི་ཁྱབ་བསྒྲགས་མཛད་སྒོ་དེ་ཀྲུང་གོ་དམངས་ཁྲོད་སྒྱུ་རྩལ་མཁས་ཅན་མཐུན་ཚོགས་གཏམ་རྒྱུད་ཨུ་ལྷན་དང་ཧྲང་ཧའེ་གྲོང་ཁྱེར་ཅིན་ཧྲན་ཆུས་ཧྥུང་ཅིང་གྲོང་རྡལ་གྱིས་ཐུན་མོང་ཐོག་གཉེར་བ་ཞིག་རེད། གཙོ་གཉེར་ཕྱོགས་ཀྱིས་ངོ་སྤྲོད་བྱས་པར་གཞིགས་ན། 2017ལོ་འཁོར་གྱི་ཀྲུང་གོའི་གཏམ་རྒྱུད་ཡག་པོའི་ནང་ཚུད་པའི་བརྩམས་ཆོས་ནི་2017ལོ་འཁོར་གྱི“ཀྲུང་གོའི་གཏམ་རྒྱུད་འདུ་ཚོགས”ཀྱི་བྱེད་སྒོ་རབ་དང་རིམ་པ་ལས་ཐོན་པའི“ཀྲུང་གོའི་གཏམ་རྒྱུད་ཡག་པོ”ཁག་དང་པོ་དང་གཉིས་པ་དང་། དེ་བཞིན་འབྲེལ་ཡོད་གཏམ་རྒྱུད་དུས་དེབ་ཁང་གིས་ལོ་དེར་བརྩམས་ཆོས་ཁྲི་2ལྷག་ཙམ་ཁྲོད་ནས་འོས་སྦྱོར་བྱས་ཏེ་ཐོན་པ་ཞིག་རེད། ཐོག་མའི་ཞིབ་བཤེར་དང་། བསྐྱར་བཤེར། མཐའ་མའི་ཞིབ་བཤེར་བཅས་ཞིབ་བཤེར་ལྟ་ཀློག་རིམ་པ་གསུམ་བརྒྱུད་ཞིབ་བཤེར་ལྟ་ཀློག་བྱས་འབྲས་གཞིར་བཟུང་། མཐར་ཕུལ་བྱུང་གི་བརྩམས་ཆོས་4ལ“ལོ་འཁོར་གྱི་ཀྲུང་གོའི་གཏམ་རྒྱུད་ཡག་པོའི”མཚན་སྙན་སྤྲད་པ་རེད།

robotstxt: allowed

filter: keep


text:
ཉེ་ལམ་ཨ་རིའི་གྲོས་ཚོགས་འོག་མའི་དམངས་གཙོ་ཚོགས་པའི་ལྕམ་ནེན་སི་པེ་ལོ་སི་མཆོག་གིས་སྣེ་ཁྲིད་དེ་གྲོས་ཚོགས་འཐུས་མི་བརྒྱད་བལ་ཡུལ་དང་རྒྱ་གར་དྷ་རམ་ས་ལ་སོགས་སུ་ཕེབས་པའི་སྐོར་ཕྱི་ཚེས་ ༡༦ ཉིན་ཨ་རིའི་གྲོས་ཚོགས་ནང་གསར་འགོད་ལྷན་ཚོགས་བསྐྱངས་ཏེ། འཐུས་མི་རེ་རེ་ནས་གཏམ་བཤད་གནང་བའི་ཁོངས་ནས་གཤམ་དུ་ལྕམ་སྐུ་བྷེ་ཊི་མེག་ཀ་ལམ་ལགས་དང་། ལྕམ་སྐུ་ཇུ་ཌི་མའེ་ཅུ། ལྕམ་སྐུ་ཇོ་སི་བྷི་ཊི། ལྕམ་སྐུ་ཕི་ར་མི་ལ་ཇ་ཡ་པཱལ་བཅས་གཏམ་བཤད་བོད་སྒྱུར་བྱས།
གྲོས་ཚོགས་འོག་མའི་ལྕམ་སྐུ་བྷེ་ཊི་མེག་ཀ་ལམ་(Betty McCollum)ལགས་ཀྱི་གཏམ་བཤད།
སྐུ་ཞབས་ཇིམ་དང་ལྕམ་སྐུ་ཞབས་ནེན་སི་ལགས་ཀྱིས་ང་རང་ཁོང་ཚོའི་མཉམ་དུ་ཕྱོགས་སྐྱོད་དུ་ཁྲིད་པར་ཐུགས་རྗེ་ཆེ་ཞུ་རྒྱུ་ཡིན། ཕྱོགས་སྐྱོད་དེ་ནི་དམིགས་བསལ་བ་ཞིག་ཡིན། ང་ཚོའི་འགྲོ་རོགས་ཚོས་གོང་དུ་བཤད་པ་ལྟར་རེད། སྐབས་དེར་ང་ཚོ་༸གོང་ས་ཏཱ་ལའི་བླ་མཆོག་དང་མཇལ་འཕྲད་བྱེད་རྒྱུ་བྱུང་བ་ནི་གཟི་བརྗིད་ཅིག་རེད། ཁོང་ནི་འཛམ་གླིང་གི་ཕྱོགས་གང་སར་བྱམས་བརྩེ་ཁྱབ་སྤེལ་གནང་མཁན་གྱི་སྐྱེས་བུ་དམ་པ་ཡིད་དབང་འཕྲོག་པ་ཞིག་རེད།
ངས་ཕྱོགས་སྐྱོད་དེ་ནས་རྒྱ་གར་དང་བལ་ཡུལ་དུ་ཡོད་པའི་བཙན་བྱོལ་བོད་མིའི་གཞུང་འབྲེལ་དང་མི་མང་གི་དགའ་བསུའི་འཚམས་འདྲི་ཁྱོད་རྣམ་པར་(ཨ་རིའི་མི་མང་ལ)ཁྱེར་ཐུབ་པར་དགའ་ཚོར་ཆེན་པོ་བྱུང་། ང་ཚོའི་གྲོས་ཚོགས་ནང་གི་ཆབ་སྲིད་ཚོགས་པ་དམངས་གཙོ་ཚོགས་པ་དང་སྤྱི་མཐུན་ཚོགས་པ་གཉིས་ཀས་བོད་དོན་ཐད་སེམས་ཁྲལ་ཡོད་སྟབས། ང་ཚོས་ངེས་པར་དུ་༸གོང་ས་མཆོག་དང་བོད་མིའི་གནད་དོན་ལ་རྒྱབ་སྐྱོར་བྱེད་དགོས་ལ། རྒྱ་ནག་གིས་བོད་ལ་དྲག་པོའི་བཙན་གནོན་བྱེད་བཞིན་པ་དེ་དག་སེལ་ཐབས་དང་། བོད་མིའི་སྐད་ཡིག་རིག་གཞུང་གི་རྩ་དོན་སྲུང་སྐྱོབ་ཡོང་བར་རོགས་སྐྱོར་བྱེད་དགོས་པ་མ་ཟད། ང་ཚོས་ངེས་པར་དུ་རྒྱ་ནག་གིས་བོད་མིར་དྲག་སྤྱོད་བྱེད་བཞིན་པ་དེའི་སྐོར་གླེང་སློང་བྱེད་དགོས། གོང་དུ་ངའི་འགྲོ་རོགས་ཚོས་བཤད་པ་ལྟར། རྒྱ་གཞུང་གིས་གནོན་ཤུགས་ཇི་ཙམ་སྤྲད་ཀྱང་ང་ཚོས་བོད་དོན་ལ་རྒྱབ་སྐྱོར་བྱེད་རྒྱུ་མཚམས་འཇོག་བྱེད་མི་རུང་།
༢༠༡༥ ལོའི་ཟླ་ ༡༡ པར་ང་ཚོ་སྐོར་ཞིག་བོད་ནང་ལྟ་སྐོར་དུ་ཕྱིན་པ་ཡིན། སྐབས་དེར་ང་ཚོས་གྲྭ་པ་དང་དགོན་པའི་ཉེ་འཁོར་གྱི་གྲོང་པ་ཁག་གི་བོད་མི་ཚོར་ཐུག་འཕྲད་བྱས་སྐབས་ཁོང་ཚོས་ང་ཚོར་འཛེམ་ཟོན་བྱས་ཏེ་སྐད་ཆ་ཡག་པོ་ཞིག་བཤད་ཐུབ་མ་སོང་། གང་ཡིན་ཟེར་ན། རྒྱ་ནག་གིས་ཁོང་ཚོར་ནན་པོ་བྱས་ནས་སྐད་ཆ་གང་བཤད་ཀྱི་ཡོད་མེད་ལྟ་སྡོད་ཡོད་སྟབས་ཁོང་ཚོར་ཉེན་ཁ་ཡོད་པ་རེད།
ང་ཚོས་རྒྱ་གར་དང་བལ་ཡུལ་དུ་ཡོད་པའི་བོད་མི་བཙན་བྱོལ་བ་ཚོ་དང་ཐུག་འཕྲད་བྱས་སྐབས། ཁོང་ཚོ་ནི་བསམ་བློ་གུ་ཡངས་པོ་དང་ཞི་འཇགས་ལྡན་ལ། ཁོང་ཚོས་རང་ཉིད་སུ་ཡིན་པར་དགའ་སྤོབས་བྱེད་ཀྱི་འདུག་པ་མ་ཟད། གཞན་ལ་རང་ཉིད་སུ་ཡིན་པ་ངོ་སྤྲོད་བྱེད་པར་འཇིགས་སྣང་མེད་པ་མཐོང་སོང་།
༸གོང་ས་མཆོག་དང་བོད་མིས་ཤར་སྐྱོད་བྱེད་བཞིན་པའི་དབུ་མའི་ལམ་ནས་ཀྱང་རྒྱ་གཞུང་གིས་རྒྱ་བོད་ཀྱི་གྲོས་མོལ་མུ་མཐུད་དེ་བྱེད་པའི་ལམ་ཞིག་མ་རྙེད་པ་ནི་དངོས་གནས་ཡིད་སེམས་སྐྱོ་བའི་གནས་ཤིག་རེད། དབུ་མའི་ལམ་གྱི་ཐོག་ནས་བོད་ཀྱི་རིག་གཞུང་དང་བཅས་པ་བརྟན་བརླིང་དང་དེ་དག་ཉམས་ལེན་ཡག་པོ་བྱེད་ཐུབ་ཀྱི་རེད།
ང་དང་ངའི་གྲོགས་མོ་ཚོས་འགྲོ་བ་མིའི་ཐོབ་ཐང་སྐོར་ལ་དོ་སྣང་བྱེད་ཀྱི་ཡོད་ལ། ༸གོང་ས་ཏཱ་ལའི་བླ་མ་མཆོག་གིས་ཁོར་ཡུག་ཐོག་དོ་སྣང་ཆེན་པོ་གནང་གི་ཡོད་པ་ནི་གལ་ཆེན་པོ་དང་བཀའ་དྲིན་ཆེན་པོ་ཞིག་ཆགས་ཡོད། དེ་བཞིན། ང་ཚོ་དྷ་རམ་ས་ལའི་བོད་ཕྲུག་སློབ་གྲྭར་བསྐྱོད་པ་དེས་༸གོང་ས་ཏཱ་ལའི་བླ་མ་མཆོག་གིས་དགོངས་པ་བཞེས་ཕྱོགས་ནི་ང་ཚོ་ཚང་མར་འབྲེལ་བ་ཡོད་པའི་ཚོར་བ་ཞིག་སྤྲད་སོང་། ང་ཚོ་ཚང་མ་གོ་ལ་གཅིག་ཏུ་འཚོ་གནས་བྱེད་མཁན་གཅིག་པ་ཡིན་སྟབས། ང་ཚོས་ཕན་ཚུན་གཅིག་ཕན་གཅིག་གྲོགས་བྱས་ཏེ་བདེ་སྐྱིད་དང་ཞི་བདེ་ངང་འཚོ་གནས་བྱེད་དགོས།
དེ་རིང་ང་ཚོས་འདིར་གླེང་སློང་བྱེད་བཞིན་པའི་བོད་པའི་འགྲོ་བ་མིའི་ཐོབ་ཐང་ནི་ཧ་ཅང་གལ་ཆེན་པོ་ཞིག་རེད་ལ། ང་ཚོས་མུ་མཐུད་དུ་དེའི་སྐོར་གླེང་སློང་བྱེད་དགོས། ཐུགས་རྗེ་ཆེ་གནང་།
གྲོས་ཚོགས་འོག་མའི་ལྕམ་སྐུ་ཇུ་ཌི་མའེ་ཅུ་(Judy May Chu )ལགས་ཀྱི་གཏམ་བཤད། ཁོང་མོ་ནི་རྒྱ་རིགས་ཤིག་ཡིན་པ་དང་ཨ་རིར་སྐྱེས་པའི་རྒྱ་རིགས་གྲོས་ཚོགས་འཐུས་མི་དང་པོ་དེ་ཆགས་ཡོད་པ་རེད།
ང་རང་ཨ་རིའི་དམངས་གཙོ་ཚོགས་པའི་འཐུས་མི་ཇུ་རི་ཅུ་ཡིན། ཐེངས་འདིའི་སེམས་འགུལ་ཐེབས་པའི་ཕྱོགས་སྐྱོད་ལ་ང་རང་མཉམ་དུ་ཁྲིད་མཁན་མགོ་ཁྲིད་ལྕམ་ནེན་སི་པེ་ལོ་སི་ལགས་སུ་ཐུགས་རྗེ་ཞུ་རྒྱུ་ཡིན།
ངས་བལ་ཡུལ་དུ་བོད་པའི་བུད་མེད་གཞོན་སྐྱེས་ཤིག་དང་སྐད་ཆ་བཤད་པ་དེ་དྲན་པ་བརྗེད་ཐུབ་ཀྱི་མི་འདུག ཁོ་མོས་ང་ལ་ཁོང་ཚོ་བལ་ཡུལ་དུ་ལོ་ངོ་ ༢༠ ལྷག་གནས་སྡོད་བྱས་པ་ཡིན་ཡང་། ཁོང་ཚོར་ཁྲིམས་མཐུན་གྱི་ཡིག་ཆ་དང་ངོ་འབྱོར་ཡིག་ཆ་གང་ཡང་མེད་སྟབས། ཁོང་ཚོས་དངུལ་ཁང་གི་རྩིས་ཁྲ་(Bank Account)བཟོ་མི་ཆོག ཁོང་ཚོས་སྣུམ་འཁོར་ཉོ་མི་ཆོག ཁོང་ཚོས་ཁང་པ་ཉོ་མི་ཆོག་པ་མ་ཟད། ཁོང་ཚོས་ཐ་ན་རང་གི་འཚོ་བའི་ཆེད་རང་གི་མིང་ཐོག་ནས་ཚོང་ཡང་རྒྱག་མི་ཆོག་པ་སོགས་བཤད་སོང་། ཁོང་ཚོས་དེའི་སྐོར་བལ་ཡུལ་གཞུང་ལ་ཞུས་སྐབས་བལ་ཡུལ་གཞུང་གིས་གནད་དོན་དེ་དག་ལ་སྒྱུར་བཅོས་གཏོང་འདོད་ཡོད་ཀྱང་། རྒྱ་ནག་གཞུང་གིས་གནོན་ཤུགས་སྤྲད་དེ་སྒྱུར་བཅོས་གཏོང་ཐུབ་ཀྱི་མེད་སྐོར་བཤད་སོང་།
ངས་ཡང་བསྐྱར་བརྗེད་མི་ཐུབ་པའི་གནད་དོན་གཞན་ཞིག་ནི། བོད་པའི་སློབ་ཕྲུག་བརྒྱ་ཕྲག་ཁ་ཤས་ཀྱིས་ང་ཚོར་དྷ་རམ་ས་ལར་འབྱོར་དུས་དེ་འདྲའི་བརྩེ་སེམས་ཆེན་པོའི་ཐོག་ནས་དགའ་བསུའི་སྣེ་ལེན་དང་འཚམས་འདྲི་ཞུས་པ་དེ་ཡིན། ང་ཚོས་དམའ་རིམ་འཛིན་གྲྭའི་ཡིད་དུ་འོང་པའི་སློམ་མ་ཆུང་ཆུང་དེ་དག་གིས་སྐད་ཡིག་འབྲི་ཀློག་བྱེད་བཞིན་པ་མཐོང་སོང་། འོན་ཀྱང་། ངས་རྗེས་སུ་ཁོང་ཚོ་ནི་བོད་ནས་རང་གི་ཕ་མའི་དྲུང་ནས་བྲོས་ཏེ་རྒྱ་གར་དྷ་རམ་ས་ལར་གཏན་དུ་འཚོ་གནས་བྱེད་པར་ཡོང་བ་ཤེས་ནས་ཧང་སང་སོང་། ཕྲུ་གུ་དེ་ཚོས་ཕལ་ཆེར་རང་གི་ཕ་མ་ཡང་བསྐྱར་མཐོང་ཐུབ་ཡོད་པ་མ་རེད་བསམ་གྱི་འདུག འོན་ཀྱང་། ཁོང་ཚོའི་ཕ་མ་ཚོས་ཀྱང་བློ་ཐག་བཅད་དེ་རང་གི་ཕྲུ་གུ་ཚོས་མ་འོངས་པར་བོད་ཀྱི་སྐད་ཡིག་དང་། ཆོས་དང་རིག་གཞུང་རྒྱུན་འཛིན་ཡོང་ཆེད་བློས་གཏོང་བྱས་པ་རེད་འདུག
ང་ཚོར་དྷ་རམ་ས་ལར་༸གོང་ས་ཏཱ་ལའི་བླ་མ་མཆོག་གིས་མིང་དོན་མཚུངས་པའི་རང་སྲིད་རང་སྐྱོང་གི་གནད་དོན་དེ་ནི་དྲང་བདེན་གྱི་གནད་དོན་ཞིག་རེད་གསུངས་སོང་། ངས་དྷ་རམ་ས་ལར་བསྐྱོད་རྗེས་གཞི་ནས་བོད་ཀྱི་གནད་དོན་དེ་དྲང་བདེན་གྱི་གནད་དོན་ཞིག་ཡིན་པ་དང་། མི་མང་གིས་རང་གི་ཆོས་ལུགས་དང་སྐད་ཡིག དེ་བཞིན། རིག་གཞུང་སོགས་དྲང་བདེན་གྱི་ཐོག་ནས་ཉམས་ལེན་བྱེད་འདོད་ཡོད་པ་ཞིག་ཡིན་པ་ཤེས་སོང་།
ཨ་རིའི་རྒྱལ་ཁབ་ནི་ཆོས་དད་རང་མོས་དང་སྨྲ་བརྗོད་རང་དབང་གི་རྨང་གཞི་གཙོ་བོར་བཟུང་སྟེ་འཛུགས་བསྐྲུན་བྱས་པའི་རྒྱལ་ཁབ་ཅིག་ཆགས་ཡོད་སྟབས། ང་ཚོས་རང་རྒྱལ་གྱི་རིན་ཐང་ལ་གཅེས་སྤྲས་བྱས་ཏེ། འཛམ་གླིང་ས་ཕྱོགས་གང་ཞིག་ཡིན་ཡང་དྲང་བདེན་མིན་པའི་བྱ་སྤྱོད་འཇིགས་སུ་རུང་དག་མུ་མཐུད་དུ་སྤེལ་འཇུག་མི་རུང་།
གྲོས་ཚོགས་འོག་མའི་ལྕམ་སྐུ་ཇོ་སི་བྷི་ཊི་(Joyce Beatty)ལགས་ཀྱི་གཏམ་བཤད།
ཐུགས་རྗེ་ཆེ། ཚང་མ་ལ་ཉིན་གུང་བདེ་ལེགས་ཞུ་གི་ཡོད། ང་རོགས་པ་ཚོ་དང་མཉམ་དུ་གལ་ཆེའི་ལས་དོན་དེར་ཕྱོགས་སྐྱོད་བྱེད་པའི་གོ་སྐབས་སྐྲུན་མཁན་མགོ་ཁྲིད་ནེན་སི་ལགས་སུ་ཐུགས་རྗེ་ཞུ་བཞིན་ཡོད། གང་ཡིན་ཟེར་ན། ང་ཐེངས་འདིའི་གྲོས་ཚོགས་འཐུས་མིའི་ཕྱོགས་སྐྱོད་ཀྱི་ཆ་ཤས་སུ་གྱུར་བ་ནི་ངའི་གཟི་བརྗིད་ཅིག་ཆགས་ཡོད། ཕྱོགས་སྐྱོད་དེས་ང་ཚོར་གུས་བརྩི་དང་དོན་སྙིང་ལྡན་པ་གང་ཡིན་པ་ཉམས་སུ་མྱོང་དུ་བཅུག་སོང་ལ། འཛམ་གླིང་སྤྱིའི་ཕན་བདེའི་འགན་འཁུར་ནས་འགྲོ་བ་མིའི་ཐོབ་ཐང་དང་། སྐད་ཡིག་གི་རང་དབང་། རིག་གཞུང་ཉམས་ལེན་རང་དབང་། སྨྲ་བརྗོད་རང་དབང་། དཔལ་འབྱོར་གོང་སྤེལ་གྱི་རང་དབང་། རང་སྲུང་ཉེན་འགོག་སོགས་ཀྱི་ཆེད་དུ་མཚམས་རེར་དཀའ་ཁག་གི་གྲོས་མོལ་ལ་གདོང་ལེན་བྱེད་དགོས་པ་ཤེས་སོང་།
ང་ཚོ་སྐོར་སྐྱོད་དུ་ཕྱིན་པའི་རྒྱལ་ཁབ་དེ་དག་ནི་རྒྱ་མཚོ་ལས་ལེ་དབར་སྟོང་ཕྲག་གི་ཕ་རོལ་དུ་ཡོད་པ་ཞིག་རེད། ང་ཚོ་དང་ཁོང་ཚོའི་བར་དུ་བར་ཐག་ཧ་ཅང་རིང་སྟབས། ང་ཚོའི་རྒྱལ་ཁབ་ཀྱི་དཔལ་འབྱོར་བརྟན་པོ་བཟོ་རྒྱུ་དང་། རྒྱལ་ཁབ་ཀྱི་བདེ་འཇགས་བརྟན་བརླིང་། འགྲོ་བ་མིའི་ཐོང་སོགས་གང་ལའང་དེ་ཙམ་གྱི་འབྲེལ་བ་ཆེན་པོ་ཡོད་པ་ཞིག་མ་རེད། འོན་ཀྱང་། ད་རེབ་ཀྱི་ཕྱོགས་སྐྱོད་དེས་ལོ་རྒྱུས་ཀྱི་རང་བཞིན་ལྡན་པ་ཞིག་ཆགས་པའི་གོ་སྐབས་མང་པོ་སྤྲད་བྱུང་།
མགོ་ཁྲིད་ནེན་སི་ལགས་ཀྱིས་ཎེ་ཊོ་(NATO)ལྷན་ཚོགས་ཀྱི་ཚོགས་འདུ་མ་འཚོགས་པའི་ཉིན་ ༡༠ སྔོན་ལ་ང་ཚོ་དང་མངའ་སྡེ། དེ་བཞིན། གཞུང་གི་མགོ་ཁྲིད་ཚོར་ལམ་སྟོན་བྱས་པ་རེད། ལོ་ངོ་ ༢༠ རྗེས་ལ་བལ་ཡུལ་གྱི་ཡུལ་མིའི་འོས་བསྡུ་ཐེངས་དང་པོ་མ་གནང་བའི་ཉིན་གཅིག་གི་སྔོན་དུ་བལ་ཡུལ་གཞུང་གི་མགོ་ཁྲིད་ཚོར་ཐུག་འཕྲད་གྲོས་མོལ་གྱི་གོ་སྐབས་བྱུང་སོང་། སྐབས་དེར་བལ་ཡུལ་གྱི་སྲིད་འཛིན་དང་སྲིད་བློན། སྐུ་ཚབ་དོན་གཅོད་དང་། བོད་མི་ཚོར་ཐུག་འཕྲད་བྱས་པ་རེད།
ཁྱེད་རྣམ་པས་གོང་དུ་སྒྲུང་ཞིག་ཐོས་ཡོད་པ་རེད། བོད་ཕྲུག་ཚོ་རང་ཁྱིམ་བཞག་སྟེ་བྲོས་བྱོལ་བྱེད་དགོས་བྱུང་ཡོད། འོན་ཀྱང་། སྟབས་ལེགས་པ་ཞིག་ལ། ཁོང་ཚོར་བརྩེ་བའི་ངང་རང་གི་སྐད་ཡིག་དང་། རིག་གཞུང་སློབ་ཀྱི་ཡོད་ལ། རང་གི་རྒྱལ་ཁབ་དང་རིག་གཞུང་ལ་དྲན་གསོ་གཏོང་ཐུབ་ཀྱི་ཡོད།
ལོ་ངོ་ ༥༠ གོང་དུ་༸གོང་ས་ཏཱ་ལའི་བླ་མ་མཆོག་ཀྱང་དེ་བཞིན་དུ་བྲོས་བྱོལ་དུ་ཕེབས་པ་རེད། དེ་ལྟར་ཡིན་ཡང་། ཁོང་གིས་མཐའ་མེད་པའི་བརྩེ་བས་རྒྱ་ནག་ལ་འཁོན་སེམས་དང་ཁོང་ཁྲོ་ལང་གི་མེད་པ་མ་ཟད། ད་དུང་ང་ཚོར་ཡང་གལ་སྲིད་ཁོང་ཁྲོ་ཆེན་པོ་ལངས་ན། བསམ་བློ་རྒྱ་ཆེན་པོ་བཏང་སྟེ་ཁོང་ཁྲོ་ཞུ་ཐབས་བྱེད་དགོས་པའི་ལམ་སྟོན་གནང་གི་ཡོད།
༸གོང་ས་ཏཱ་ལའི་བླ་མ་མཆོག་དང་མཇལ་འཕྲད་བྱེད་སྐབས་ངའི་ཡིད་ལ་ཁོང་དང་ལྟ་གྲུབ་འདྲ་བའི་སློབ་དཔོན་མཱར་ཐར་ལུ་ཐར་ཀིང་དང་སྐྱེས་ཆེན་དམ་པ་གྷིན་དྷི་མཆོག་དྲན་གྱི་འདུག དམ་པ་ཁོང་གཉིས་ཀྱིས་ཀྱང་འཚེ་མེད་ཞི་བའི་ལྟ་གྲུབ་ཀྱི་ལམ་སྟོན་གནང་བ་རེད། ཁོང་རྣམ་པས་ང་ཚོར་འཛམ་གླིང་གི་རྙོག་དྲ་བསལ་དགོས་ན་ཞི་བདེའི་ལམ་ལ་བསྟེན་དགོས་གསུངས་ཡོད།
མཐའ་དོན་དེར། ངས་ཐག་བཅད་དེ་བཤད་ཐུབ་པ་ནི་ང་ཚོའི་ཕྱོགས་སྐྱོད་དེས་གསུབ་ཏུ་མེད་པའི་བྱས་རྗེས་ཤིག་བཞག་ཡོད་བསམ་གྱི་ཡོད། ང་ཚོ་ཐུག་འཕྲད་བྱས་པའི་མི་སྣ་དེ་དག་གིས་ང་ཚོས་འགྲོ་བ་མིའི་ཐོབ་ཐང་གི་ཆེད་དུ་དུས་ནམ་ཡང་ཕྱིར་འཐེན་བྱ་རྒྱུ་མིན་པ་ཤེས་རྟོགས་བྱུང་ཡོད། ང་ཚོ་བོད་མི་ཚོའི་མཉམ་དུ་ལངས་ནས་ཡོད། ང་ཚོ་༸གོང་ས་ཏཱ་ལའི་བླ་མ་མཆོག་གི་མཉམ་དུ་ལངས་ནས་ཡོད། ང་ཚོས་ནམ་ཡང་བོད་དོན་སྐོར་འདི་དང་གང་སར་གླེང་སློང་བྱེད་ཀྱི་ཡིན།
མགོ་ཁྲིད་ནེན་སི་ལགས་ཀྱིས་མགོ་ཁྲིད་དེ་མུ་མཐུད་དུ་འཛམ་གླིང་གི་རང་དབང་ཡར་རྒྱས་ཡོང་ཆེད་འབད་བརྩོན་བྱེད་བཞིན་པ་དེར་བཀའ་དྲིན་ཆེ་ཞུ་རྒྱུ་དང་། ང་རང་གྲོས་ཚོགས་འཐུས་མི་ཞིག་གི་ངོ་བོའི་ཐོག་ནས་ཁྱེད་ཀྱི་མདུན་དུ་ལངས་བར་སྤོབས་པ་སྐྱེ་བཞིན་འདུག
གྲོས་ཚོགས་འོག་མའི་ལྕམ་སྐུ་ཕི་ར་མི་ལ་ཇ་ཡ་པཱལ་(Pramila Jayapal)ལགས་ཀྱིས་གཏམ་བཤད།
མགོ་ཁྲིད་ནེན་སི་ལགས་ཀྱིས་ང་རང་ཕྱོགས་སྐྱོད་དམིགས་བསལ་དེར་ཁྲིད་པར་ཐུགས་རྗེ་ཆེ་ཞུ་རྒྱུ་ཡིན། ངས་ཕྱོགས་བསྐྱོད་དམིགས་བསལ་ཞེས་འབོད་པར་རྒྱུ་མཚན་གཉིས་ཡོད།
རྒྱུ་མཚན་དང་པོ་ནི། ངའི་མི་ཚེའི་དུས་ཚོད་མང་ཤོས་ཨ་རིའི་ནང་དང་འཛམ་གླིང་གི་འགྲོ་བ་མིའི་ཐོབ་ཐང་ཆེད་འཐབ་རྩོད་བྱས་ཏེ་རྫོགས་པ་རེད། རྒྱུ་མཚན་གཉིས་པ་ནི། ང་རང་སྐྱེས་སའི་རྒྱལ་ཁབ་(རྒྱ་གར་)ཏུ་ཡང་བསྐྱར་ཐེངས་ཤིག་འགྲོ་བའི་གོ་སྐབས་བྱུང་བ་རེད། ངས་རང་ལོ་ ༡༦ སྐབས་རང་ཉིད་སྐྱེས་སའི་རྒྱལ་ཁབ་ནས་ཨ་རིར་ཕྱིན་པ་ཡིན། ལོ་ངོ་ ༣༥ གྱི་རྗེས་ཨ་རིའི་གྲོས་ཚོགས་ཀྱི་དམངས་གཙོ་ཚོགས་པའི་ལྷོ་ཨེ་ཤ་ཡའི་བུད་མེད་ཀྱི་འཐུས་མི་དང་པོ་ཆགས་ནས་སླར་ཡང་བསླེབས་པ་རེད། དེ་ནི་དངོས་གནས་ཚིག་གིས་ལམ་ནས་འགྲེལ་བརྗོད་བྱེད་མ་ཐུབ་པའི་ཚོར་བ་དང་ཉམས་མྱོང་ཞིག་རེད།
ང་རང་སྐྱེས་སའི་རྒྱལ་ཁབ་ཀྱིས་བོད་མི་རྣམས་ལ་སྣེ་ལེན་ཞུས་པ་ཙམ་མིན་པར། དྷ་རམ་ས་ལར་བོད་མིའི་སྒྲིག་འཛུགས་ཤིག་འཛུགས་བཅུག་པ་ནི་ང་ལ་མཚོན་ན་སྤོབས་པ་ཞིག་ཡིན་ལ། ༸གོང་ས་ཏཱ་ལའི་བླ་མ་མཆོག་དང་མཇལ་འཕྲད་བྱེད་རྒྱུ་བྱུང་བ་ནི་དེ་ལས་ཀྱང་གཟི་བརྗིད་ཆེན་པོ་ཞིག་ཡིན།
དེ་བཞིན། ༸གོང་ས་ཏཱ་ལའི་བླ་མ་མཆོག་ལ་དད་གུས་ཀྱི་དགའ་བ་ཤུགས་ཆེན་ཡོད་པ་དང་། བོད་མི་རྣམས་སེམས་ཤུགས་མ་ཆགས་པར་ད་དུང་བོད་དུ་ལོག་པའི་རེ་བ་ཚད་མཐོ་བོ་ཡོད་པ་མ་ཟད། རྒྱ་གར་དུ་སྐྱེས་ནས་འཚར་བའི་གཞོན་སྐྱེས་རྣམས་ལའང་དེ་བཞིན་དུ་སེམས་ཤུགས་ཆེན་པོ་ཡོད་པ་མཐོང་སོང་།
དེར་བརྟེན། ༸གོང་ས་ཏཱ་ལའི་བླ་མ་མཆོག་གིས་གཙོས་བོད་མི་རྣམས་བོད་དུ་སླར་ལོག་ཐུབ་ཅིང་། རང་གི་སྐད་ཡིག རིག་གཞུང་དང་ཆོས་སོགས་ཉམས་པ་སླར་གསོ་དང་མི་ཉམས་གོང་འཕེལ་ཡོང་བའི་སྨོན་འདུན་ཞུ་བཞིན་ཡོད།
ང་ཚོས་བལ་ཡུལ་དུ་བོད་མི་སྟོང་ཕྲག་ཁ་ཤས་ལ་ཁྲིམས་མཐུན་ཡིག་ཆ་བཟོ་བཅུག་མེད་པ་མཐོང་སོང་། དེར་བརྟེན། བོད་མི་ཚོར་ལས་ཀ་ཡག་པོ་མ་རག་པ་དང་། ལས་ཀ་ཡག་པོ་མེད་ན་འཚོ་བའི་གནས་སྟངས་སྐྱོ་བོ་ཡིན་སྟབས། རང་གི་ཕྲུ་གུ་གསོ་སྐྱོང་ཡག་པོ་བྱེད་ཐུབ་ཀྱི་མེད། དེ་དག་ཚང་མ་རྒྱ་ནག་གིས་གནོན་ཤུགས་སྤྲད་པ་ལས་བྱུང་བ་རེད། ང་ཚོས་བལ་ཡུལ་གྱི་མི་སྣ་སུ་དང་ཐུག་ཀྱང་དེའི་སྐོར་གྱི་སྐད་ཆ་བཤད་པ་ཡིན།
ང་ཚོ་དྷ་རམ་ས་ལར་བསྐྱོད་སྐབས་བོད་པའི་སློབ་ཕྲུག་དང་དགེ་ལས་མང་པོ་དང་ཐུག་འཕྲད་བྱས་པ་རེད། དགེ་རྒན་ཁ་ཤས་ཀྱིས་ལོ་ངོ་ ༢༠ ལྷག་རིང་སློབ་ཕྲུག་རྣམས་ལ་ཡི་གེ་བསླབས་པ་ཙམ་མིན་པར། རིག་གཞུང་གོམས་སྲོལ་སོགས་ཀྱི་སློབ་གསོ་དང་ཕ་མ་ཞིག་གི་འགན་འཁུར་ནས་བསྡད་འདུག
གོང་དུ་རོགས་པ་ཚོས་བཤད་པ་ལྟར། ང་ཚོས་སློབ་ཕྲུག་ཚོའི་མཉམ་དུ་སྐད་ཆ་བཤད་སྐབས། ཕྲུ་གུ་ཞིག་གིས་ཁོ་བོ་ལོ་ ༡༡ སྐབས་བལ་ཡུལ་དང་བོད་ཀྱི་ས་མཚམས་ནས་དོ་བོ་མཉམ་དུ་ཁྱེར་ཏེ་བསླེབས་པ་དང་། རྗེས་སུ་དྷ་རམ་ས་ལར་ཡོང་བ་རེད་ཅེས་བཤད་སོང་། ང་རང་ཐེངས་འདིའི་སྐུ་ཚབ་འཐུས་མིའི་ཁོངས་སུ་སྐྱོད་ཐུབ་པ་དེར་དགའ་སྤོབས་ཆེན་པོ་བྱུང་། གང་ཡིན་ཟེར་ན། ཕྱོགས་སྐྱོད་དེའི་དམིགས་འབེན་བྱེད་ས་གཙོ་བོ་ནི་འགྲོ་བ་མིའི་ཐོབ་ཐང་རེད།
སྡིངས་ཆ་འདི་བརྒྱུད་དེ་ངས་རྒྱ་ནག་དང་འགྲོ་བ་མིའི་ཐོབ་ཐང་ལ་རྡོག་རོལ་གཏོང་བཞིན་པའི་འཛམ་གླིང་གི་རྒྱལ་ཁབ་ཡོངས་ལ། ད་ནི་གང་ཡང་མ་བཤད་པར་ཁ་འཚུམ་ནས་སྡོད་པའི་དུས་ཚོད་མིན། འགྲོ་བ་མིའི་ཐོབ་ཐང་སྐོར་གླེང་སློང་བྱེད་པའི་དུས་ཚོད་ཅིག་རེད་ཞུ་རྒྱུ་དང་། ང་ཚོས་འགྲོ་བ་མིའི་ཐོབ་ཐང་སྐོར་ལ་ལས་ཀ་ད་བར་བྱས་པ་ལས་ཀྱང་མ་འོངས་པར་བྱ་རྒྱུ་མང་བ་བསྡད་ཡོད་ཅེས་བཤད་འདོད་བྱུང་། ཐུགས་རྗེ་ཆེ།
གསར་འགོད་པ། ཉི་མ་ཚེ་རིང་།


text:
ཕྱི་ལོ་ ༢༠༡༦ ལོའི་ལྷའི་ལོ་འཁོར་ལས་བསྡོམས་སྙན་ཐོ་མདོར་བསྡུས།
- Details
- བཀླགས་འདུག: 1464
༄༅།། ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་ཕྱི་ལོ་ ༢༠༡༦ ལོར་སྤྱི་ཚོགས་ནང་ཆེས་དགོས་མཁོ་ཆེ་བའི་ལས་འཆར་དང་ལས་གཞི་རྣམ་གྲངས་ ༣༦ ཙམ་ལག་བསྟར་བྱས་པ་བརྒྱུད་ཉུང་མཐཪ་མི་གྲངས་ ༣༠,༧༧༠ ཙམ་ལ་ཕན་ཐོགས་བྱུང་ཡོད་པའི་ཚོད་དཔག་བྱེད་བཞིན་ཡོད།
ང་ཚོས་མུ་མཐུད་ནས་སྤྱི་ཚོགས་ཀྱི་དགོས་མཁོ་དང་བསྟུན་ཏེ་ལས་འཆར་གྱི་རྣམ་གྲངས་སྔར་ལས་མང་བ་ཞིག་རྒྱ་སྐྱེད་དང་ལག་བསྟར་བྱ་རྒྱུའི་གྲ་སྒྲིག་དང་འཆར་གཞི་སྒྲིག་བཞིན་ཡོད་ལ། ཚོགས་པས་དགོས་དམིགས་དང་མཐུན་པའི་བསྒྲུབ་བྱ་གཙོ་བོ་ཁག་ནི་སྤྱི་ཚོགས་ཞབས་ཞུ་དང་། ཤེས་ཡོན་སློབ་གསོ། བོད་དོན་གོ་རྟོགས་དང་དྲིལ་བསྒྲགས། དང་བླངས་ཞབས་ཞུའི་གོ་སྐབས། རྩ་ཆེའི་བོད་ཀྱི་ལེགས་བྱང་དར་སྤེལ། རིག་གཞུང་བརྗེ་རེས་སོགས་གལ་ཆེའི་ལས་གཞི་ཁག་ལག་བསྟར་བྱས་ཏེ་ཕན་ནུས་ལྡན་པའི་གྲུབ་འབྲས་ཡོང་བར་འབད་བརྩོན་བྱེད་ཀྱིན་ཡོད། ཕྱི་ལོ་ ༡༩༩༧ ལོར་ཚོགས་པ་འདི་གསར་འཛུགས་བྱས་པ་ནས་བཟུང་བྱམས་བརྩེ་དང་གཏོང་ཕོད་ཆེ་བའི་རོགས་སྐྱོར་གནང་མཁན་རྣམ་པ་དང་། འཛམ་གླིང་ས་ཕྱོགས་གང་ས་ནས་ལྷག་བསམ་རྣམ་དག་གིས་ཆོད་སེམས་བརྟན་པོའི་ལེགས་སྐྱེས་འབུལ་མཁན་དང་བླངས་བ་ཆེས་མང་པོའི་ཤུགས་ཆེའི་རྒྱབ་སྐྱོར་འོག ང་ཚོའི་སྤྱི་ཚོགས་ཞབས་ཞུའི་ལས་དོན་ཁག་མུ་མཐུད་དེ་ཡར་རྒྱས་དང་ལག་བསྟར་དོན་འཁྱོལ་ཡོང་བར་སྔར་ལས་ལྷག་པའི་འབད་བརྩོན་བྱེད་རྒྱུའི་སྐུལ་ལྕག་དང་སེམས་འགུལ་ཆེན་པོ་ཐེབས་སོང༌། ཕྱི་ལོ་ ༢༠༡༦ ལོའི་ང་ཚོའི་ཞབས་ཞུའི་ལས་དོན་ཁག་འཆར་གཞི་ལྟར་ལམ་ལྷོངས་དང་། གཡུར་དུ་ཟ་བའི་གྲུབ་འབྲས་ལེགས་ཐོན་བྱུང་སོང་བས། ང་ཚོར་དངོས་ཤུགས་བརྒྱུད་གསུམ་ནས་བློ་སྤོབས་སྟེར་མཁན་དང། མཐུན་འགྱུར་རོགས་རམ་གནང་མཁན། དེ་བཞིན་དང་བླངས་ལས་བྱེད་སོགས་གཙོས་པའི་འབྲེལ་ཡོད་ཚང་མར་སེམས་གཏིང་ནས་ཐུགས་རྗེ་ཆེ་ཞུ་རྒྱུ་ཡིན།
ཚོགས་པའི་སྐོར།
བཞུགས་སྒར་དྷ་རམ་ས་ལར་བརྟེན་གཞི་བྱས་པའི་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་ནི་གཟེངས་རྟགས་ཐོབ་པའི་གཞུང་འབྲེལ་མིན་པའི་ཁེ་མེད་སྤྱི་ཚོགས་ཞབས་ཞུའི་ཚོགས་པ་ཆེ་ཤོས་ཤིག་ཡིན་ཞིང་། ཚོགས་པ་འདི་ཕྱི་ལོ་ ༡༩༩༧ ལོར་ཐོག་མར་གསར་འཛུགས་ཀྱིས་རྒྱ་གར་གཞུང་ལ་ཡིད་ཆེས་དགེ་རྩའི་མིང་ཐོག་ནས་ཁྲིམས་མཐུན་དེབ་སྐྱེལ་བྱས་ཡོད་པ་དང་། ཚོགས་པའི་དངུལ་རྩིས་ཀྱང་གནས་ཡུལ་རྒྱ་གར་གཞུང་གིས་ངོས་ལེན་ཡོད་པའི་ཆེད་ལས་རྩིས་པས་རྩིས་ཞིབ་དང་འབྲེལ། སྙན་ཐོ་འདོན་གྱིན་ཡོད་ཅིང་། རྒྱ་གར་དབུས་གཞུང་བཅའ་ཁྲལ་ལས་ཁུངས་ཀྱིས་ཚོགས་པའི་དངུལ་རྩིས་ལ་ཞིབ་བཤེར་གྱིས་དག་མཆན་གནང་གིན་ཡོད།
དགོས་དམིགས་དང་ལས་རིམ་ཁག
ཚོགས་པའི་གཞི་རྩའི་དམིགས་ཡུལ་ནི་བཙན་བྱོལ་བོད་མིའི་སྤྱི་ཚོགས་ནང་། གཞན་ཕན་ཆེད་མིང་དོན་མཚུངས་པའི་སྤྱི་ཚོགས་ཞབས་ཞུ་དང་། ཤེས་ཡོན་སློབ་གསོའི་ལས་དོན་སྣ་མང་བྱ་རྒྱུ་དེ་ཡིན་ཞིང་། ཧི་མ་ལ་ཡའི་རི་རྒྱུད་དང་ས་གནས་རྒྱ་གར་མི་མང་ལའང་དེ་མཚུངས་སུ་སྤྱི་ཚོགས་ཞབས་ཞུ་བསྒྲུབས་དང་སྒྲུབ་བཞིན་པ་ཡིན།
ཚོགས་པས་ཉིན་ལྟར་མི་གྲངས་ ༢༠༠ ཙམ་ལ་ཞབས་ཞུ་སྒྲུབ་ཀྱིན་ཡོད་པ་དང་། དང་བླངས་བ་ ༡༥ ནས་ ༢༥ཙམ་གྱིས་ང་ཚོའི་ཉིན་རེའི་ལས་དོན་ལ་རོགས་འདེགས་གནང་གི་ཡོད་པ་རེད། ཚོགས་པས་ཞབས་ཞུའི་རྣམས་གྲངས་མི་འདྲ་བ་ ༢༠ ཙམ་ཡོད་པ་སྟེ། བོད་ཡིག། ཨིན་ཡིག རྒྱ་ཡིག ཧྥ་རན་སི། འཇར་མན་སོགས་ཀྱི་སྐད་ཡིག་འཛིན་གྲྭ་མཐོ་དམན་འདྲ་མིན་དང་། སྒེར་གྱི་དགེ་རྒན། གློག་ཀླད་འཛིན་གྲྭ་ཁག བཅུད་ལྡན་ཞལ་ལག་མཐུན་རྐྱེན། བོད་ཀྱི་སྐད་ཡིག་དང་ལེགས་བྱང་དར་སྤེལ། འཐུང་ཆུ་གཙང་བཟོའི་ལས་གཞི། སྨན་དང་གྱོན་གོས་རིན་མེད་བགོ་འགྲེམ། འབྲེལ་གཏུག་དུས་དེབ་དཔར་སྐྲུན་དང་རིན་མེད་འགྲེམ་སྤེལ། འཕྲོད་བསྟེན་ཞབས་ཞུ་དང་ཁོར་ཡུག་གི་གོ་རྟོགས་ལས་འགུལ། དང་བླངས་ཞབས་ཞུའི་གོ་སྐབས་དང་འབྲེལ་མཐུད། མི་མང་དཔེ་མཛོད། ཕྱི་རྒྱལ་གྱི་སློབ་ཕྲུག་རྣམས་དང་ལྷན་རིག་གཞུང་བརྗེ་རེས་ཀྱི་ལས་རིམ་གོ་སྒྲིག་སོགས་ཀྱི་ལས་དོན་ཁག་ལག་བསྟར་དོན་འཁྱོལ་ཡོང་བ་བྱེད་བཞིན་ཡོད། ད་དུང་ང་ཚོས་དང་བླངས་བ་དང་རིག་གཞུང་བརྗེ་རེས་གནང་མཁན་གྱི་སློབ་ཕྲུག་རྣམས་ལ་སྣེ་ལེན་དང་། རྒྱུས་སྟོན། ཁྱིམ་ཚང་གནས་སྡོད་གོ་སྒྲིག གཞུང་དང་གཞུང་འབྲེལ་མིན་པའི་ཚོགས་སྡེ་ཁག་ལ་གཟིགས་སྐོར་དང་ངོ་སྤྲོད་སོགས་བྱེད་ཀྱི་ཡོད་པ་རེད།
ཕྱི་ལོ་ ༢༠༡༦ ལོར་ཆ་མཚོན་ན་ང་ཚོའི་ལས་དོན་དང་ཞབས་ཞུ་ཁག་གང་ཅིའི་ཐད་དམིགས་བསལ་དང་གཟི་བརྗིད་ལྡན་པའི་ལོ་ཞིག་བྱུང་སོང་བ་དང་། དེ་ནི་ཚོགས་པའི་དང་བླངས་ཞབས་ཞུ་བ་རྣམས་དང་། སྒེར་སེམས་མེད་པའི་ཐོག་ནས་རོགས་སྐྱོར་གནང་མཁན་སྒེར་བ་དང་། ཚོགས་སྡེ་ཁག་སོགས་ཀྱིས་ཚད་མཐོའི་རྒྱབ་སྐྱོར་གནང་བ་དང་། དེ་བཞིན་ཚོགས་པའི་ཞབས་ཞུ་ཁག་ལ་སྤྱི་ཚོགས་དང་མི་སྒེར་སོགས་ཀྱིས་ཐུགས་ཁུར་ཆེན་པོའི་ཆ་ཤས་བླངས་པའི་ཉེར་ལེན་ལ་བརྟེན་ནས་ང་ཚོས་སྒྲུབ་བཞིན་པའི་ལས་གཞི་ཁག་ཡར་རྒྱས་དང་རྒྱུན་གནས་ཐུབ་པ་བྱུང་ཞིང་། ལོ་འདིའི་ནང་ལས་གཞི་གསར་པ་ཁག་ཅིག་ཀྱང་ལག་བསྟར་ཐུབ་པ་བྱུང་སོང་བས། གོ་སྐབས་འདི་བརྒྱུད་དེ་འབྲེལ་ཡོད་ལྷན་རྒྱས་ཚང་མར་བཀའ་དྲིན་བླ་ན་མེད་པ་ཆེ་ཞེས་ཞུ་འདོད་བྱུང་། ཕྱི་ལོ་༢༠༡༦ ལོར་བསྒྲུབས་པའི་ཞབས་ཞུ་དང་ལས་གཞི་རྣམས་གཤམ་དུ་ལས་བསྡོམས་མདོར་བསྡུས་ཤིག་བསྐྱར་འབུལ་ཞུས་ཡོད་པས་གཟིགས་ཞིབ་ཡོང་བ་ཞུ།
ཕྱི་ལོ་ ༢༠༡༦ ལོའི་ལས་རིམ་གྱི་ཕན་ཐོགས།
རྒྱལ་སྤྱིའི་སྐད་ཡིག་གི་འཛིན་གྲྭ།
འདི་ལོར་སྐད་ཡིག་འཛིན་གྲྭ་ཁག་ལ་གསར་དུ་ཐོ་འགོད་བྱེད་མཁན་སློབ་མ་གྲངས་ ༥༥༠ བྱུང་འདུག་པ་དང་། ཕྱི་ལོ་ ༢༠༠༦ ནས་ད་བར་སྐད་ཡིག་འཛིན་གྲྭ་ཁག་ལ་འཛུལ་ཞུགས་བྱེད་མཁན་ཁྱོན་མི་གྲངས་ ༡༡,༥༥༨ བྱུང་ཡོད་པ་རེད། ཆ་སྙོམས་ཉིན་ལྟར་འཛིན་གྲྭར་ཡོང་མཁན་སློབ་མ་གྲངས་ ༡༧༧ ཙམ་ཡོད་ཅིང་། ཨིན་ཡིག་འཛིན་གྲྭར་གནས་རིམ་མི་འདྲ་བ་ བཞི་དང་། རྒྱ་ཡིག་དང་ཧྥ་རན་སིའི་སྐད་ཡིག་ལ་གནས་རིམ་གསུམ་ཡོད། བོད་ཀྱི་བརྡ་སྤྲོད་དང་སྐད་ཡིག་ཀྱི་རྨང་གཞིའི་འཛིན་གྲྭ། འཇར་མིན་སྐད་ཡིག་སོགས་བསྡོམས་པའི་ཉིན་ལྟར་འཛིན་གྲྭ་ཁག་ ༡༢ ཙམ་ཚོགས་བཞིན་ཡོད་པ་རེད། ད་དུང་ང་ཚོས་སྤྱི་ཚོགས་ཀྱི་དགོས་མཁོ་ལ་གཞིགས་པའི་སྐད་ཡིག་མི་འདྲ་བ་གཞན་གྱི་འཛིན་གྲྭ་ཚོགས་རྒྱུར་ཡང་གང་ཐུབ་མཐུན་འགྱུར་རོགས་རམ་བྱས་དང་བྱེད་མུས་ཡིན།
ཉིན་ལྟར་ང་ཚོའི་སྐད་ཡིག་འཛིན་གྲྭ་ལས་གཞན་ད་དུང་དང་བླངས་བའི་གྲངས་འབོར་ལ་གཞིགས་པའི་སློབ་མ་སྒེར་སོ་སོར་དགེ་རྒན་ངོ་སྤྲོད་བྱས་ཏེ་ཟུར་ཁྲིད་དགེ་རྒན་བརྒྱུད་ནས་སྐད་ཡིག་སྦྱང་རྒྱུའི་གོ་སྐབས་སྐྲུན་བཞིན་ཡོད་ཅིང་། ཕྱི་ལོ་ ༢༠༡༥ ནས་ ༢༠༡༦ བར་ཚོགས་པས་སློབ་མ་ ༢༤༨ ལ་སྒེར་གྱི་ཟུར་ཁྲིད་དགེ་རྒན་ངོ་སྤྲོད་བྱས་ཡོད་ལ། འདི་ལོའི་ཚོགས་པའི་ངོས་ནས་སློབ་མ་གྲངས་ ༡༦༠ ལ་སྒེར་གྱི་ཟུར་ཁྲིད་དགེ་རྒན་གོ་སྒྲིག་ཞུས་ཡོད་པ་རེད།
གློག་ཀླད་འཛིན་གྲྭ།
ལོ་འདིར་གློག་ཀླད་སྦྱོང་མཁན་སློབ་མ་གསར་པ་གྲངས་ ༨༧ བྱུང་འདུག་པ་ནས་སློབ་མ་ ༢༣ ལྷའི་སློབ་ཡོན་གྱི་རོགས་རམ་ཆ་ཚང་ཐོབ་ཡོད་པ་དང་། ང་ཚོའི་གློག་ཀླད་འཛིན་གྲྭ་ནི་རྨང་གཞིའི་གློག་ཀླད་ཤེས་བྱའི་ངོ་སྤྲོད་དང་། པར་བཟོ་སྒྲིག་བྱེད་སྟངས་དང་ (Photoshop) དེབ་དང་ཡིག་ཆ་རིགས་མཛེས་ཆ་ཇུས་འགོད (Indesign) སོགས་སློབ་ཁྲིད་བཅས་རྩ་བའི་སྡེ་ཚན་གཉིས་སུ་ཕྱེས་ཡོད་ཅིང་། ད་དུང་ང་ཚོས་ཁྱད་ལས་དང་བླངས་བའི་ཤེས་ཚད་ལ་དཔག་པའི་དམིགས་བསལ་གྱི་སྦྱོང་བརྡར་ཡང་གོ་སྒྲིག་བྱེད་ཀྱི་ཡོད། འདི་ལོར་དང་བླངས་གནང་མཁན་དྲ་ཚིགས་ཇུས་འགོད་ཀྱི་ཁྱད་ལས་པ་ཞིག་གིས་དོན་གཉེར་ཅན་གྱི་སློབ་མ་ཚོར་དྲ་ཚིགས་ཇུས་འགོད་ཀྱི་འཛིན་གྲྭ་གཉིས་གོ་སྒྲིག་ཞུ་ཐུབ་པ་བྱུང་།
རིན་མེད་གྱོན་གོས་བགོ་འགྲེམ།
ལྷའི་དང་བླངས་ཞབས་ཞུ་བ་དང་ཡུལ་སྐོར་བ་རྣམས་ཀྱིས་ཞལ་འདེབས་གནང་བའི་གྱོན་གོས་གསར་པ་དང་རྙིང་པ་གསོག་ཉར་གྱིས། དེ་དག་དགོས་མཁོ་ཅན་དང་མཐུན་རྐྱེན་ཞན་པའི་གྲོང་གསེབ་ཏུ་མི་སྒེར་དང་སློབ་གྲྭ་ཁག་ལ་བགོ་འགྲེམ་བྱེད་ཀྱིན་ཡོད་ཅིང་། འདི་ལོར་ས་གནས་ཀྱི་བོད་རིགས་དང་རྒྱ་གར་བ་ཧ་ལམ་ ༣༠༠ ཙམ་ལ་གྱོན་གོས་བགོ་འགྲེམ་བྱས་ཡོད་པས་མི་རེ་ལ་སོ་སོའི་འདོད་མོས་ལྟར་གྱོས་ཆས་མི་འདྲ་བ་བདུན་རེ་ཕུལ་ཞིང་། བྱེད་སྒོ་དེའི་སྐབས་ཁྱོན་གྱོན་ཆས་ ༢༨,༠༠༠ ལྷག་བགོ་འགྲེམ་བྱས་ཡོད་པ་དང་། དེའི་ནང་ཕྲུ་གུའི་རྩེ་ཆས་དང་། གཟན་གཡོལ། ཉལ་ཆས། ལྷམ། ཕོ་མོའི་དབྱར་དགུན་གྱི་གྱོན་གོས་སོགས་ཡོད་ཅིང་། དེ་དག་ནི་གཏོང་ཕོད་ཅན་གྱི་མི་སྒེར་བ་དང་། ཚོགས་པ་སོགས་ཀྱིས་ཞལ་འདེབས་གནང་བ་ཤ་སྟག་ཡིན་པ་རེད།
མིག་བརྟག་དཔྱད་དང་སོ་གཙང་བཟོའི་ལས་གཞི།
ཚོགས་པའི་མིག་བརྟག་དཔྱད་ཀྱི་ལས་གཞིའི་འོག མི་གྲངས་ ༡༢༤ ལ་རིན་མེད་མིག་བརྟག་དཔྱད་དང་། དེ་དག་ལས་མི་གྲངས་ ༡༧ ལ་རིན་མེད་མིག་སྨན་དང་། མི་གྲངས་ ༡༠༢ ལ་རིན་མེད་མིག་ཤེལ་མཁོ་སྤྲོད་ཞུས་ཡོད། ད་དུང་ཚོགས་པའི་སོ་གཙང་བཟོ་དང་བཟོ་བཅོས་ཀྱི་ལས་འཆར་འོག མི་གྲངས་ ༡༡༨ ལ་རིན་མེད་སོ་བརྟག་དཔྱད་དང་། གཙང་བཟོ། དེ་བཞིན་བཟོ་བཅོས་སོགས་ཀྱི་མཐུན་རྐྱེན་སྦྱར་ཡོད།
འདི་ལོའི་ལས་གཞི་འདིས་དྷ་སར་ཡོད་པའི་གྲྭ་བཙུན་དང་། རྒན་གོན། མི་མང་། དེ་བཞིན་སྦིར་ས་གནས་སུ་གནས་སྡོད་ཧི་མ་ལ་ཡའི་གྲྭ་བཙུན་སོགས་མི་གྲངས་ ༤༢༡ ཙམ་ལ་གོང་གསལ་ལས་གཞི་དེ་དག་གིས་ཕན་ཐོགས་གང་ལེགས་བྱུང་ཡོད་པ་རེད། ཕྱི་ལོ་ ༢༠༠༩ ནས་བཟུང་ལྷ་ཚོགས་པས་ལོ་ལྟར་དྷ་སའི་ཉེ་འཁོར་དུ་གནས་སྡོད་བོད་རིགས་དང་ཧི་མ་ལ་ཡའི་རི་རྒྱུད་ཀྱི་མི་མང་ཚོར་རིན་མེད་མིག་བརྟག་དཔྱད་ཀྱི་མཐུན་རྐྱེན་སྦྱོར་གྱིན་ཡོད་ཅིང་།སོ་གཙང་བཟོའི་ལས་གཞི་ནི་སྤྱི་ལོ་ ༢༠༡༡ ལོ་ནས་འགོ་འཛུགས་བྱས་ཤིང་། ལས་གཞི་འདི་ནི་ས་གནས་ཀྱི་སོ་དང་མིག་གི་སྨན་དཔྱད་ཁང་དང་། ཚོགས་པའི་ཁྱད་ལས་དང་བླངས་བ་རྣམས་དང་མཉམ་ལས་ཀྱིས་སྒྲུབ་ཀྱིན་ཡོད་པ་རེད།
འབྲེལ་གཏུག་དུས་དེབ།
འབྲེལ་གཏུག་དུས་དེབ་ཀྱི་དམིགས་ཡུལ་གཙོ་བོ་ནི་བོད་ནང་གི་འགྲོ་བ་མིའི་ཐོབ་ཐང་དང་། བོད་མི་ཚོའི་དངོས་ཡོད་གནས་སྟངས་འཛམ་གླིང་མི་མང་གིས་ཤེས་རྟོགས་གསལ་པོ་ཡོང་ཆེད་དང་། སྨྲ་བརྗོད་རང་དབང་བྲལ་བའི་བོད་མི་ཚོའི་མགྲིན་ཚབ་པ་ལྟ་བུར་འགྱུར་ཐུབ་པར་འབད་བརྩོན་བྱེད་ཀྱིན་ཡོད།
འདི་ལོར་ང་ཚོས་འབྲེལ་གཏུག་དུས་དེབ་གྲངས་༡༡,༡༠༠ པར་སྐྲུན་དང་རིན་མེད་འགྲེམ་སྤེལ་བྱས་ཡོད་ཅིང་། དེ་ཡང་དབུས་བོད་མིའི་སྒྲིག་འཛུགས་ཀྱི་ལྷན་ཁང་ཁག་དང་། ཚོགས་སྡེ་ཁག བོད་པའི་སློབ་གྲྭ་ཁག། གཞིས་ཆགས་ཁག མི་སྒེར་སོགས་ལ་སྦྲག་ཐོག་ནས་གཏོང་བ་དང་། ས་གནས་ས་ཐོག་རང་ལ་ཤུགས་ཆེན་འགྲེམ་སྤེལ་བྱས་ཡོད་ཅིང་། དུས་དེབ་ནི་མཁོ་མངགས་གནང་མཁན་སྒེར་བ་དང་། རྒྱལ་སྤྱིའི་འབྲེལ་ཡོད་ཚོགས་སྡེ་ཁག། རྒྱ་གར་ནང་གི་གཞུང་ཚབ་ཁག་སོགས་ཐག་རིང་སར་སྦྲག་ཐོག་དང་། ཉེ་སར་སྐྱེལ་མཁན་མངག་གཏོང་གིས་རིན་མེད་འགྲེམ་སྤེལ་བྱེད་བཞིན་ཡོད། དུས་དེབ་འདི་བཙན་བྱོལ་སྤྱི་ཚོགས་ནང་རྒྱུན་མཐུད་སྟེ་འགྲེམ་སྤེལ་ཆེས་ཆེར་འགྲོ་བཞིན་པའི་ཨིན་ཡིག་གི་དུས་དེབ་གཅིག་པུ་དེ་ཡིན་ཞིང་། དེའི་ནང་བོད་མིའི་གནས་སྟངས་དང་དྷ་རམ་ས་ལའི་གནས་ཚུལ་ངོ་སྤྲོད་དང་དྲིལ་བསྒྲགས། དེ་བཞིན་༧གོང་ས་མཆོག་གི་མཛད་འཕྲིན་འགོད་སྤེལ་བྱེད་ཀྱིན་ཡོད། འདི་ལོར་རྒྱལ་ཁབ་འདྲ་མིན་ནས་ཕེབས་པའི་དང་བླངས་བ་ ༣༣ ལྷག་དང་། ལྷའི་ལས་བྱེད་སོགས་ཀྱིས་བོད་དོན་དང་འབྲེལ་བའི་དམིགས་བསལ་གསར་འགྱུར་དང་རྩོམ་ཡིག་ ༡༥༡ འགོད་སྤེལ་བྱས་ཡོད་པ་དང་། ལྷར་པར་མང་གཙོའི་གོ་རྟོགས་གོང་འཕེལ་སླད། འདི་ལོར་ང་ཚོའི་དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་དང་། སྤྱི་འཐུས་ཀྱི་འོས་བསྡུའི་ལས་རིམ་སྐོར་གྱི་གསར་གནས་དང་བཅར་འདྲི་སོགས་ཁྱབ་སྤེལ་བྱེད་རྒྱུར་གཙོ་འདོན་བྱས་ཡོད་ཅིང་། ད་དུང་ང་ཚོས་དམིགས་བསལ་གྱི་བརྗོད་གཞི་ "ཐུན་མིན་འོས་བསྡུ" ཞེས་པ་འདོན་སྤེལ་བྱས་ཤིང་། དེས་སྤྱི་ཟླ་གསུམ་པའི་འོས་བསྡུ་ལས་རིམ་ལ་ཁྱབ་ཚད་ཆེན་པོས་གོ་རྟོགས་གོང་འཕེལ་བཏང་ཐུབ་པ་བྱུང་ཡོད།
ད་ལོ་ནས་འགོ་བཟུང་སྟེ་པར་ཐེངས་རེེར་མི་སྣ་རེའི་ལོ་རྒྱུས་འགོད་རྒྱུའི་འགོ་འཛུགས་བྱས་ཡོད། ཟླ་རེར་མི་ ༤༠༠༠ ཙམ་གྱིས་བལྟ་བཞིན་པའི་དྲ་གནས་www.contactmagazine.net འདི་ལ་དུས་ཐོག་ཏུ་འགོད་སྤེལ་བྱེད་བཞིན་ཡོད་ལ། དེ་བཞིན་འབྲེལ་གཏུག་དུས་དེབ་ PDF བཟོས་ཏེ་ཟླ་རེ་བཞིན་མི་མང་གིས་མཐོང་སར་ http://issuu.com/; ཞེས་པར་འཇོག་གི་ཡོད་ཅིང་། དེར་བལྟ་མཁན་ཟླ་རེ་ལ་མི་གྲངས་ ༦,༡༩༤ ཙམ་ཡོང་བཞིན་ཡོད།
འཐུང་ཆུ་གཙང་བཟོའི་ལས་འཆར།
ཕྱི་ལོ་ ༢༠༡༠ ནས་བཟུང་ལྷ་ཚོགས་པས་ཚོགས་སྡེ་མི་འདྲ་བ་ ༢༤ ནང་ཆུ་ཚགས་འཕྲུལ་ཆས་གསར་འཛུགས་ཀྱིས་ཁྱོན་མི་གྲངས་ ༡༣,༧༠༠ བརྒལ་བར་འཐུང་ཆུ་གཙང་མ་ལོངས་སུ་སྤྱོད་རྒྱུའི་ཕན་ཐོགས་བྱུང་ཡོད་ཅིང་། ལས་འཆར་འདིའི་དམིགས་ཡུལ་ནི་མི་རྣམས་ཀྱིས་རིན་མེད་ཆུ་གཙང་མ་ལོངས་སུ་སྤྱོད་ཐུབ་པར་བཟོ་རྒྱུ་དང་། དེའི་སྟབས་ཀྱིས་མ་འོངས་པར་མང་ཚོགས་ཚོའི་འཕྲོད་བསྟེན་ཡར་རྒྱས་དང་བདེ་ཐང་ཡོང་བར་ཕན་ཐོགས་ཡོང་ཆེད་དུ་ཡིན་ཞིང་།
ལོ་འདིར་དེ་སྔོན་ང་ཚོས་བཙུགས་ཟིན་པའི་ཆུ་ཚགས་འཕྲུལ་ཆས་དེ་དག་ལ་བདག་གཅེས་སླད། འབྲེལ་ཡོད་མི་སྣ་ཆེད་གཏོང་གིས་ཆུ་ཚགས་འཕྲུལ་ཆས་ཡོད་ཚད་བཟོ་བཅོས་དང་། ཆུ་ཚགས་བྱེད་ཆ་ཤས་གཙོ་བོ་གསུམ་བརྗེ་པོ་རྒྱག་རྒྱུའི་མཐུན་རྐྱེན་སྦྱར་ཡོད་པ་རེད། གཞན་ཡང་འདི་ལོར་ང་ཚོས་འཐུང་ཆུ་གཙང་བཟོའི་ལས་འཆར་འདིར་ཕན་ནུས་ཇི་བྱུང་སྐོར་ལ་ ཁྱད་ལས་ཞིབ་འཇུག་པས་འགན་ཁུར་འོག། གོ་ལའི་ཟས་བཅུད་དང་འཕྲོད་བསྟེན་སྐོར་གྱི་དམིགས་བསལ་མི་མང་གི་ཟས་བཅུད་འཕྲོད་བསྟེན་དང་ཟས་རིགས་ཀྱི་སྲིད་བྱུས་སྐོར་ཉམས་ཞིབ་གནང་མཁན། ང་ཚོའི་དང་བླངས་ལས་བྱེད་ཨོ་སི་ཁྲུའུ་ལི་ཡ་ནས་ཡིན་པའི་བུ་མོ་ཨ་ཤེ་ལི་སུ་མར་སི་(Ashley Summers)ལགས་དང་། ཌན་མག་ནས་ཡིན་པའི་བུ་མོ་ཊན་ནི་ཁེ་ལཱ་སོན་(Tine Niklasson)རྣམ་གཉིས་ཀྱིས་ཞིབ་འཇུག་ཆ་ཚང་བྱས་ཏེ་ལས་འཆར་དེའི་ཐོག་སྙན་ཐོ་ཞིག་བཏོན་ཡོད། ཁོང་གཉིས་ཀྱིས་ཞིབ་འཇུག་བྱས་པའི་འགྲུབ་དོན་སྙན་ཐོ་ལྟར་ན། དགེ་རྒན་བརྒྱ་ཆ་ ༦༠ ཡིས་འཐུང་ཆུ་གཙང་བཟོ་བྱེད་སའི་འཕྲུལ་ཆས་གསར་འཛུགས་བྱས་པའི་རྗེས་སུ་འཛིན་གྲྭར་ཞུགས་མཁན་སློབ་ཕྲུག་སྔར་ལས་ཇེ་མང་དུ་ཕྱིན་སོང་ཞེས་གསུངས་འདུག་པ་དང་། སློབ་ཕྲུག་བརྒྱ་ཆ་ ༧༩ ཡིས་གཙང་བཟོ་བྱས་པའི་ཆུ་ལོངས་སུ་སྤྱོད་རྒྱུ་བྱུང་རྗེས་ཁོང་ཚོའི་གཟུགས་པོ་བདེ་ཐང་དང་འཕྲོད་བསྟེན་ཡར་རྒྱས་ཕྱིན་སོང་ཞེས་ལན་འདེབས་གནང་འདུག
ལྷའི་སྐྱབས་བཅོལ་བོད་མིའི་སྤྱི་ཐབ།
ལྷའི་སྐྱབས་བཅོལ་བོད་མིའི་སྤྱི་ཐབ་ནས་རོགས་རམ་དགོས་ངེས་ཅན་ཁྱོན་མི་གྲངས་ ༥༠ ནས་ ༦༠ བར་ལ་ བདུན་རེའི་གཟའ་སྤེན་པ་དང་ཉི་མ་ཕུད། ཉིན་ལྟར་གུང་ཚིགས་འབུལ་བཞིན་པ་ལྟར་འདི་ལོར་ཉིན་གུང་ཞལ་ལག་མཆོད་མཁན་གསར་པ་ ༧༩ ཡིས་ཐོ་འགོད་བྱས་པ་ལྟར་ང་ཚོས་ཉིན་ལྟར་ཟས་བཅུད་ལྡན་པའི་ཞལ་ལག་མཐུན་རྐྱེན་སྦྱར་ཡོད། ཕྱི་ལོ་ ༢༠༡༡ ལོར་སྤྱི་ཐབ་སྒོ་ཕྱེས་པ་ནས་བཟུང་ད་ལྟའི་བར་ཞལ་ལག་མཆོད་མཁན་ཁྱོན་མི་གྲངས་ ༤༠༨ ལ་ཕན་ཐོགས་བྱུང་ཡོད་པ་དང་། ཉེ་ཆར་ཕྱི་ཟླ་ ༡༢ པའི་ནང་ང་ཚོས་སྤྱི་ཐབས་ཀྱི་ཞབས་ཞུའི་ཡར་རྒྱས་དང་ཕན་ཐོགས་ཇི་ལྟར་ཡོང་གི་ཡོད་མེད་སྐོར། དང་བླངས་པ་(སྤྱི་ཚོགས་ཞིབ་འཇུག་ཁྱད་ལས་པ་ཐྲོ་ཌི་ཌལིའུ་རཱལ་སི་(Todd W Rawls, a survey sociologist) ལགས་ཀྱིས་སྤྱི་ཐབ་ནང་ཞལ་ལག་མཆོད་མི་གྲངས་ ༤༠ སྐོར་ཞིག་ལ་ཞིབ་འཇུག་གནང་སྟེ། ཁོང་གི་སྙན་ཐོ་ལྟར་ན་ཞལ་ལག་མཆོད་མཁན་གྱི་བརྒྱ་ཆ་ ༩༨ ཡིས་ལྷའི་སྤྱི་ཐབས་ཀྱི་ཞལ་ལག་གི་རྣམས་གྲངས་དང་། འཚོ་བཅུད་སོགས་ཀྱི་སྤུས་ཚད་ཀྱི་ཐད་ནས་བློ་ཁ་ཁེངས་པ་མ་ཟད་ཕན་ཐོགས་ཆེན་པོ་ཡོང་གི་ཡོད་ལུགས་འཁོད་འདུག
བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་གི་དྲ་ཚིགས་ཀྱི་ལས་འཆར།
བོད་ཀྱི་སྐད་ཡིག་དང་ལེགས་བྱང་གཅེས་སྲུང་དང་དར་སྤེལ་གྱི་ལས་འཆར་འོག ཡིག་ངག་གཉིས་ཐོག་ཏུ་ཡོད་པའི་བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་གི་བཀའ་སློབ་གསུང་བཤད་དང་། གསུང་རྩོམ། སྒྲ་ལྡན་གསུང་བཤད། སྐུ་པར། བརྙན་པར་སོགས་བསྡུ་རུབ་ཀྱིས་གང་ཉིད་ཀྱི་དྲ་ཚིགས་ཐོག་འགོད་སྤེལ་བྱེད་མུས་ཡིན་སྟབས། ཆ་སྙོམས་ཟླ་རེར་ལྟ་ཀློག་བྱེད་མཁན་མི་གྲངས་ ༦༠༠༠ ལྷག་ཙམ་ཆགས་ཀྱི་འདུག འདི་ལོར་རིན་པོ་ཆེའི་གསུང་བཤད་དང་བཀའ་སློབ་བོད་ཡིག་ནང་སྒྲ་ཕབ་བྱས་ཟིན་པ་ཤོག་གྲངས་ ༡༧༦ དང་། རིན་པོ་ཆེའི་དྲ་ཐོག་ཏུ་བཀོད་ཟིན་པའི་ཤོག་གྲངས ༡༥ དང་། ཨིན་ཡིག་ནང་སྒྲ་ཕབ་བྱས་ནས་རིན་པོ་ཆེའི་དྲ་ཐོག་ཏུ་བཀོད་ཟིན་པ་ཤོག་གྲངས་ ༣༩ ཁོང་གིས་གསུངས་པའི་ལེགས་བཤད་ ༣༠༠ ཙམ་དྲ་ཐོག་ཏུ་བཀོད་ཡོད་ཅིང་། དེ་རིང་བར་རིན་པོ་ཆེའི་དྲ་གནས་ཐོག་བོད་ཨིན་གཉིས་ནང་ཡིག་ཐོག་གསུང་བཤད་སོགས་གྲངས་༧༠༠ ལྷག་དང། སྒྲ་ལྡན་གསུང་བཤད་༨༨༢ འགོད་སྤེལ་བྱས་ཟིན་པ་དང་། གསུང་བཤད་དང་བཀའ་སློབ་ ༡༠༠ ལྷག་ཡུ་ཋུབ་(Youtube) བརྙན་པར་ནང་འགོད་སྤེལ་བྱས་ཡོད་ལ། སྐུ་པར་ ༡,༡༠༨༥ རིན་པོ་ཆེའི་དྲ་ཐོག་དཔར་མཛོད་དུ་འགོད་སྤེལ་བྱས་ཡོད་པ་རེད། ལྷག་པར་ཡུ་ཋུབ་(Youtube) ནང་ཡོད་པའི་བརྙན་ལྡན་གསུང་བཤད་དང་བཀའ་སློབ་ལྟ་མཁན་དེ་རིང་བར་ཧ་ལམ་ ༡༠,༠༠༠༠ ཟིན་གྱི་ཡོད་ཅིང་། སྒྲ་སྤྲིན་ (Sound cloud) ནང་བཅུག་ཡོད་པའི་རིན་པོ་ཆེའི་སྒྲ་ལྡན་གསུང་བཤད་དང་། བཀའ་སློབ་ལ་རྒྱུན་དུ་ཉན་མཁན་ ༢༠,༠༠ ཡན་ཟིན་པ་དང་། ད་ལྟའི་བར་ ༨༢,༠༠༠ བྱུང་ཡོད་པ་རེད།
དེ་བཞིན་བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་དགུང་གྲངས་ ༧༧ ལ་ཕེབས་པའི་སྐུའི་འཁྲུངས་སྐར་སྲུང་བརྩི་དང་བསྟུན། རིན་པོ་ཆེ་མཆོག་གི་གསུང་བཤད་དང་། གསུང་རྩོམ། བཅའ་འདྲི་ཞུས་པའི་བཀའ་ལན་སོགས་གལ་ཆེན་ཁག་ཕྱོགས་བསྡུས་བྱས་པའི་གསུང་འབུམ་གླེགས་བམ་དེབ་ཕྲེང་བདུན་པ་ཤོག་གྲངས་ལྔ་བརྒྱ་ཡོད་པ་དབུ་འབྱེད་ཞུས་ཤིང་། དཔེ་དེབ་དེ་ནི་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་དཔར་སྐྲུན་དང། སློབ་དཔོན་ཟམ་གདོང་རིན་པོ་ཆེའི་སྒེར་དྲུང་འབུམ་རམས་པ་བསྟན་འཛིན་དོན་ཡོད་ལགས་ཀྱིས་ཞུ་དག་དང་ཕྱོགས་སྒྲིག་གནང་བ་ཞིག། དོན་གཉེར་ཅན་རྣམས་ལ་རིན་མེད་འབུལ་རྒྱུར་པར་ཐེངས་དང་པོར་པོད་ ༥༠༠ དཔར་ཡོད་པ་རེད།
ཁོར་ཡུག་སྲུང་སྐྱོབ་ཀྱི་གོ་རྟོགས་ལས་འགུལ།
ལྷའི་ཁོར་ཡུག་སྲུང་སྐྱོབ་ཀྱི་ལས་འཆར་འོག་འདི་ལོར་དྷ་སར་ཁོར་ཡུག་གཙང་བཟོའི་བྱ་འགུལ་ཐེངས་གཉིས་གོ་སྒྲིག་ཞུས་པ་དང་། དང་པོ་དེ་བོད་ཀྱི་བདེ་རྩ་ (Tibet Charity) དང་མཉམ་འབྲེལ་གྱིས་དྷ་ས་མེ་གྷན་ཁུལ་དུ་ཁོར་ཡུག་གཙང་བཟོ་བྱས་ཏེ་འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་པ་དང་། གཉིས་པ་ནི་དྷ་སའི་ས་གནས་འགོ་འཛིན་ལས་ཁུངས་དང་། གཞུང་འབྲེལ་མིན་པའི་ཚོགས་པ་གཞན་ཁག་དང་མཉམ་དུ་དྷ་ས་མེ་གྷན་ནས་གད་རྙིག་ཧ་ཅང་ཕོན་ཆེན་བསྡུ་རུབ་ཀྱིས་གཙང་བཟོ་བྱས་པ་རེད་ལ། ཚོགས་པས་ས་གནས་ཀྱི་ཚོགས་སྡེ་ཁག་དང་མཉམ་འབྲེལ་གྱིས་གྲོང་སྡེ་འདི་གཙང་མ་དང་། སྔོ་ལྗང་ཅན་དུ་ཉར་རྒྱུར་ཆེད་འདས་པའི་ལོ་ཤས་ནས་བཟུངས་ལས་དོན་སྒྲུབ་མུས་ཡིན།
དེར་མ་ཟད་ལྷའི་འཁོར་ཡུག་སྲུང་སྐྱོབ་ཀྱི་ལས་གཞི་ཐོག་ནས་བོད་ཀྱི་རང་བྱུང་ཁོར་ཡུག་སྲུང་སྐྱོབ་ཀྱི་ཆ་འཕྲིན་དྲ་བ་ (www.tibetnature.net) སྟེ་སྐད་ཡིག་གཉིས་ལྡན་གྱི་དྲ་རྒྱ་དང་། ཁོར་ཡུག་སྲུང་སྐྱོབ་ཀྱི་གནས་ཚུལ་དང་ཤེས་བྱ་བརྒྱུད་ནས་མི་མང་ལ་ཁོར་ཡུག་སྐོར་གོ་རྟོགས་སྤེལ་གྱི་ཡོད། བོད་ཀྱི་རང་བྱུང་ཁོར་ཡུག་སྲུང་སྐྱོབ་ཀྱི་ཆ་འཕྲིན་དྲ་བར་ཟླ་རེེར་ལྟ་ཀློག་གནང་མཁན་ ༤༠༠༠ ལས་བརྒལ་གྱི་ཡོད་པ་རེད།
ཤེས་ཡོན་སྐོར་གསུང་བཤད་གོ་སྒྲིག།
ལས་འཆར་འདིའི་འོག་ནས་ལོ་འདིར་ཨ་རིའི་བོད་ཀྱི་ཐེབས་རྩ་ཁང་དང་མཉམ་ལས་ཀྱིས་བྱིས་པའི་འབྲི་ཀློག་གོང་འཕེལ་སླད་བྱ་འགུལ་ཐེངས་གཉིས་གོ་སྒྲིག་ཞུས་ཡོད་པ་དང་། ང་ཚོའི་ལས་གཞི་དེའི་ནང་ཟབ་ཁྲིད་འགན་འཁུར་བ་གཙོ་བོ་ནི དབུས་བོད་མིའི་སྒྲིག་འཛུགས་ཤེས་རིག་ལས་ཁུངས་ཀྱི་ཤེས་ཡོན་འགན་འཛིན་ཟུར་པ་འཇམ་དབྱངས་རྒྱལ་མཚན་ལགས་དང་། དེ་བཞིན་སློབ་གྲྭ་ཁག་གི་དགེ་རྒན་སོགས་ཡོད་ཅིང་། ལས་གཞི་དང་པོ་ནི་འཛམ་གླིང་གི་སྒྲུང་གཏམ་ཉིན་མོ་སྲུང་བརྩི་ཞུས་པར་ཕ་མ་དང་ཕྲུ་གུ་ ༣༠༠ ལྷག་ཙམ་གྱིས་ཟབ་སྦྱོང་འདིའི་ཆ་ཤས་བླངས་ཤིང་། བྱིས་པའི་སྒྲུང་དེབ་ ༡༠༠༠ བརྒལ་བ་རིན་མེད་འགྲེམ་སྤེལ་བྱས་ཡོད་པ་དང་། སླར་ཡང་ཕྱི་ཟླ་དྲུག་པའི་ནང་ང་ཚོས་བྱིས་པའི་འབྲི་ཀློག་གོང་འཕེལ་སླད་བྱ་འགུལ་གཉིས་པ་དེ་གོ་སྒྲིག་བྱས་ཤིང་། སྐབས་འདིར་ཕ་མ་ ༤༢ ལ་བྱིས་པའི་འབྲི་ཀློག་ཡར་རྒྱས་གཏོང་བའི་ཐབས་ལམ་སྐོར་ལ་དམིགས་པའི་ཟབ་སྦྱོང་གོ་སྒྲིག་ཞུས་ཡོད།
ད་དུང་ང་ཚོས་རིག་གཞུང་བརྗེ་རེས་གནང་མཁན་གྱི་ཕྱི་རྒྱལ་སློབ་ཕྲུག་ཚོ་ཁག་དང་ཁྱད་ལས་པའི་ཚོ་ཁག་མི་འདྲ་བ་མང་པོར་ནང་ཆོས་ཀྱིས་མཚོན་པའི་བརྗོད་གཞི་སྣ་མང་གི་ཐོག་སློབ་དཔོན་ཟམ་གདོང་རིན་པོ་ཆེའི་གསུང་བཤད་ཐེངས་གསུམ་དང་། བོད་ཀྱི་དཔེ་མཛོད་ཁང་གི་འགན་འཛིན་དགེ་བཤེས་ལྷག་རྡོར་ལགས་ཀྱི་གསུང་བཤད་ཐེངས་ཁ་ཤས་གོ་སྒྲིག་ཞུ་ཐུབ་པ་བྱུང་པ་ཡོད།
རིག་གཞུང་བརྗེ་རེས་ཀྱི་ལས་གཞི།
ལས་འཆར་འདིའི་འོག་ང་ཚོས་མཐོ་སློབ་དང་གཙུག་ལག་སློབ་གྲྭའི་སློབ་ཕྲུག་ཚོ་ཁག་མི་འདྲ་བ་ ༡༣ ལ་རིག་གཞུང་བརྗེ་རེས་ཀྱི་གོ་སྒྲིག་བྱས་ཤིང་། རྒྱབ་ཁབ་འགའ་ཤས་ནས་ཆེད་དུ་ཕེབས་པའི་ཆ་ཤས་ལེན་མཁན་སློབ་ཕྲུག་དང་ཁྱད་ལས་པ་བསྡོམས་པའི་ ༡༤༢ བྱུང་ཡོད་པ་དང་། སྨན་གྱི་ཁྱད་ལས་པ་རྣམས་ཀྱིས་ང་ཚོས་མིག་དང་སོ་ལ་བརྟག་དཔྱད་དང་འབྲེལ་བའི་འཕྲོད་བསྟེན་གྱི་ལས་གཞི་ལ་དང་བླངས་ཀྱིས་ཞབས་ཞུ་གནང་ཞིང་། ཕྱི་རྒྱལ་གྱི་སློབ་མ་མང་ཆེ་བས་ལྷའི་སྐད་ཡིག་འཛིན་གྲྭའི་སློབ་མ་རྣམས་ཀྱི་ཨིན་ཡིག་དང་། ཧྤ་རན་སིའི་སྐད། རྒྱ་སྐད་སོགས་ཡར་རྒྱས་ཡོང་བར་རོགས་རམ་གནང་ཞིང་། དེ་དང་མཉམ་དུ་རིག་གཞུང་བརྗེ་རེས་སོགས་བྱས། དེར་མ་ཟད་ཁོང་ཚོས་དང་བླངས་ཞབས་ཞུ་གནང་བའི་ཞོར་དུ་བོད་ཀྱི་རིག་གཞུང་དང་། ནང་ཆོས། བོད་སྨན། ད་ལྟའི་བོད་ཀྱི་གནས་སྟངས་སོགས་ལ་རྒྱུས་ལོན་དང་ཞིབ་འཇུག་སླད་བོད་རིགས་ཀྱི་ཚོགས་སྡེ་ཁ་ཤས་ལ་གཟིགས་སྐོར་གནང་བ་དང་།
དེ་བཞིན་ང་ཚོས་ཀྱང་མཁས་དབང་སོགས་གདན་དྲངས་ནས་བརྗོད་གཞི་འདྲ་མིན་ཐོག་གསུང་བཤད་གོ་སྒྲིག་དང་། ཁོང་ཚོ་དང་ལྷན་དུ་ང་ཚོའི་ཡུལ་སྲོལ་གོམས་གཤིས་དང་། རིག་གཞུང་། ཆོས་ལུགས་སོགས་ཀྱི་སྐོར་བརྗེ་རེས་དང་གོ་རྟོགས་སྤེལ་རྒྱུའི་གོ་སྐབས་གང་ལེགས་བྱུང་ཡོད་པ་རེད།
དང་བླངས་བའི་གོ་སྐབས།
ཉིན་ལྟ་ཚོགས་པའི་སྤྱི་ཚོགས་ཞབས་ཞུའི་ལས་དོན་ཁག་ལ་ཆ་སྙོམས་དང་བླངས་བ་ ༡༥ ནས་ ༢༠ ཙམ་གྱིས་རོགས་རམ་དང་ཆ་ཤས་ལེན་བཞིན་ཡོད་པ་དང་། དབྱར་དུས་ཆ་སྙོམས་ཉིན་རེར་དང་བླངས་བ་ ༢༥ ནས་ ༥༠ ཙམ་ཡོང་གི་ཡོད་པ་རེད། འདི་ལོར་འཛམ་གླིང་གི་ས་ཕྱོགས་གང་ས་ནས་ཕེབས་པའི་དང་བླངས་བའི་ཞབས་ཞུ་སྒྲུབ་མཁན་གཞན་ཕན་ལྷག་བསམ་ཅན་བསྡོམས་པའི་ ༥༨༧ དང་ལྷན་དུ་ང་ཚོས་ཞབས་ཞུའི་ལས་དོན་འདྲ་མིན་བསྒྲུབས་ཡོད། དེས་ན་ང་ཚོ་ནི་བཙན་བྱོལ་བོད་པའི་སྤྱི་ཚོགས་ནང་དང་བླངས་བར་སྣེ་ལེན་དང་གོ་སྐབས་གོ་སྒྲིག་བྱེད་ཐུབ་མཁན་གྱི་ཚོགས་སྡེ་ཆེ་ཤོས་དེ་ཡིན་པ་རེད།
ང་ཚོས་འཛམ་གླིང་གི་ཕྱོགས་གང་ས་ནས་ཕེབས་པའི་དང་བླངས་བ། སྦྱོང་བརྡར་ཡོད་མེད་ལ་མ་བལྟས་པར་དང་བླངས་བྱེད་རྒྱུའི་གོ་སྐབས་གང་ཐུབ་སྐྲུན་གྱིན་ཡོད་ཅིང་། དང་བླངས་བ་མང་ཆེ་བ་ང་ཚོ་དང་ལྷན་དུ་ཐད་ཀར་ཞབས་ཞུ་སྒྲུབ་ཀྱིན་ཡོད་ལ། འགའ་ཤས་བོད་པའི་སྤྱི་ཚོགས་ཀྱི་ཚོགས་སྡེ་གཞན་ལ་འབྲེལ་མཐུད་ཀྱིས་ཞབས་ཞུའི་ལས་དོན་བྱེད་པར་གཏོང་གིན་ཡོད།
དེར་མ་ཟད་ད་དུང་ང་ཚོས་ལོ་ལྟར་དང་བླངས་བའི་འཇོན་ནུས་ལ་གཞིགས་པའི་ཞབས་ཞུ་མི་འདྲ་བའི་གོ་སྐབས་འབུལ་གྱི་ཡོད། ང་ཚོས་སྤྱི་ཚོགས་ཞབས་ཞུ་ཁག་མུ་མཐུད་ལེགས་གྲུབ་དང་ལམ་ལྷོང་ཡོད་ཆེད་དང་བླངས་བ་ནི་མེད་དུ་མི་རུང་བ་ཆགས་ཡོད་པ་རེད།
ཤར་ནུབ་ཕྲད་པ་ཞེས་པའི་དྲན་ཤེས་སྨན་གྱི་ཚོགས་ཆེན།
འདི་ལོའི་ཕྱི་ཟླ་ ༠༩ ཚེས་ ༢༣ ནས་ ༢༥ བར་ལྷ་ཚོགས་པས་ཤར་ནུབ་ཕྲད་པ་ཞེས་པའི་དྲན་ཤེས་སྨན་གྱི་ཚོགས་ཆེན་ཞིག་གོ་སྒྲིག་ཞུས་པ་དང་། ཨ་རི་ནས་ཁྱད་ལས་སྨན་པ་བཅུ་དང་། དེ་བཞིན་བོད་ཀྱི་བདེ་ལེགས་སྨན་ཁང་གི་སྨན་པ་ལྔ། བོད་ཀྱི་སྨན་རྩིས་ཁང་ནས་སྨན་པ་གསུམ་བཅས་ཉིན་གསུམ་རིང་ ༢༠༡༦ ཟླ་ ༡༠ ཚེས་ ༢༣ ནས་ཚེས་ ༢༥ བར་ཉིན་གསུམ་རིང་ལྷ་ཞི་བདེ་ཚོགས་ཁང་དུ་ཤར་ནུབ་ཕྲད་པ་ཞེས་པའི་དྲན་ཤེས་སྨན་གྱི་ཚོགས་ཆེན་ཚོགས་ཡོད་པ་རེད།
ཚོགས་འདུ་འདི་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་དང་། བདེ་ལེགས་སྨན་ཁང་། ནིའུ་ཨོར་ལིན་སིའི་ཨོཤ་ནར་སྨན་ཁང་ཁག ལུ་ཛི་ཡ་ན་མི་སི་སི་པིའི་འཕྲོད་བསྟེན་སྒྲིག་འཛུགས། ལུ་ཛི་ཡ་ན་ཧི་མཱ་ལ་ཡའི་ཚོགས་སྡེ་བཅས་ཐུན་མོང་གིས་གོ་སྒྲིག་གནང་བ་མ་ཟད། བོད་ཀྱི་སྨན་རྩིས་ཁང་གི་སྨན་པ་དང་། ས་གནས་རྒྱ་གར་སྨན་པ་སོགས་གདན་ཞུས་ཀྱིས་གོང་གསལ་ཚོགས་སྡེ་དང་སྨན་ཁང་ཁག་ནས་སྨན་པ་གྲངས་ཉི་ཤུ་ལྷག་འདུ་འཛོམས་བྱུང་ཡོད་པ་དང་། དེ་བཞིན་བོད་པའི་མཁས་དབང་སོགས་གདན་ཞུས་ཀྱིས་འབྲེལ་ཡོད་བརྗོད་གཞིའི་ཐོག་གསུང་བཤད་གནང་ཡོད་པ་རེད།
ད་ཐེངས་སྨན་གྱི་ཚོགས་ཆེན་འདི་ཧ་ཅང་ལེགས་གྲུབ་བྱུང་ཞིང་། ང་ཚོས་ཚོགས་འདུ་འདི་ལྟ་བུ་ལོ་ལྟར་གོ་སྒྲིག་བྱ་འཆར་ཡོད།
ཟས་བཅུད་སྐོར་སློབ་སྟོན།
ཕྱི་ཟླ་ ༠༤ པའི་ནང་། སུད་སི་ནས་ཡིན་པའི་ཟས་བཅུད་སྐོར་གྱི་ཁྱད་མཁས་པ་མཱར་རི་ཡ་(Maria)ལགས་ཀྱིས་་ང་ཚོའི་སློབ་མ་ཚོར་ཟས་བཅུད་སྐོར་རྨང་གཞིའི་སློབ་ཁྲིད་དང་། ལྟོ་བའི་འཇུ་ནུས་ཀྱི་ལུས་ཁམས་རིག་པ་དང་། འཚོ་བཅུད། གཏེར་དངོས། བཅུད་རྫས། ཟ་འཐུང་གི་གོམས་གཤིས་སོགས་ཀྱི་སྐོར་སློབ་ཁྲིད་གནང་ཡོད་པ་རེད།
ཚོགས་པའི་འགན་འཛིན་བྱང་ཨ་རེར་སྐོར་བསྐྱོད་གནང་བ།
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་འགན་འཛིན་ངག་དབང་རབ་རྒྱས་ལགས་དུས་ཡུན་ཟླ་བ་གཅིག་ཙམ་གྱི་རིང་ཨ་རི་དང་མེག་སི་ཁོ་ཁུལ་དུ་ཆེད་བསྐྱོད་ཀྱིས་དེ་སྔོན་ནས་ང་ཚོའི་ཚོགས་པ་དང་འབྲེལ་བ་ཆེན་པོ་ཡོད་པའི་ཚོགས་པ་འདྲ་མིན་དང་། གཙུག་ལག་སློབ་གཉེར་ཁང་། མི་སྒེར་པ་སོགས་མང་པོ་ཞིག་ལ་ཆེད་བཅར་ཐུག་འཕྲད་ཀྱིས་ལག་རྟགས་ཕུལ་ནས་ལྷག་བསམ་ཟོལ་མེད་ཀྱིས་རྒྱབ་སྐྱོར་དང་། རོགས་རམ། མཉམ་ལས་བཅས་གནང་བར་ཐུགས་རྗེ་ཆེ་ཞུས་པར་མ་ཚད། འདས་པའི་མཉམ་ལས་ཀྱི་ལས་དོན་ལ་བསྐྱར་ཞིབ་དང་མ་འོངས་པར་ལས་འཆར་གསར་པའི་མཉམ་ལས་བྱེད་ཕྱོགས་སྐོར་གྲོས་བསྡུར་ལྷུག་པོ་གནང་ཐུབ་ཡོད་པ་རེད།
དེ་བཞིན་ཚོགས་པ་གཞན་མང་པོར་ཆེད་བཅར་དང་གནད་ཡོད་མི་སྣ་མང་པོར་ཐུག་འཕྲད་ཀྱིས་འབྲེལ་ལམ་གསར་འཛུགས་ཐུབ་པ་བྱུང་བ་དང་། ཚོགས་སྡེ་མང་པོས་འགན་འཛིན་ངག་དབང་རབ་རྒྱས་ལགས་ལ་མགྲོན་འབོད་སྣེ་ལེན་གནང་ཞིང་། སྐབས་དེར་ཁོང་གིས་ད་ལྟའི་བོད་ནང་གི་གནས་སྟངས་སོགས་ངོ་སྤྲོད་ལྷན་དུ་ལྷ་སྤྱི་ཚོགས་ཞབས་ཞུ་ཚོགས་པ་དང་ཚོགས་པའི་ལས་དོན་ངོ་སྤྲོད། ཚོགས་པའི་ངོ་སྤྲོད་ཡིག་ཆ་ཁག་དང་འབྲེལ་གཏུག་དུས་དེབ་བཅས་འགྲེམ་སྤེལ་བྱེད་པའི་གོ་སྐབས་གང་ལེགས་བྱུང་འདུག བོད་པའི་གསར་འགྱུར་བརྒྱུད་ལམ་གྲགས་ཆེ་ཤོས་གཉིས་ཏེ་ཨེ་ཤེ་ཡ་རང་དབང་རླུང་འཕྲིན་ཁང་དང་། ཨ་རིའི་ཀུན་གླེང་གསར་འགྱུར་ལས་ཁུངས་གཉིས་ཀྱིས་བཅར་འདྲི་བྱས་ཤིང་། དུས་ཡུན་ཆུ་ཚོད་གཉིས་ཙམ་གྱི་རིང་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གི་ལས་དོན་ཞིབ་ཕྲ་ངོ་སྤྲོད་དང་། ཨ་རི་དང་འཛམ་གླིང་གི་ས་ཕྱོགས་གང་ས་ནས་ཚོགས་པར་རྒྱབ་སྐྱོར་གནང་མཁན་དང་མཉམ་ལས་གནང་མཁན་བཅས་ལ་ཐུགས་རྗེ་ཆེ་བཅས་ཞུས་ཡོད་པ་རེད།
ལྷའི་ཞི་བའི་ཚལ་གྱི་ཚོགས་ཁང་གསར་པ་དབུ་འབྱེད།
འདི་ལོའི་ལྷའི་གལ་ཆེའི་ལས་འཆར་གཞན་ཞིག་ནི་ཚོགས་པའི་ཚོགས་ཁང་གསར་རྒྱག་ལེགས་གྲུབ་བྱུང་སྟེ། བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་གདན་ཞུས་ཀྱིས་ལྷའི་ཞི་བའི་ཚལ་གྱི་ཚོགས་ཁང་གསར་པ་དབུ་འབྱེད་དང་རབ་གནས་གནང་ཡོད་པ་རེད། ཚོགས་ཁང་འདི་ནི་ཚོགས་པ་རང་ཉིད་ཀྱི་དགོས་མཁོ་ཆེད་བདེ་སྤྱོད་གཏོང་རྒྱུ་གཙོ་བོར་དམིགས་པ་ཞིག་དང་། དེ་ཡང་ཚོགས་འདུ་དང་། བགྲོ་གླེང་། ཟབ་སྦྱོང་སོགས་ཚོགས་སའི་ཆེད་ཡིན་ཞིང་། མ་འོངས་དཔལ་འབྱོར་འདུ་འགོད་ཆེད་མི་སྒེར་དང་ཚོགས་པ་སོགས་ལ་ཚོགས་འདུ་ཚོགས་ས་ལ་གཡར་རྒྱུར་དམིགས་པ་ཞིག་ཀྱང་ཡིན་པ་རེད།
མ་དངུལ་འདུ་འགོད་ཀྱི་བྱེད་སྒོ།
ཟླ་༩ ཚེས་༧ ཉིན་ཐེངས་དང་པོའི་མ་དངུལ་འདུ་འགོད་ཀྱི་བྱེད་སྒོ་སྤེལ་བ་དང་། དེ་ཡང་ཕོ་ལན་ཌི་རྒྱལ་ཁབ་(Poland)ནས་ཡིན་པའི་ང་ཚོའི་དང་བླངས་བ་ཧེ་ལི་ཊི་ཁྱོ་ཤུག་གཉིས་ཀྱིས་འགན་ཁུར་གོ་སྒྲིག་གནང་བ་དང་། ཁོང་གཉིས་ཀྱིས་ཕྱི་རྒྱལ་དུ་གྲགས་ཆེ་བའི་བྷ་བྷ་ཁིའུ་(BBQ)ཞེས་པའི་ཕྱི་ལུགས་ཀྱི་དམིགས་བསལ་སྟབས་བདེའི་ཞལ་ལག་གི་དུས་སྟོན་ཞིག་གོ་སྒྲིག་བྱས་ཡོད་པ་རེད། དང་བླངས་བ་ཁོང་རྣམ་པ་གཉིས་དང་། ལྷའི་ལས་བྱེད་རྣམས་ཀྱིས་མཉམ་ལས་བྱས་ཏེ། ལྷའི་ཞི་བའི་ཚལ་དུ་མི་བརྒྱ་ལྷག་འདུ་འཛོམས་ཀྱིས་རྒྱབ་སྐྱོར་གནང་བ་དང་། བྱེད་སྒོ་དེ་ཧ་ཅང་ལེགས་གྲུབ་བྱུང་སོང་།
གཟེངས་རྟགས།
དྷ་ས་ས་གནས་འགོ་འཛིན་ལས་ཁུངས་ཀྱིས་གོ་སྒྲིག་འོག དྷ་སིའི་གཞུང་འབྲེལ་མ་ཡིན་པའི་ཚོགས་ཆེན་ཐེངས་དང་པོ་དེ་བསྐོང་ཚོགས་སྐབས། སྲིད་ཚབ་ཤེས་རིག་བཀའ་བློན་དངོས་གྲུབ་ཚེ་རིང་མཆོག་གིས་ཚོགས་པ་ཁ་ཤས་ལ་ཐུགས་རྗེ་ཆེ་ཞུའི་བྱ་དགའ་དང་། སྤྱི་ཚོགས་ཞབས་ཞུའི་བྱ་དགའ། ཁོར་ཡུག་སྲུང་སྐྱོབ་ཀྱི་བྱ་དགའ་སོགས་གཟེངས་བསྟོད་བྱ་དགའ་འདྲ་མིན་གནང་ཡོད་ཅིང་། ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་ལ་ཁོར་ཡུག་སྲུང་སྐྱོབ་ཀྱི་བྱ་དགའ་ཐོབ་ཡོད་པ་དང་། ཚོགས་པའི་འགན་འཛིན་གཞོན་པ་བློ་བཟང་རབ་གསལ་ལགས་མཛད་སྒོར་མཉམ་ཞུགས་ཀྱིས་ཚོགས་པའི་སྐུ་ཚབ་གནང་སྟེ་བྱ་དགའ་དེ་བླངས་ཡོད་པ་རེད། ས་གནས་འགོ་འཛིན་གྱིས་ལྷ་ལ་ཁོར་ཡུག་གཙང་བཟོའི་བྱ་དགའ་དེ་ནི་ལྷའི་ལས་བྱེད་དང་། སློབ་མ། དང་བླངས་བ་རྣམས་ཀྱིས་ཁོར་ཡུག་ཉིན་མོ་དང་། སའི་གོ་ལའི་ཉིན་མོ་བཅས་ལ་དུས་ནས་དུས་སུ་དྷ་སའི་གཡས་གཡོན་གྱི་ཁོར་ཡུག་གཙང་བཟོ་དང་། དེ་དག་ལ་མཉམ་ཞུགས་གང་ལེགས་གནང་ཡོད་པ་དེར་ངོས་འཛིན་དང་ཆེ་མཐོང་བྱས་པ་ཡིན་སྐོར་གསུངས་སོང་།
དེར་མ་ཟད་ཚོགས་པས་བོད་ཀྱི་རང་བྱུང་ཁོར་ཡུག་སྲུང་སྐྱོབ་ཀྱི་ཆ་འཕྲིན་དྲ་བ་ཞེས་པའི་སྐད་ཡིག་གཉིས་ལྡན་གྱི་དྲ་རྒྱ་ཞིག་ཀྱང་བོད་དང་རྒྱལ་སྤྱིའི་ཁོར་ཡུག་ཆེད་གཙོ་གཉེར་བྱེད་བཞིན་ཡོད་པ་སོགས་གལ་ཆེན་དུ་མཐོང་བས་ཀྱང་ཡིན་འདུག
ཚོགས་པའི་དངུལ་རྩིས།
ཕྱི་ལོ་ ༢༠༡༥ དང་ ༢༠༡༦ ལོའི་ལྷའི་ལོ་འཁོར་དངུལ་རྩིས་རྒྱ་གར་གཞུང་གི་དཔྱ་ཁྲལ་གྱི་ཁྲིམས་ཡིག་ Tax Act 1961, Govt ཡི་དོན་ཚན་ 12A (b) ཡི་རྩིས་ཞིབ་སྙན་ཐོ་ལྟར་ན། འདི་ལོར་སྤྱི་ཡོངས་ཀྱི་ཡོང་འབབ་ཧིན་སྒོར་ 98,20,062.37 (ཨ་སྒོར་ $163,667.7) དང་། ཁྱོན་འགྲོ་སོང་ཧིན་སྒོར་ 94,48,025.48) (ཨ་སྒོར་ 157,467.09) ཆགས་ཡོད་པ་དང་། དེའི་ནང་འཛིན་སྐྱོང་ཆེད་འགྲོ་སོང་ཧིན་སྒོར་ 36,31,463.00 (ཨ་སྒོར་ $60,524.38) དང་། ལས་འཆར་ཁག་ལ་ཧིན་སྒོར་ 4,595,944 (ཨ་སྒོར་ $87,974.51)བཅས་ཚུད་ཡོད།
ཞལ་འདེབས།
ཚོགས་པའི་རིག་གཞུང་བརྗེ་རེས་ཀྱི་ལས་རིམ་དང་། སློབ་ཕྲུག་དང་དང་བླངས་བ་ཚོར་ལྷའི་ཞི་བའི་ཚལ་དུ་སྡོད་གནས་གོ་སྒྲིག་སོགས་ཀྱི་ཡོང་སྒོ་ལ་བརྟེན་ནས་ཚོགས་པའི་ཉིན་རེའི་ལས་འཆར་ཁག་རང་ཁ་རང་གསོ་ལྟ་བུ་ཆགས་ཡོད་ཅིང་། དཔེར་ན་སྐད་ཡིག་འཛིན་གྲྭ་ཁག་དང་། གློག་ཀླད་འཛིན་གྲྭ། གཞན་ཡང་སྤྱི་ཚོགས་ཞབས་ཞུའི་ལས་དོན་ཁག་མང་པོ་ཞིག་རོགས་དངུལ་མེད་པའི་ཐོག་ནས་ལག་བསྟར་ཐུབ་ཀྱིན་ཡོད་ཀྱང་། གལ་ཆེའི་ལས་འཆར་གཞན་ཁག་ཅིག་ཡར་རྒྱས་དང་ལག་བསྟར་བྱེད་པར་གཏོང་ཕོད་ཆེ་བའི་རོགས་ཚོགས་དང་མི་སྒེར་སོགས་ཀྱིས་རྒྱབ་སྐྱོར་མེད་ཐབས་མེད་པ་ཆགས་ཡོད། སྤྱི་ཚོགས་ཀྱི་དགོས་མཁོ་དང་བསྟུན་ཏེ་དམིགས་བསལ་གྱི་སྤྱི་ཚོགས་ཞབས་ཞུ་དང་། དགོས་ངེས་ཀྱི་ལས་གཞི། དཔེར་ན། ལྷའི་སྤྱི་ཐབ་དང་། འབྲེལ་གཏུག་དུས་དེབ། འཐུང་ཆུ་གཙང་བཟོ། མིག་དང་སོའི་སྨན་བཅོས་ལྟ་རྟོགས། གཉེན་ནད་རེག་དུག་ (HIV) དང་། (AIDS) ལྟ་བུ་དང་། ཁོར་ཡུག་སྐོར་གོ་རྟོགས་སྤེལ་བའི་ལས་འགུལ་སོགས་ཚུད་ཡོད་པ་རེད།
དེར་མ་ཟད་ང་ཚོས་ད་དུང་སྤྱི་ཚོགས་ཀྱི་དགོས་མཁོ་དང་འཚམས་པའི་ལས་འཆར་དང་བྱེད་སྒོ་གསར་པ་འགོ་འཛུགས་བྱས་པའི་སྐབས་རོགས་དངུལ་སོགས་དགོས་མཁོ་ཆེན་པོ་ཆགས་ཀྱི་ཡོད་པ་རེད།
ཐུགས་རྗེ་ཆེ།
ལྷ་སྤྱི་ཚོགས་ཞབས་ཞུ་ཁང་དང་ཕན་ཐོགས་བྱུང་བའི་མི་མང་ཡོངས་ཀྱི་ཚབ་ཞུས་ཏེ། ལུའུ་ཛི་ཡ་ན་ཧི་མ་ལ་ཡའི་ཚོགས་པ་དང་། ཐུ་ལན་གཙུག་ལག་སློབ་གཉེར་ཁང་། བོད་ཀྱི་ཐེབས་རྩ། ཐའེ་ཝན་མང་གཙོའི་ཐེབས་རྩ། སུད་སི་བོད་ཀྱི་གྲོགས་པོ་ཚོགས་པ། རི་སི་ཊི་ཁི་པ་ཐི་ཚོགས་པ། ལོ་ཡོ་ལཱ་གཙུག་ལག་སློབ་གཉེར་ཁང་། ཨ་རིའི་རོ་ཊར་སྤྱི་ཚོགས་ཞབས་ཟུ་ཚོགས་པ། ཏཱ་ལི་བླ་མའི་ཐེབས་རྩ། གཞན་ཡང་མི་སྒེར་དང་ཚོགས་སྡེ་ཁག་བཅས་ལ་ང་ཚོའི་ལས་འཆར་ཁག་གི་ཁེ་ཕན་ཐོབ་མཁན་ཚང་མའི་ཚབ་ཞུས་ནས་ཐུགས་རྗེ་ཆེ་ཞུ་རྒྱུ་ཡིན།
དེ་བཞིན་འཛམ་གླིང་གི་ས་ཕྱོགས་གང་ས་ནས་ཕེབས་པའི་གཏོང་ཕོད་དང་ལྷག་བསམ་ཅན་གྱི་རྒྱབ་སྐྱོར་བ་དང་། དང་བླངས་བ་རྣམས་ཀྱིས་ཆ་རྐྱེན་ཞན་པའི་སྤྱི་ཚོགས་ལ་རོགས་རམ་འདི་ལྟ་བུ་གནང་བར་ཕན་ཐོགས་ཧ་ཅང་ཆེན་པོ་ཡོང་གི་ཡོད་པ་མིག་མཐོང་ལག་ཟིན་གྱི་གྲུབ་འབྲས་འདི་དག་ཐོན་ཡོང་དུས་ང་ཚོར་ཡང་སེམས་འགུལ་ཆེན་པོ་ཐེབས་བཅུག་སོང་ལ། མ་འོངས་པར་མུ་མཐུད་ནས་སྤྱི་ཚོགས་ཞབས་ཞུའི་ལས་དོན་སྒྲུབ་རྒྱུར་བློ་སྤོབས་འཕར་མ་སྟེར་བྱུང་། ཁྱེད་ཚོའི་རྒྱབ་སྐྱོར་དང་མཉམ་ལས་མེད་ན་ང་ཚོའི་ལས་འཆར་ཁག་ལམ་ལྷོང་དང་འདི་ལྟ་བུའི་གྲུབ་འབྲས་ལྡན་པ་ཤིག་ཡོང་མི་ཐུབ་པས་སླར་ཡང་ཐུགས་རྗེ་ཤིན་ཏུ་ནས་ཆེ་ཞུ་བཞིན་ཡོད།
ཕྱི་ལོ་ ༢༠༡༦ ལོའི་ལས་དོན་གྱི་གྲུབ་འབྲས་ཀྱི་གྲངས་ཐོ།
-
ཟླ་རེའི་གྲངས་འབོར་ལྟར་ན་འདི་ལོར་སྐད་ཡིག་འཛིན་གྲྭ་ཁག་ལ་འཛུལ་ཞུགས་གནང་མཁན་ཁྱོན་སློབ་མ་གྲངས་ ༢,༢༡༡ ལ་སྐད་ཡིག་སྣ་ཚོགས་སློབ་ཁྲིད་བྱས་ཡོད།
-
སྐད་ཡིག་འཛིན་གྲྭ་ཁག་ལ་གསར་ཞུགས་སློབ་མ་གྲངས་ ༥༥༠ བྱུང་འདུག།
-
གློག་ཀླད་ཀྱི་རྨང་གཞི་དང་འབྲིང་རིམ་འཛིན་གྲྭར་ཞུགས་མཁན་ཁྱོན་སློབ་མ་གྲངས་ ༨༠ བྱུང་འདུག།
-
ས་གནས་རྒྱ་གར་བ་དང་བོད་མི་སྐྱབས་བཅོལ་བ་རྣམས་ལ་གྱོན་གོས་གྲངས་ ༢༨,༠༠༠ ཙམ་རིན་མེད་དུ་སྤྲད་པ།
-
ཉིན་ལྟར་མི་གྲངས་ ༥༠ ནས་ ༦༠ བར་ལ་བཅུད་ལྡན་ཞལ་ལག་སྤྲོད་ཀྱིན་ཡོད་པ་ལྟར་འདི་ལོར་གསར་དུ་ཐོ་འགོད་བྱེད་མཁན་ཁྱོན་མི་གྲངས་ ༦༩ བྱུང་འདུག
-
བོད་རིགས་སྐྱབས་བཅོལ་བ་དང་། ཧི་མ་ལ་ཡའི་རི་རྒྱུད་སོགས་ཀྱི་དགོས་མཁོ་ཅན་ཁྱོན་མི་གྲངས་ ༡༢༤ ལ་རིན་མེད་མིག་བརྟག་དཔྱད་དང་། མི་གྲངས་ ༡༧ ལ་རིན་མེད་མིག་སྨན་དང་། མི་ ༡༠༢ ལ་རིན་མེད་མིག་ཤེལ་བཟོས་པ།
-
བོད་རིགས་དང་ཧི་མ་ལ་ཡའི་རི་རྒྱུད་ནས་ཡིན་པའི་མི་གྲངས་ ༡༡༨ ལ་རིན་མེད་དུ་སོ་བརྟག་དཔྱད་དང་། གློག་པར། སོ་སྟོང་པ་རྒྱོང་བ། གཙང་བཟོ་བྱེད་པ་སོགས་བྱས་ཡོད།
-
འཛམ་གླིང་ཁོར་ཡུག་ཉིན་མོར་ཁོར་ཡུག་གཙང་བཟོ་དང་འབྲེལ་ཁྱོན་མི་གྲངས་ ༢,༡༠༠ ཙམ་ལ་ཁོར་ཡུག་གི་གལ་གནད་སྐོར་གོ་རྟོགས་སྤེལ་ཡོད།
-
ཁྱོན་སློབ་མ་ ༤༡ ཙམ་ལ་རྒྱ་གར་ནང་གནས་སྡོད་ཆོག་པའི་ལག་འཁྱེར་ RC དུས་འགྱང་སོགས་ཀྱི་ཆེད་བོད་ནས་གསར་དུ་འབྱོར་བ་ཡིན་པ་དང་། ཤེས་ཡོན་གྱི་སྡེ་ཚན་ཞིག་ཏུ་སློབ་སྦྱོང་བྱེད་བཞིན་ཡོད་པའི་ངོ་སྤྲོད་རྒྱབ་གཉེར་སྤྲད་ཡོད།
-
རྒྱལ་སྤྱིའི་དང་བླངས་བ་ཁྱོན་མི་གྲངས་ ༥༤༣ ཙམ་དང་མཉམ་ལས་དང་། ལས་ཀ་བཀོད་སྒྲིག་སོགས་བྱས།
-
ཕྱི་རྒྱལ་གྱི་ཚོགས་སྡེ་ཁག་ ༡༣ དང་རིག་གཞུང་བརྗེ་རེས་བྱས་པ་བརྒྱུད། རིག་གཞུང་བརྗེ་རེས་ཀྱི་ལས་རིམ་ནང་མཉམ་ཞུགས་གནང་མཁན་སློབ་མ་སོགས་ཁྱོན་མི་གྲངས་ ༡༤༢ བྱུང་འདུག
-
ཟླ་བ་རེར་འབྲེལ་གཏུག་དུས་དེབ་གྲངས་ ༡,༠༠༠ འགྲེམ་སྤེལ་གྱིས་ལོ་གཅིག་ནང་ཁྱོན་འབྲེལ་གཏུག་དུས་དེབ་གྲངས་ ༡༡,༣༠༠ ཙམ་རིན་མེད་འགྲེམ་སྤེལ་བྱས།
-
བྱིས་པའི་འབྲི་ཀློག་ཡར་རྒྱས་གཏོང་བའི་བྱེད་སྒོ་གོ་སྒྲིག་ཀྱིས་ཕ་མ་དང་ཕྲུ་གུ་གྲངས་ ༣༤༢ ལྷག་གིས་ཆ་ཤས་བླངས།
-
བྱིས་པའི་སྒྲུང་དེབ་བོད་ཨིན་གཉིས་ནང་ཡོད་པ་ ༡༠༠༠ ལྷག་ཙམ་རིན་མེད་འགྲེམ་སྤེལ་བྱས།
ཕྱི་ལོ་ ༢༠༠༣ ནས་ ༢༠༡༦ ལོའི་ལས་དོན་གྱི་གྲུབ་འབྲས་ཀྱི་གྲངས་ཐོ།
-
སློབ་མ་ ༡༡,༤༢༢ ལ་ང་ཚོའི་སྐད་ཡིག་འདྲ་མིན་གྱི་འཛིན་གྲྭ་ནས་ཁེ་ཕན་ཐོབ་ཡོད།
-
སློབ་མ་ ༢,༩༥༥ ལ་ང་ཚོའི་གློག་ཀླད་འཛིན་གྲྭ་ནས་ཁེ་ཕན་ཐོབ་ཡོད།
-
ཕྱི་རྒྱལ་གྱི་ཤེས་ཡོན་ལྟེ་གནས་ཁང་ཁག་ནས་ཕེབས་པའི་སློབ་མ་ཧ་ལམ་ ༡,༥༨༡ ཙམ་གྱིས་རིག་གཞུང་བརྗེ་རེས་ཀྱི་ལས་ཞིག་ལ་ཆ་ཤས་བླངས་འདུག
-
རྒྱལ་ཁབ་མི་འདྲ་བ་ ༤༢ ལྷག་ནས་དང་བླངས་བ་ ༧, ༤༢༡ བརྒལ་བས་ལྷའི་ལས་དོན་ལ་ཞབས་འདེགས་ཞུས་ཡོད།
-
དཔེ་དེབ་གྲངས ༣༤,༣༤༠ བོད་རིགས་དང་། ས་གནས་རྒྱ་གར་གྱི་སློབ་གྲྭ་དང་། དཔེ་མཛོད་ཁང་སོགས་ལ་ཞལ་འདེབས་ཕུལ་ཡོད།
-
གྱོན་གོས་སྣེ་ཁ་གྲངས་ ༣༨,༠༤༧ ལྷག་བསྡུ་རུབ་ཀྱིས་ཞལ་འདེབས་ཁང་བརྒྱུད་ནས་ཞལ་འདེབས་ཕུལ་ཡོད།
-
ལྷའི་འཐུང་ཆུ་གཙང་བཟོའི་ལས་འཆར་གྱི་འོག ཆུ་ཚགས་འཕྲུལ་ཆས་ ༢༤ གསར་འཛུགས་བྱས་ཡོད་ཅིང་། དེ་དག་གིས་མི་གྲངས་ ༡༣,༣༠༠ བརྒལ་བར་ཁ་ཟས་གཡོ་སྐོལ་གྱི་ཆུ་དང་། འཐུང་ཆུ་གཙང་མར་ལོངས་སྤྱོད་བྱེད་བཞིན་པ་རེད།
-
ལྷའི་མིག་གཙང་བཟོའི་ལས་འཆཪ་གྱི་འོག། མི་གྲངས་ ༥༧༧ ལ་རིན་མེད་མིག་བརྟག་དཔྱད་དང་། མི་ ༤༤༥ ལ་རིན་མེད་མིག་ཤེལ་ཕུལ་ཡོད།
-
ལྷའི་སོ་སྨན་བཅོས་ལྟ་སྐྱོང་གི་ལས་འཆར་འོག མི་གྲངས་ ༦༥༨ ལ་རིན་མེད་མིག་བརྟག་དཔྱད་དང་། གཙང་བཟོ། སོ་སྟོང་པ་རྒྱོང་བ། སོ་སྨན་སོགས་ཀྱི་ཁེ་ཕན་ཐོབ་ཡོད།
-
ཕྱི་ལོ་ ༢༠༠༩ ནས་བཟུང་། འབྲེལ་གཏུག་དུས་དེབ་ ༨༠,༣༠༠ དཔར་སྐྲུན་དང་རིན་མེད་འགྲེམ་སྤེལ་ཞུས་ཡོད།
-
ལྷའི་བསྐུ་མཉེ་སྦྱོང་བརྡར་ལས་མི་གྲངས་ ༡༦༩ སློབ་མཐར་ཕྱིན་ཡོད།
-
ལྷའི་པར་ལེན་སྦྱོང་བརྡར་ནས་མི་གྲངས་ ༦༧ སློབ་ཐོན་བྱུང་ཡོད།
-
ལྷའི་སྤྱི་ཐབ་ནས་དགོས་མཁོ་ཅན་གྱི་མི་གྲངས་ ༥༠ ནས་ ༦༠ ཙམ་ལ་ཉིན་ལྟར་གུང་ཚིགས་ཕུལ་བ་བརྒྱུད་ད་བར་བསྡོམས་པའི་མི་གྲངས་ ༧༢༥ ཙམ་ལ་ཁེ་ཕན་ཐོབ་ཡོད།
-
བོད་ནས་གསར་དུ་འབྱོར་ཞིང་རྒྱ་གར་ནང་དུ་ཡོང་དོན་སློབ་སྦྱོང་ཆེད་ཡིན་ཞེས་ཐོ་འགོད་ཟིན་པའི་ཁྱོན་སློབ་ཕྲུག་གྲངས ༧༧༠ ལ་རྒྱ་གར་གཞུང་གི་ཆ་རྐྱེན་ལྟར། ལྷའི་སྐད་ཡིག་འཛིན་གྲྭ་ཁག་ལ་སློབ་སྦྱོང་བྱེད་བཞིན་ཡོད་པའི་ངོ་སྤྲོད་རྒྱབ་གཉེར་སྤྲད་ཡོད།
-
ཕྱི་ལོ་ ༢༠༡༥ ནས་བཟུང་གོ་སྒྲིག་བྱེད་བཞིན་པའི་ཤེས་ཡོན་དང་སློབ་གསོའི་སྐོར་གྱི་གསུང་བཤད་ཀྱིས། ཕ་མ་དང་སློབ་ཕྲུག་ ༦༩༢ ལ་ཕན་ཐོགས་བྱུང་ཡོད།
-
རྒན་རྒོན་ ༡༣༠ ལ་ལྷའི་རྒན་རྒོན་ལྟ་སྐྱོང་གི་ལས་གཞིའི་ཁེ་ཕན་ཐོབ་ཡོད།
ལྷའི་ལོ་འཁོར་ལས་བསྡོམས་ཞིབ་ཕྲ།
ཕྱི་ལོ་ ༢༠༡༦ ཟླ་ ༠༢ ཚེས་ ༢༠ ཉིན་དཀའ་བ་ཆེད་དུ་བསད་ནས་དང་བླངས་ཞབས་ཞུ་གནང་མཁན་རྣམས་ལ་བོད་ཀྱི་ལོ་གསར་དང་བསྟུན་གསོལ་སྟོན་བཤམས་ཏེ་སྣེ་ལེན་ཞུས།
ཕྱི་ལོ་ ༢༠༡༦ ལོར་འཛམ་གླིང་གི་ས་ཕྱོགས་གང་ནས་ཕེབས་པའི་དང་བླངས་བ་ ༥༨༧ དང་ལྷན་དུ་ལས་དོན་བསྒྲུབས།
ཕྱི་ལོ་ ༢༠༡༦ ཟླ་ ༣ པའི་མཇུག་ཏུ་གོ་ལའི་ཟས་བཅུད་དང་འཕྲོད་བསྟེན་སྐོར་དང་དམིགས་བསལ་མི་མང་གི་ཟས་བཅུད་འཕྲོད་བསྟེན་དང་ཟས་རིགས་ཀྱི་སྲིད་བྱུས་སྐོར་ཉམས་ཞིབ་གནང་མཁན་དང་། ང་ཚོའི་དང་བླངས་ཞབས་ཞུ་བ་ཨོ་སི་ཁྲུའུ་ལི་ཡ་ནས་ཡིན་པའི་བུ་མོ་ཨ་ཤེ་ལི་སུ་མར་སི་(Ashley Summers)ལགས་དང་། ཌན་མག་ནས་ཡིན་པའི་བུ་མོ་ཊན་ནི་ཁེ་ལཱ་སོན་(Tine Niklasson)རྣམ་གཉིས་ཀྱིས་འཐུང་ཆུ་གཙང་བཟོའི་ལས་འཆར་འདིའི་ཕན་ནུས་ལ་ཞིབ་འཇུག་གིས་སྙན་ཐོ་བཏོན་ཡོད།
ལོ་འདིར་ཤེས་ཡོན་དང་འབྲེལ་བའི་ལས་འགུལ་ནང་འཛམ་གླིང་སྒྲུང་གཏམ་ཉིན་མོ་སྲུང་བརྩི་དང་། རིན་མེད་དཔེ་དེབ་འགྲེམ་སྤེལ། དེ་བཞིན་ཁྱད་ལས་པས་གཏམ་བཤད་གོ་སྒྲིག་ཞུ་སྐབས་ཕ་མ་དང་ཕྲུ་གུ་གྲངས་ ༣༠༠ ལྷག་ཕེབས་འདུག་ཅིང་། བྱིས་པའི་སྒྲུང་དེབ་ ༡,༠༠༠ རིན་མེད་འགྲེམ་སྤེལ་བྱས་པ་ཡིན།
ཕྱི་ལོ་ ༢༠༡༦ ཟླ་ ༣ པའི ༢༢ ནས་ཟླ་ ༠༤ བར་ལྷ་ཚོགས་པའི་འགན་འཛིན་སྐུ་ཞབས་ངག་དབང་རབ་རྒྱས་ལགས་ཨ་རི་དང་། མེག་སི་ཁོ་སོགས་ལ་སྐོར་བསྐྱོད་གནང་ཞིང་། ཁོང་གིས་ལྷ་དང་ལྷན་དུ་མཐུན་གྲོགས་མཉམ་ལས་དང་། ལྷའི་ལས་དོན་ཁག་ལ་རྒྱབ་སྐྱོར། དེ་བཞིན་བོད་ཀྱི་གནས་དོན་ལའང་མཐུན་འགྱུར་གནང་བཞིན་པའི་ཚོགས་པ་ཁག་དང་། གཙུག་ལག་སློབ་གྲྭ་སོགས་ཀྱི་གནད་ཡོད་མི་སྣར་མཇལ་འཕྲད་གནང་།
ཕྱི་ལོ་ ༢༠༡༦ ཟླ་ ༤ ཚེས་ ༧ ནས་ཚེས་ ༩ བར་ལྷའི་འགན་འཛིན་གཞོན་པ་བློ་བཟང་རབ་གསལ་དང་། དྲུང་ཆེ་རྡོ་རྗེ་སྐྱིད་གཉིས་བོད་ཀྱི་གཞུང་འབྲེལ་མ་ཡིན་པའི་ཚོགས་པའི་ནུས་སྟོབས་གོང་འཕེལ (Strengthening Tibetan Civil Society) ཞེས་པའི་ཚོགས་འདུ་ (SOIR-IM,) ཞེས་པའི་ཚོགས་པ་དང་། བོད་ཀྱི་ཐེབས་རྩ་ཁང་། (The Tibet Fund) བོད་ཀྱི་རོགས་སྐྱོར་ཐེབས་རྩ་ཁང་ (Tibet Relief Fund) སོགས་ཀྱིས་དྷེ་ར་རྡུན་བཀྲ་རབ་གླིང་དུ་གོ་སྒྲིག་གནང་བ་དེར་མཉམ་ཞུགས་བྱས།
ཕྱི་ལོ་ ༢༠༡༦ ཟླ་ ༠༦ ཚེས་ ༠༤ ལྷ་ཚོགས་པས་གྱོན་གོས་སྦྱིན་གཏོང་གི་བྱེད་སྒོ་སྤེལ་ཞིང་། གྱོན་གོས་གསར་རྙིང་སྣེ་ཁ་ ༢༨,༠༠༠ ས་གནས་ཀྱི་རྒྱ་གར་དང་བོད་རིགས་ ༣༠༠ ཙམ་ལ་རིན་མེད་འགྲེམ་སྤེལ་བྱས།
ཕྱི་ལོ་ ༢༠༡༦ ཟླ་ ༠༦ ཚེ་ ༠༦ འཛམ་གླིང་ཁོར་ཡུག་ཉིན་མོ་སྲུང་བརྩིའི་ཆེད། བོད་ཀྱི་བདེ་རྩ་ཁང་དང་མཉམ་འབྲེལ་གྱིས་གཙུག་ལག་ཁང་ཉེ་འཁོར་གྱི་གད་སྙིགས་གཙང་བཟོ་བྱས་ཤིང་། ཚོགས་པའི་ལས་བྱེད་དང་སློབ་ཕྲུག དང་བླངས་བ་སོགས་མི་བརྒྱ་ལྷག་གིས་བྱེད་སྒོ་དེར་མཉམ་ཞུགས་གནང་།
ཕྱི་ལོ་ ༢༠༡༦ ཟླ་ ༠༦ ཚེས་ ༠༦ ཉིན་བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་གདན་ཞུས་ཀྱིས་ལྷའི་ཞི་བའི་ཚལ་གྱི་ཚོགས་ཁང་དབུ་འབྱེད་བྱས། ཚོགས་ཁང་གསར་པ་དེར་མི་ ༣༠ ནས་ ༤༠ བར་གྱི་ཤོང་ཚད་ཡོད་ཅིང་། ཚོགས་འདུ་དང་། ཟབ་སྦྱོང་། བགྲོ་གླེང་སོགས་ཚོགས་ཡུལ་ཆེད་ཡིན་པ་རེད།
ཕྱི་ལོ་ ༢༠༡༦ ཟླ་ ༠༦ ཚེས་ ༠༦ ཉིན་མེ་ཁལ་ཌི་སི་མི་ཐི་ (Michael D Smith) ཡིས་སྣེ་ཁྲིད་གནང་བའི་ཐུ་ལན་གཙུག་ལག་སློབ་གྲྭའི་སློབ་མ་ཚོས་ང་ཚོའི་རིག་གཞུང་བརྗེ་རེས་ཀྱི་ལས་འཆར་ལ་མཉམ་ཞུགས་གནང་སྟེ་སྣེ་ལེན་དང་རིག་གཞུང་བརྗེ་རེས་བྱས།
ཕྱི་ལོ་ ༢༠༡༦ ཟླ་ ༠༦ ཚེ་ ༡༨ ཉིན་བཅོས་མིན་གྱི་ལམ་ (Rustic Pathways) ཞེས་པའི་ཚོགས་པ་ནས་ཡིན་པའི་སློབ་མ་ཁག་གཅིག་ལ་ཐེངས་དང་པོར་སྣེ་ལེན་ཞུས་ཤིང་། སློབ་མ་ ༡༥ ཙམ་གྱིས་ང་ཚོའི་རིག་གཞུང་བརྗེ་རེས་ཀྱི་ལས་འཆར་ལ་མཉམ་ཞུགས་གནང་།
ཕྱི་ལོ་ ༢༠༡༦ ཟླ་ ༠༦ ཚེས་ ༢༣ ལྷའི་ལས་བྱེད་དང་། སློབ་མ། དང་བླངས་བ་སོགས་ཀྱིས་ས་གནས་བོད་མིའི་བདེ་དོན་ལས་ཁུངས་ཀྱིས་སྣེ་ཁྲིད་པའི་ཁོར་ཡུག་གཙང་བཟོའི་བྱེད་སྒོར་མཉམ་ཞུགས་བྱས་པ་དང་། ལྷའི་ཚོགས་མི་དང་གཞུང་འབྲེལ་མིན་པའི་ཚོགས་པ་གཞན་ཁང་གི་ཚོགས་མི་སོགས་ཀྱིས་མེཀ་ལོ་ནས་གད་སྙིགས་ཕོན་ཆེན་བསྡུ་རུབ་ཀྱིས་གཙང་བཟོ་བྱས་ཡོད་པ་རེད།
ཕྱི་ལོ་ ༢༠༡༦ ཟླ་ ༠༦ ཚེ་ ༡༨ ཉིན་ལྷ་ཚོགས་པས་ཐེངས་གཉིས་པར་ (བཅོས་མིན་གྱི་ལམ་?) (Rustic Pathways) ཞེས་པའི་ཚོགས་པ་ནས་ཡིན་པའི་སློབ་མ་ ༡༤ ལ་སྣེ་ལེན་དང་རིག་གཞུང་བརྗེ་རེས་བྱས།
ཕྱི་ལོ་ ༢༠༡༦ ཟླ་ ༠༦ཚེས་ ༢༨ ཉིན་ལྷ་ཚོགས་པས་ལུ་ཛི་ཡ་ན་མངའ་སྡེའི་གཙུག་ལག་སློབ་གྲྭའི་སྨན་གྱི་སློབ་ཕྲུག་ ༡༣ ལ་སྣེ་ལེན་ཞུས་ཤིང་ཁོང་རྣམས་ཀྱིས་ལྷའི་རིག་གཞུང་བརྗེ་རེས་ཀྱི་ལས་གཞིར་མཉམ་ཞུགས་གནང་བ་རེད།
ཕྱི་ལོ་ ༢༠༡༦ ཟླ་ ༠༧ ཚེས་ ༠༢ ཉིན་ལྷ་ཚོགས་པས་(བཅོས་མིན་གྱི་ལམ་) Rustic Pathways ཞེས་པའི་ཚོགས་པ་ནས་ཡིན་པའི་ལྷའི་རིག་གཞུང་བརྗེ་རེས་ཀྱི་ལས་འཆར་ལ་མཉམ་ཞུགས་གནང་མཁན། སྡེ་ཚན་གསུམ་པའི་སློབ་མ་ ༡༤ ལ་སྣེ་ལེན་དང་རིག་གཞུང་བརྗེ་རེས་བྱས།
ཕྱི་ལོ་ ༢༠༡༦ ཟླ་ ༠༧ ཚེས་ ༦ ཉིན་ཚོགས་པས་བོད་ཀྱི་ཐེབས་རྩ་ཁང་དང་མཉམ་འབྲེལ་གྱིས་བྱིས་པའི་འབྲི་ཀློག་གོང་འཕེལ་སྐོར། ཕ་མ་རྣམས་ལ་ཟབ་སྦྱོང་ཕུལ་བར་ཕ་མ་ ༤༢ ཙམ་གྱིས་མཉམ་ཞུགས་གནང་སོང་།
ཕྱི་ལོ་ ༢༠༡༦ ཟླ་ ༠༧ ཚེ་ ༠༦ ཉིན་ལོ་ཡོ་ལ་གཙུག་ལག་སློབ་གྲྭའི་སློབ་མ་ ༡༡ ལྷའི་རིག་གཞུང་བརྗེ་རེས་ཀྱི་ལས་འཆར་གྱི་ཆ་ཤས་བླངས།
ཕྱི་ལོ་ ༢༠༡༦ ཟླ་ ༠༧ ཚེས་ ༠༩ ཉིས་ཕོ་ལན་ཌ་(Poland)ནས་ཡིན་པའི་ང་ཚོའི་དང་བླངས་བ་ཧེ་ལི་ཊི་(Hewlet) དང་། ཕུ་ལེ་ན་(Pualina) རྣམ་གཉིས་ཀྱིས་སྦྱིན་བདག་གནང་བའི་ལྷའི་མ་དངུལ་འདུ་འགོད་ཀྱི་བྱེད་སྒོ་སྤེལ།
ཕྱི་ལོ་ ༢༠༡༦ ཟླ་ ༠༧ ཚེས་ ༡༦ ཉིན་ལྷ་ཚོགས་པས་(བཅོས་མིན་གྱི་ལམ་?) (Rustic Pathways) ཞེས་པའི་ཚོགས་པ་ནས་ཡིན་པའི་ལྷའི་རིག་གཞུང་བརྗེ་རེས་ཀྱི་ལས་འཆར་ལ་མཉམ་ཞུགས་གནང་མཁན། སྡེ་ཚན་བཞི་པའི་སློབ་མ་ ༡༡ ལ་སྣེ་ལེན་དང་རིག་གཞུང་བརྗེ་རེས་ཞུས།
ཕྱི་ལོ་ ༢༠༡༦ ཟླ་ ༠༧ ཚེས་ ༡༧ ཉིན་ནས་ཟླ་གསུམ་ཙམ་རིང་མི་གྲངས་ ༡༢༤ ལ་མིག་བརྟག་དཔྱད། མི་གྲངས་ ༡༡༨ ལ་སོ་ལྟ་སྐྱོང་དང་། མི་གྲངས་ ༡༠༢ ལ་མིག་ཤེལ་སོགས་རིན་མེད་མཁོ་སྤྲོད་ཞུས།
ཕྱི་ལོ་ ༢༠༡༦ ཟླ་ ༠༧ ཚེས་ ༡༨ ཉིན་Lifework International ཞེས་པ་ནས་ཡིན་པའི་སློབ་ཕྲུག་ ༠༧ གྱིས་ང་ཚོའི་རིག་གཞུང་བརྗེ་རེས་ཀྱི་ལས་འཆར་ལ་ཆ་ཤེས་བླངས།
ཕྱི་ལོ་ ༢༠༡༦ ཟླ་ ༠༧ ཚེས་ ༢༥ ཉིན་ལྷ་ཚོགས་པས་(བཅོས་མིན་གྱི་ལམ་?) (Rustic Pathways) ཞེས་པའི་ཚོགས་པ་ནས་ཡིན་པའི་ལྷའི་རིག་གཞུང་བརྗེ་རེས་ཀྱི་ལས་འཆར་ལ་མཉམ་ཞུགས་གནང་མཁན། སྡེ་ཚན་ལྔ་པའི་སློབ་མ་ ༡༡ ལ་སྣེ་ལེན་དང་རིག་གཞུང་བརྗེ་རེས་ཞུས།
ཕྱི་ལོ་ ༢༠༡༦ ཟླ་ ༠༩ ཚེས་ ༠༢ ཉིན་ཐུ་ལན་གཙུག་ལག་སློབ་གྲྭ་ནས་ཡིན་པའི་སློབ་མ ༩ དང་གཙུག་ལག་སློབ་དཔོན་གཉིས་ལ་སྣེ་ལེན་ཞུས།
ཕྱི་ལོ་ ༢༠༡༦ ཟླ་ ༡༠ ཚེས་ ༠༤ ཉིན་ཨ་རིའི་ (Hospice Care)ནས་ཡིན་པའི་གཙུག་ལག་སློབ་དཔོན་ ༡༢ ལ་སྣེ་ལེན་ཞུས་ཤིང་། ཁོང་རྣམས་ཀྱིས་ལྷའི་རིག་གཞུང་བརྗེ་རེས་ཀྱི་ལས་གཞིར་ཆ་ཤས་བླངས།
ཕྱི་ལོ་ ༢༠༡༦ ཟླ་ ༡༠ ཚེས་ ༢༣ ཉིན་ལྷ་ཚོགས་པ་སོགས་ཀྱིས་ཤར་ནུབ་ཕྲད་པ་ཞེས་པའི་དྲན་ཤེས་སྨན་གྱི་ཚོགས་ཆེན་གོ་སྒྲིག་ཞུས་ཤིང་། ཚོགས་ཆེན་དེར་ཨ་རི་ནས་ཌོག་ཊོར་ ༡༠ དང་། དྷ་སའི་བདེ་ལེགས་སྨན་ཁང་ནས་སྨན་པ་ ༥ བོད་ཀྱི་སྨན་རྩིས་ཁང་ནས་སྨན་པ་ ༣ བཅས་ཀྱིས་མཉམ་ཞུགས་གནང་།
ཕྱི་ལོ་ ༢༠༡༦ ཟླ་ ༡༡ ཚེས་ ༠༥ ཉིན་བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེའི་སྐུའི་འཁྲུངས་སྐར་ལ་སྲུང་བརྩི་ཞུ་ཆེད། ཟམ་གདོང་རིན་པོ་ཆེ་གདན་ཞུས་ཀྱིས། སྤྱི་ཚོགས་ཞབས་ཞུ་བའི་ཀུན་སློང་འཁྱེར་སྟངས་དང་ལས་དོན་བྱེད་ཕྱོགས་ཞེས་པའི་བརྗོད་གཞིའི་ཐོག ལས་བྱེད་དང་། དང་བླངས་ཞབས་ཞུ་བ། དགོན་སྡེ་ཁག་དང་། གཞུང་འབྲེལ་མ་ཡིན་པའི་ཚོགས་སྡེ་ཁག་གི་གནད་ཡོད་མི་སྣ་སོགས་ལ་ལམ་སྟོན་བཀའ་སློབ་གོ་སྒྲིག་དང་། བཀའ་སློབ་ཀྱི་མཇུག་ཏུ་ཟམ་གདོང་རིན་པོ་ཆེའི་བཀའ་སློབ་དང་གསུང་བཤད་ཕྱོགས་སྒྲིག གསུམ་འབུམ་དེབ་ཕྲེང་བདུན་པ་དབུ་འབྱེད་སོགས་མཛད་སྒོ་ལེགས་པར་གྲུབ།
ཕྱི་ལོ་ ༢༠༡༦ ཟླ་ ༡༡ ཚེས་ ༠༧ ཉིན་ལྷ་ཚོགས་པས་(བཅོས་མིན་གྱི་ལམ་?) Rustic Pathways ཞེས་པའི་ཚོགས་པ་ནས་ཡིན་པའི་ལྷའི་རིག་གཞུང་བརྗེ་རེས་ཀྱི་ལས་འཆར་ལ་མཉམ་ཞུགས་གནང་མཁན། སྡེ་ཚན་དྲུག་པའི་སློབ་མ་ ༡༥ ལ་སྣེ་ལེན་དང་རིག་གཞུང་བརྗེ་རེས་ཞུས།
ཕྱི་ལོ་ ༢༠༡༦ ཟླ་ ༡༡ པའི་ནང་། དང་བླངས་ཞབས་ཞུ་བ་དང་སྤྱི་ཚོགས་ཞིབ་འཇུག་ཁྱད་ལས་པ་ཐྲོ་ཌི་ཌལིའུ་རཱལ་སི་(Todd W Rawls, a survey sociologist) ལགས་ཀྱིས་མ་འོངས་པར་ཡར་རྒྱས་གཏོང་ཕྱོགས་སླད། ལྷའི་སྤྱི་ཐབ་ཀྱི་ལས་གཞིའི་སྐོར་ཞིབ་འཇུག་གནང་།
Read {hits}205{/hits} times


text:
དེང་གི “ཆ་འཕྲིན་ཚན་རྩལ་འཕེལ་རྒྱས་འགྲོ་བ” དང “བོད་ཡིག་སློབ་མཁན་ཇེ་མང་དུ་འགྲོ་བ།” “བོད་ཡིག་ཚད་ལྡན་ཅན་དུ་གཏོང་པའི” དུས་རབས་ཀྱི་འཕེལ་ཕྱོགས་དེས།དུས་ཡུན་རིང་པོའི་ལོ་རྒྱུས་ལྡན་པའི་བོད་ཀྱི་སྐད་ཡིག་གངས་ལྗོངས་མཐོ་སྒང་གི་ཡུལ་ནས་ཇེ་རྒྱས་ཇེ་དར་དུ་བཏང་དང་གཏོང་བཞིན་ཡོད་པ་རེད།
གསར་འགོད་པ་ལྷ་སའི་དཔེ་ཁང་དང་ཚོང་ར་ཕྱིན་པའི་པའི་སྐབས་སུ།བོད་ཡིག་གི་དཔེ་ཆ་དང་བརྙན་གཟུགས་བརྩམས་ཆོས།ཚན་རྩལ་ཐོན་རྫས་སྣ་ཚོགས་ཡོད་པ་མཐོང་ལ།བོད་སྐད་ཀྱི་བརྙན་གཟུགས་འོད་སྡེར་དང་བོད་ཡིག་གི་ལག་འཁྱེར་ཁ་པར།བོད་རྒྱ་དབྱིན་གསུམ་གྱི་གློག་རྡུལ་ཚིག་མཛོད།བོད་ཡིག་གི་གཞུང་སྒྲུབ་མ་ལག་མཉེན་ཆས་སོགས་ཀྱིས་བོད་ཀྱི་སྐད་ཡིག་ཆ་འཕྲིན་གྱི་མྱུར་བགྲོད་གཞུང་ལམ་ལྟ་བུར་བསྐྱོད་དུ་བཅུག་པ་རེད།
ལྷ་སའི་སློབ་ཆུང་དང་པོའི་ལོ་རིམ་དྲུག་པའི་སློབ་མ་བསོད་ཁོ་ནང་མིས་ཁོ་ལ་སྟེར་བའི་ལོ་གསར་གྱི་ལེགས་སྐྱེས IPAD ལ་སྤྲོ་བ་ཆེན་པོ་རྒྱས་ཤིང་། ཁོས་བཤད་རྒྱུར། “ཉོ་བའི་སྐབས་ནས་ནང་དུ་བོད་ཡིག་གི་མཉེན་ཆས་ཡོད་ལ།བཙོང་མཁན་ཚང་གིས་ད་དུང་ཁོར་བོད་སྐད་ཀྱི་འགུལ་རིས་གློག་བརྙན་མི་ཉུང་བ་ཞིག་ཕབས་ལེན་བྱས་པ་རེད་ཟེར།ཁོའི་ཨ་ཕ་ཡོན་ཏན་ལགས་ཀྱི་ལག་འཁྱེར་ཁ་པར་ནས་ཀྱང་སྐབས་སྐབས་སུ་སྐད་འཕྲིན་གྱི་དྲིལ་བརྡ་གྲགས་འོང་ལ།ཡོན་ཏན་ལགས་ལ་ད་དུང་དགའ་ཕྱོགས་ཤིག་ཡོད་པ་ནི་པོད་ཕྲན་ལས་བོད་སྐད་ཀྱི་གཏམ་རྒྱུད་ཐུང་ངུ་རེ་བཙལ་ནས་རང་གི་བུ་ལ་བརྗོད་རྒྱུ་དེ་རེད།
འདི་དག་ཚང་མ་བོད་ཡིག་མཉེན་ཆས་ཞིབ་འཇུག་གསར་སྤེལ་དང་རྒྱ་ཁྱབ་དར་སྤེལ་བཏང་བའི་ཕན་འབྲས་ལས་ཐོབ་པ་ཡིན་ལ། ༢༠༠༤ ལོའི་ཟླ ༧ པར་བོད་རང་སྐྱོང་ལྗོངས་མི་དམངས་སྲིད་གཞུང་དང་བཟོ་ལས་དང་ཆ་འཕྲིན་ཅན་གྱི་ལས་ཁུངས་ཀྱིས 《བོད་ཡིག་མཉེན་ཆས་གསར་སྤེལ་དང་རྒྱ་ཁྱབ་བཀོལ་སྤྱོད་བྱེད་པར་འབྲེལ་བའི་མཉམ་ལས་གྲོས་མཐུན་ཡི་གེ》 བཞག་ཅིང་མ་དངུལ་སྒོར་ཁྲི ༣༣༠༠ བཏང་ལ། གཏགས་འཇུག་བྱེད་ཐབས་དང་སྒྲིག་བཟོའི་མ་ལགགཞུང་སྒྲུབ་མཉེན་ཆས།དྲ་ངོས་བལྟ་ཀློག་ཡོ་ཆས་སོགས་རྨང་གཞིའི་རང་བཞིན་གྱི་བོད་ཡིག་མཉེན་ཆས་ཁག་ཅིག་ཞིབ་འཇུག་གསར་སྤེལ་བྱས་པ་མ་ཟད།ཧུར་ཐག་སྒོས་རྒྱ་ཁྱབ་བཀོལ་སྤྱོད་བྱེད་དུ་བཅུག་ནས་བོད་ཡིག་དེ་སྨྱན་གཟུགས་ཀྱི་དུས་རབས་གསར་བ་ལ་སྐྱོད་པར་སྐུལ་འདེད་བཏང་པ་རེད། ཕྱོགས་བཞི་མཚམས་བརྒྱད་དང་ལས་རིགས་སོ་སོའི་སྡེ་ནས་ཕེབས་པའི་བོད་ཡིག་སློབ་པར་སྤྲོ་བ་ཡོད་མཁན་རྣམས་ཀྱིས་ “བོད་ཡིག་སློབ་པའི་མཁའ་དབུགས” ཤིག་བསྐྲུན་དང་སྐྲུན་བཞིན་ཡོད་ལ་ “བོད་ཡིག་གི་ཡིག་གཟུགས་ལ་གསོན་ཤུགས་ལྡན་ཞིང་ཡི་གེའི་བར་ཁྱད་ཚད་དང་རན་ལ། ཧ་ཅང་ཡག་པོ་འདུག་པས་ངས་སློབ་བཞིན་པའི་སྒང་ཡིན།” ཞང་ཀང་ནས་ཕེབས་པའི་ལི་ཨ་ཅ་ལགས་དགུང་ལོ་དྲུག་ཅུ་ལོན་ཞིང་། ༢༠༠༩ ལོར་ཐེངས་དང་པོར་བོད་ལྗོངས་སུ་ཡུལ་སྐོར་ལ་ཕེབས་པ་དང་།སྲང་བར་ནས་བོད་ཡིག་གིས་བྲིས་པའི་སྒོ་བྱང་རྣམ་མཐོང་རྗེས་སེམས་ལ་དགའ་བ་རྒྱས་ཤིང་།དེའི་རྗེས་སུ་མོས་ར་མོ་ཆེ་གཙུག་ལག་ཁང་གི་ཉེ་འགྲམ་གྱི་དུང་དཀར་སྐད་ཡིག་སློབ་གྲྭ་ནས་བོད་ཡིག་སློབ་འགོ་བརྩམས་པ་རེད།
དུང་དཀར་སྐད་ཡིག་སློབ་གྲྭའི་སློབ་གཙོ་བསྟན་འཛིན་དོན་འགྲུབ་ལགས་ཀྱིས་བཤད་རྒྱུར།དྲ་བ་དར་རྒྱས་སོང་བ་དང་བསྟུན་ནས་བོད་ཡིག་སློབ་མཁན་ཡང་ཇེ་མང་ནས་ཇེ་མང་དུ་འགྱུར་བཞིན་འདུག་ཅིང་།སློབ་གྲྭ་ལོ་ངོ ༡༥ ཡི་རིང་ལ་འཕེལ་རྒྱས་སོང་བ་བརྒྱུད་ནས།དང་ཐོག་སློབ་གྲྭ་ཚུགས་དུས་སུ་སློབ་མ༢༠ལྷག་ཡོད་པ་ནས་ད་ལྟ་དགེ་རྒན༢༦དང་སློབ་མ༨༠༠ལྷག་ལ་འཕེལ་ཡོད་ཅིང་།ས་གནས་དེ་གའི་སློབ་མ་ལས་གཞན་ད་དུང་ལི་ཨ་ཅ་ལྟ་བུའི་མེས་རྒྱལ་གྱི་ས་ཆ་གཞན་སོ་སོ་ནས་ཕེབས་པའི་བོད་ཡིག་སློབ་མཁན་ཡོད་པ་རེད་ཟེར།
བོད་ཡིག་འཕེལ་རྒྱས་འགྲོ་བའི་ཁྲོད་ནས་དུས་རབས་ཀྱི་སྐད་སྒྲ་ཡང་དག་པར་བརྒྱུད་སྒྲོག་བྱ་ཐུབ་པར་ཁག་ཐེག་ཡོང་ཆེད།བོད་ལྗོངས་ཀྱིས་བོད་ཡིག་ཚད་ལྡན་ཅན་དུ་སྒྱུར་བའི་བྱ་བར་ཤུགས་བསྣན་ཞིང་།བོད་རང་སྐྱོང་ལྗོངས་བོད་སྐད་ཡིག་བྱ་བའི་ཨུ་ཡོན་ལྷན་ཚོགས་ཀྱི་གཞུང་ལས་ཁང་སྒྲིག་སྒྱུར་ཅུའུ་སྒྲིག་སྒྱུར་ཁྲུའུ་ཡི་ཁྲུའུ་ཀྲང་ཡེ་ཤེས་བཟང་པོ་ལགས་ཀྱིས་གསར་འགོད་པར་བཤད་རྒྱུར།མིག་སྔའི་བར་དུ་བོད་ལྗོངས་ཀྱིས་བོད་ཡིག་སློབ་དེབ་ཁག་སོ་སོ་རིགས༢༢༢སྒྲིག་སྒྱུར་བྱས་ཤིང་།དེའི་ཁྲོད་དུ་རྩོམ་སྒྲིག་བྱས་པའི་སློབ་དེབ་རིགས༨༩དང་ཡིག་སྒྱུར་བྱས་པའི་སློབ་དེབ་རིགས ༡༣༣ ཡོད་ལ།ལོ་དགུའི་འགན་བབ་སློབ་གསོ་དང་མཐོ་འབྲིང་དཀྱུས་མའི་བསླབ་ཚན་ཚད་གཞིའི་སློབ་དེབ་རིགས་སོ་སོ་སྒྲིག་སྒྱུར་བྱེད་པའི་འགན་ཁུར་འགྲུབ་ཡོད་པ་དང་།བོད་རིགས་སློབ་མས་ཡང་དག་པའི་སྒོ་ནས་བོད་ཡིག་སློབ་པར་ཁག་ཐེག་ཡོང་བར་བྱས་ཡོད་པ་རེད།
མཚམས་སྦྱོར་གནང་པ་ལྟར་ན། ཉེ་བའི་ལོ་འགའི་རིང་ལ་བོད་ལྗོངས་ཀྱིས 《བོད་ཡིག་གི་བརྡ་ཆད་ཚད་ལྡན་ཅན་དུ་སྒྱུར་བའི་བྱ་བའི་སྤྱིར་བཏང་གི་རྩ་དོན་དང་ཐབས་ལམ》 ཞེས་པ་དང་། 《ཐ་སྙད་གསར་བའི་ཡིག་སྒྱུར་དང་གཡར་ཚིག་བཀོལ་སྤྱོད་བྱེད་སྟངས》 གཏན་འཁེལ་བཟོ་བ། 《ཚད་ལྡན་ཅན་གྱི་བོད་སྐད་གཏན་འཁེལ་བཟོ་བ》 ཡི་འཆར་འགོད་བྱ་བ་འགྲུབ་ཡོད་པ་རེད། དེ་མིན་གཞན་ད་དུང་བོད་ལྗོངས་ཀྱིས་ལོ་རེ་རེར་ཐ་སྙད་གསར་བ་དཔྱད་ཞིབ་གཏན་འཁེལ་གནང་པའི་ཚོགས་འདུ་འཚོགས་ནས།ཐ་སྙད་གསར་བའི་ཡིག་སྒྱུར་ལ་གཅིག་གྱུར་སྒོས་ཚད་ལྡན་ཡོང་བར་བྱེད་ཅིང་།མིག་སྔར་བོད་ལྗོངས་ཀྱིས་ཐ་སྙད་གསར་བ༥༠༠༠ལྷག་དང་བོད་ཡིག་གི་ཚན་རྩལ་བརྡ་ཆད་ཁྲི༦ལ་ཉེ་བ། རྩིས་འཁོར་སྒྲོམ་ངོས་ཀྱི་བོད་ཡིག་ཐ་སྙད་ཁྲི༡༢བཅས་ལ་དཔྱད་ཞིབ་བྱས་ཏེ་གཏན་འཁེལ་མཛད་ཡོད་ལ།《རྒྱ་བོད་ཤན་སྦྱར་གྱི་གསར་བྱུང་མིང་མཛོད》པར་དུ་བསྐྲུན་ཡོད་པ་རེད། །


text:
Wednesday, February 5, 2014
པོར་ལེན་ཌི་ལ་སོང་བའི་ཉིན་མོ།
དེ་རིང་ནི་སྔ་ནས་དུས་ཆད་བྱས་པ་ནང་བཞིན་པོར་ལེན་ཌི་ལ་འགྲོ་དགོས་ཡོད། དེ་ནི་2013 ལོའི་ལོ་མཇུག་ཏུ་ངོས་མཚམས་ལ་འདུག་རྒྱུ་དེ་ཡིན། སྤྱིར་གཏང་ང་མཚམས་ལ་འདུག་ས་ཀི་ལི་ཕོ་ཉ་རུ་བསྡད་ཀྱང་གནམ་གཤིས་དང་། མཐུན་རྐྱེན་སོགས་གང་ཐད་ནས་སྟབས་བདེ་ཡང་མཚམས་ལ་འདུག་པའི་སྐབས་སུ་ནམ་རྒྱུན་བསྡད་ས་ལས་ས་གནས་གཞན་ཞིག་ཏུ་སོང་ན་གནས་ཁང་གི་ཞེན་པ་སྤོངས་བ་དང་། འདུ་འཛི་ལས་ཐར་བ་སོགས་དགོས་པ་མང་པོ་ཞིག་ཡོད། ངོས་ལ་མཚོན་ན་ནམ་རྒྱུན་ཆོས་ཚོགས་ཀྱི་ལས་ཀ་དང་། རྒྱུན་ལྡན་སློབ་མ་རྣམས་ཀྱི་འབྲེལ་བའི་བྲེལ་ཟིང་སོགས་ལ་གཡོལ་ནས་ད་རེས་པོར་ལེན་ཌི་ལ་ཆོས་གྲོགས་ཚེ་རིང་ཆོས་འཕེལ་ནང་དུ་ཟླ་བ་གཅིག་རིང་སོས་དལ་ངང་བསྙེན་མཚམས་ཞིག་ལ་འདུག་རྒྱུ་བྱས་ནས་ཡོང་བ་ཡིན། ཉིན་གུང་རྒྱབ་ཏུ་ཆོས་ཚོགས་ཀྱི་ཚོགས་གཙོ་ཧེར་ཌི་གཙོས་ངོས་ཀྱི་དགེ་ཕྲུག་གསུམ་ནས་San jose Aiport གནམ་ཐང་ལ་བསྐྱལ་བྱུང་། པོར་ལེན་ཌི་གནམ་ཐང་དུ་འབྱོར་བས་གྲྭ་བློ་བཟང་ལགས་དང་ཁོང་གི་ངོ་ཤེས་ཝེར་ནམ་སྐྱེ་དམན་གཉིས་ནས་སྒུག་འདུག ཅུང་ཙམ་རྗེས་ནས་ཆོས་གྲོགས་ཚེ་རིང་ཆོས་འཕེལ་ལགས་ཕེབས་བྱུང་བས་ང་ཁོང་མཉམ་དུ་ཤར་སྐྱོད་ཁོ་རང་གི་ནང་དུ་སོང་། ཁོང་གི་ཁང་པ་ནི་ཡངས་ཤིང་རྒྱ་ཆེ་ལ་ཐབ་ཚང་དང་ཁང་མིག་སོགས་ལ་བོད་ལུགས་ལྟར་དུ་གང་སར་ཐང་སྐུ་རྣམས་ཀྱིས་ཁེངས་འདུག ཚེ་རིང་ཆོས་འཕེལ་ནི་སྐྱེ་ཡུལ་སྟོད་དིང་རི་ནས་ཡིན། གྲོང་མིང་ལ་དིང་རི་མགོན་ཏའི་ཟེར། ཨ་རིར་འབྱོར་ནས་ཕལ་ཆེར་ལོ་བཞི་བཅུ་ཞེ་གྲངས་རེད་འདུག ད་ལྟ་རྒན་ཡོལ་ཞུས་ནས་ལོ་གཅིག་མ་ཟིན་ཙམ་རེད་འདུག། ཁོང་ནི་ཁམས་པའི་མི་ནང་བཞིན་མཐོ་དམན་སུ་ཡིན་ཀྱང་འཛེམས་ཟོན་མེད་པར་གང་དྲན་ཁ་ནས་བཤད་མཁན་གཡོ་སྒྱུ་མེད་པར་མི་ཁ་རུ་ཁ་ཐུག་ཞིག་རེད་འདུག ང་ནི་ཁོང་ནང་བཞིན་མི་ཁ་རུ་ཁ་ཐུག་རིགས་ལ་དགའ་བོ་ཡོད། ཁོང་ནས་འཐེན་ཐུག་ཞིམ་པོ་ཞིག་བཀོལ་འདུག་སྟབས་ངེད་གཉིས་འཐེན་ཐུག་མཉམ་དུ་འཐུང་བཞིན་ཕན་ཚུན་ཁ་བརྡ་ལ་རོལ། ཕྱི་ཉིན་ཆོས་གྲོགས་ཨ་ཅ་པདྨ་དབྱངས་སྐྱིད་ནད་བབས་ལྗི་བས་ཚེ་རིང་ཆོས་འཕེལ་ངེད་གཉིས་ཐུག་འཕྲད་ལ་སོང་། ནད་གཞི་ཀན་སེལ་ཡིན་སྟབས་སྨན་པས་བཅོས་མེད་ཀྱི་ནད་ཡིན་པ་ཤེས་ཀྱང་ཨ་ཅ་བདྨ་དབྱངས་སྐྱིད་ནི་ནམ་རྒྱུན་ཆོས་པ་ཡག་པོ་ཞིག་ཡིན་སྟབས་སེམས་ལ་སྡུག་བསྔལ་དང་དངངས་སྐྲག་སོགས་གང་ཡང་མི་འདུག ངས་ཀྱང་ཚང་མ་སྔ་ཕྱི་མ་གཏོགས་ལམ་འདི་ལས་གཡོལ་ས་མེད་པ་གཅིག་པ་ཡིན་པས་སེམས་ཁྲལ་བྱེད་མི་ཉན་ཚུལ་དང་སྦྲག་འབྲལ་མེད་དུ་འཆང་བའི་བྱིན་ལྡན་གའུ་དེ་མགོ་ཐོག་ཏུ་བཞག་ནས་སྨོན་ལམ་དང་བསླབ་བྱ་སོགས་གང་དྲག་བྱས། མཚམས་ལ་འདུག་པའི་རིང་སྤུས་མོ་དཀྲི་བྱེད་ཀམ་བ་ལིའི་དམར་པོ་ཞིག་དང་། བལ་ཡུལ་ནས་བཟོས་པའི་ཇ། གཞན་སྐྱབས་བརྟེན་ཡིན་ཞེས་དངུལ་སོགས་སྤྲད་ཀྱི་འདུག ཡུན་རིང་ཆོས་གྲོགས་སུ་སོང་བའི་པདྨ་དབྱངས་སྐྱིད་དེ་རིང་ནད་ཚབས་ལྗི་ཡང་ཤི་ཁ་ངོ་ཐུག་བྱུང་བ་ངེད་གཉིས་ཀ་དགའ་བོ་བྱུང་། སང་ཉིན་ནས་བཟུང་ཟླ་བ་གཅིག་རིང་མཚམས་ལ་འདུག་རྒྱུ་ཡིན། དེ་ཡི་རིང་ཁ་པར་དང་དྲ་རྒྱ་སོགས་ཀྱང་གནས་སྐབས་རིང་བློས་གཏང་འཆར་ཡོད།
Subscribe to: Post Comments (Atom)


text:
ཉེ་བའི་ལོ་ཤས་རིང་། ཉིང་ཁྲི་གྲོང་ཁྱེར་གྱིས“ཡུལ་སྐོར་ལ་བརྟེན་ནས་གྲོང་ཁྱེར་སྟོབས་ཆེར་གཏོང་བའི”འཐབ་ཇུས་ལག་ལེན་བསྟར་བ་དང་གཟིགས་སྐྱོང་སྲིད་ཇུས་བཟོས་ཏེ་ལྗོངས་ཡོངས་ནང་སྔོན་ལ་གསོལ་མགྲོན་དང་། ཉམས་ལེན། སོལ་དལ་བཅས་ཚང་བའི་ཁྱིམ་ཚང་མགྲོན་ཁང་གཉེར་བས་གྲོང་གསེབ་ཀྱི་ཡུལ་སྐོར་འཕེལ་རྒྱས་མྱུར་པོ་ཕྱིན་ཡོད།
ཤེས་རྟོགས་བྱུང་བར་གཞིགས་ན། ཉིང་ཁྲི་གྲོང་ཁྱེར་གྱིས་གྲོང་གསེབ་ཡུལ་སྐོར་འཕེལ་རྒྱས་བཏང་སྟེ་རྒྱལ་ཁབ་ཕྱི་ནང་གི་ཡུལ་སྐོར་བར་སྣེ་ལེན་ཞུ་ཚད་དེ་2010ལོའི་མི་ཐེངས་ཁྲི་5ནས་2015ལོའི་མི་ཐེངས་ཁྲི་20བར་མང་དུ་ཕྱིན་པ་དང་། ཡུལ་སྐོར་ཡོང་འབབ་སྒོར་ཁྲི་800ནས་ཁྲི་4000ལྷག་ཙམ་བར་འཕར་བ། ཞིང་འབྲོག་པ་ཐད་ཀར་ཡུལ་སྐོར་ལས་རིགས་ནང་ཞུགས་ཚད་མི་ཐེངས་2600ནས་5000ལྷག་ཙམ་བར་མང་དུ་སོང་བ། ཞིང་འབྲོག་པས་ཁྱིམ་ཚང་མགྲོན་ཁང་གཉེར་བ་དང་། རྟ་གླ་བ། ཡུལ་སྐོར་དྲན་རྟེན་དངོས་པོ་འཚོང་བ་སོགས་བྱས་ནས་མི་རེར་ཆ་སྙོམས་ཡོང་འབབ་སྒོར་3120ནས་སྒོར་5200ལྷག་ཙམ་བར་མང་དུ་སོང་ནས་ལོ་རེར་15%འཕར་བ། གྲོང་ཁྱེར་དེ་ཡོངས་ལ་ཞིང་འབྲོག་པའི་ཁྱིམ་ཚང་མགྲོན་ཁང་2010ལོའི་172ནས་2015ལོའི་394བར་མང་དུ་ཕྱིན་པ། སྐར་མ་རིམ་པའི་ཁྱིམ་ཚང་མགྲོན་ཁང་36ནས་145བར་མང་དུ་སོང་བ། ཁྱིམ་ཚང་མགྲོན་ཁང་གིས་ལོར་ཡུལ་སྐོར་བར་སྣེ་ལེན་ཞུ་ཚད་དེ་མི་ཐེངས་ཁྲི་53.8ནས་མི་ཐེངས་ཁྲི་182བར་མང་དུ་ཕྱིན་ནས་ལོར་46%འཕར་བ། ཡུལ་སྐོར་ཡོང་འབབ་སྒོར་ཁྲི་540ནས་ཁྲི་2000ལྷག་ཙམ་བར་མང་དུ་ཕྱིན་ནས་ལོར་54%འཕར་བ་བཅས་རེད།
དེ་དང་ཆབས་ཅིག་ཉིང་ཁྲི་གྲོང་ཁྱེར་དང་རྫོང(ཆུས)རིམ་གཉིས་ཀྱིས་ཞིང་འབྲོག་པར་ཡུལ་སྐོར་གྱི་ཕྱོགས་ཐོན་འཚོལ་སྐྱོབ་བྱེད་སྟངས་དང་། མགྲོན་ཁང་གཉེར་སྟངས། བཟའ་འཐུང་ཞབས་ཞུའི་རྩལ་ནུས་དང་གུས་ཞབས་བྱེད་སྟངས། ཏེང་པ་བའི་ཁྱད་ལྡན་ཞིམ་ཟས་བཟོ་སྟངས། བདེ་འཇགས་ཐོན་སྐྱེད་སྐོར་སོགས་གསོ་སྦྱོང་བྱས་ཏེ་ཞིང་འབྲོག་པ་73ནང་སར་སློབ་སྦྱོང་བྱེད་པར་བཏང་བ་དང་ནང་སའི་ཡུལ་སྐོར་གྱི་རིགས་གཅིག་མཁས་ཅན་དང་མཁས་དབང་34ཁག་11ལ་བགོས་ནས་ཉིང་ཁྲི་གྲོང་ཁྱེར་ལ་སློབ་ཚན་འཁྲིད་པར་གདན་དྲངས་ཏེ་ཡུལ་སྐོར་ལས་ཀ་བྱེད་མཁན་ཞིང་འབྲོག་པ་མི་ཐེངས་9000ལྷག་ཙམ་དང་མཛེས་ལྗོངས་ཁུལ་ལ་འགྲེལ་བཤད་རྒྱག་མཁན་མི་ཐེངས་400ལྷག་ཙམ་གསོ་སྦྱོང་བྱས་ནས་གསོ་སྦྱོང་ཚད་གཞི་ལོན་ཚད་ཆ་སྙོམས་85%ཡན་ཟིན་རྒྱུ་རྒྱུན་འཁྱོངས་ཐུབ་ཡོད་པ་རེད།


text:
༄༅། །ཕྱི་ལོ་ ༢༠༡༧ ཟླ་ ༥ ཚེས་ ༡༨ ཉིན་གྱི་དགོང་མོ་(ཕྱི་ཚེས་ ༡༩ ཞོགས་པ་ཡང་བྲིས་པ་འདུག)བོད་མདོ་སྨད་ཨ་མདོ་མཚོ་སྔོན་རྨ་ལྷོ་ཁུལ་གཅན་ཚ་རྫོང་། གྱེར་སྟེང་དགོན་པའི་དགེ་འདུན་པ། རང་ལོ་ ༢༩ (གཞན་ཞིག་ཏུ་ ༢༢ ཡང་གསལ།)སོན་པ་འཇམ་དབྱངས་བློ་གསལ་ལགས་ཀྱིས་གཅན་ཚ་རྫོང་ཐོག་ཏུ་བོད་དོན་ཆེད་རང་ལུས་མེར་བསྲེགས་གནང་སྟེ་འདས་གྲོངས་སུ་ཕྱིན་ཡོད་པའི་ཛ་དྲག་གི་གནས་ཚུལ་ཐོན་འདུག དགེ་འདུན་པ་ཁོང་ནི་སྐྱེ་ཡུལ་གཅན་ཚ་སྣང་ར་གདོང་རྒྱ་སྡེ་བ་ནས་ཡིན་ཞིང་། ཁོང་གིས་རང་ལུས་མེར་བསྲེགས་རྗེས་འདས་གྲོངས་སུ་ཕྱིན་ཡོད་པའི་གནས་ཚུལ་ཐོན་པ་དང་། དེ་མ་ཐག་ས་གནས་རྒྱ་གཞུང་ཉེན་རྟོག་པ་འབྱོར་ནས་སྐུ་ཕུང་བཙན་འཁྱེར་བྱས་ཏེ་ནང་མིར་ཕྱིར་རྩིས་སྤྲོད་བྱས་ཡོད་མི་འདུག་པ་མ་ཟད། ས་གནས་དེར་དམ་དྲག་ཤུགས་ཆེ་བྱས་ཡོད་པར་བརྟེན་ཁོང་གིས་རང་ལུས་མེར་བསྲེགས་གནང་སྐབས་སྐད་འབོད་སོགས་བྱས་ཡོད་མེད་ཀྱི་གནས་ཚུལ་ཞིབ་ཕྲ་ད་ལྟ་ཤེས་རྟོགས་དཀའ་བའི་གནས་སུ་གྱུར་འདུག ད་དུང་ཉེ་ཆར་ཕྱི་ཟླ་ ༥ ཚེས་ ༢ ཉིན་རང་ལུས་མེར་བསྲེགས་གནང་མཁན་ཕྱག་རྡོར་སྐྱབས་ལགས་ཀྱང་འདས་གྲོངས་སུ་ཕྱིན་ཟིན་ཡོད་པའི་གནས་ཚུལ་ཁ་གསལ་འབྱོར་བར་བརྟེན་ད་བར་བོད་ནས་ཤེས་རྟོགས་ར་སྤྲོད་གསལ་པོ་བྱུང་བ་བོད་མི་ ༡༤༩ ཡིས་རང་ལུས་མེར་བསྲེགས་གནང་བ་དང་དེའི་ཁྲོད་འདས་གྲོངས་སུ་ཕྱིན་པ་ ༡༢༧ ཆགས་ཡོད། གཞན་པ་རེ་ཟུང་ལས་ཕལ་ཆེར་གྱི་འདས་གསོན་ཇི་ཡིན་གནས་སྟངས་ཤེས་རྟོགས་རྩ་བ་ནས་མི་ཐུབ་པ་གྱུར་ཡོད།
བོད་མི་བརྒྱ་ཕྲག་གཅིག་དང་ཕྱེད་ཙམ་གྱིས་རང་གི་གཅེས་པའི་ལུས་སྲོག་བློས་བཏང་བ་ལ་རྒྱ་གཞུང་གི་དཔོན་རིགས་ཚོས་ད་དུང་ཡང་བདག་སྤྲོད་མེད་པར་གོ་ལ་གཅིག་གྱུར་གྱི་དཔལ་འབྱོར་ཡར་རྒྱས་སོགས་ལ་ཁག་དཀྲིས་ནས་བོད་ས་སྟོད་སྨད་གང་སར་རྒྱ་མི་རིགས་ལ་ཁེ་ཕན་ཆེད་འཛུགས་སྐྲུན་སྣ་ཚོགས་བྱས་ཏེ་བོད་ཀྱི་རང་བྱུང་ཁོར་ཡུག་ལ་གཏོར་སྐྱོན་དང་། ལྷག་པར་དུ་རྒྱ་ནག་དམར་ཤོག་ཚོགས་པར་ལྷག་བསམ་ཡོད་མེད་བསམ་ཞིབ་བྱ་བའི་འཕྲུལ་ཆས་སོགས་བེད་སྤྱད་དེ་བོད་དང་བོད་མིའི་བདེ་དོན་ཆེད་དྲག་གནོན་དང་གདུག་རྩུབ་ཅན་གྱི་སྲིད་བྱུས་ལ་འགྱུར་ལྡོག་སྣེ་གཅིག་མ་བཏང་བ་ནི་བོད་མི་དེ་རྣམས་ཀྱིས་རང་ལུས་མེར་བསྲེགས་བཏང་དགོས་པའི་རྐྱེན་རྩ་ཆགས་ཡོད། དེར་བརྟེན་བོད་ཐོག་འཛིན་པའི་དྲག་གནོན་དང་གདུག་རྩུབ་ཅན་གྱི་སྲིད་བྱུས་ལ་འགྱུར་བ་གཏོང་དགོས་པ་དང་། རང་ལུས་མེར་སྲེག་གཏོང་མཁན་རྣམས་ཀྱི་དགོས་འདུན་ནམ་མངོན་འདོད་ལ་བདག་པོ་ངེས་པར་དུ་རྒྱག་དགོས་པའི་སྐུལ་མ་བསྐྱར་ནན་བྱེད་ཀྱི་ཡོད། དེ་དག་གི་རེ་འདོད་ལ་བདག་སྐྱོང་རྩ་བ་ནས་མེད་པར་གནས་ཚུལ་འདི་ལྟ་བུ་མུ་མཐུད་ལྷགས་ཚེ་རྒྱ་གཞུང་གི་དཔོན་རིགས་ཚོས་བོད་མི་དེ་རྣམས་ཀྱི་ཤ་ཁྲག་གི་སྐྱིན་ཚབ་འཇལ་དགོས་པའི་རེ་འབོད་དང་ཁྲིམས་མཐུན་བདག་སྐྱོང་ཡོང་བའི་ཞུ་སྐུལ་རྒྱལ་ཚོགས་དང་། གཟུ་བོར་གནས་པའི་རྒྱལ་སྤྱིའི་ཚོགས་སྡེ་ཡོངས་ལ་ཞུ་བཞིན་པས་དེ་ལུགས་བདག་སྐྱོང་ངེས་པར་དུ་གནང་ཐབས་ཡོང་བའི་རེ་འབོད་མཐའ་གཅིག་ཏུ་ཞུ་རྒྱུ་བཅས།།བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༡༧ ཟླ་ ༥ ཚེས་ ༡༩ ལ།།


text:
སློབ་དཔོན་ཆེན་མོ་འབྲིང་བ་དཀོན་མཆོག་འཇིགས་མེད།
-
༄༅།། པ་བའི་ཐོབ་ཐང་སྐོར་དོགས་འདྲི་བྱེད་མཁན་འགའ་ཞིག་བྱུང་བར་ལན་གྱི་ཚུལ་དུ་མདོ་ཙམ་སྨོས་ན། འདིའི་སྐོར་བརྡ་སྤྲོད་མཁས་པ་དག་གི་བཞེད་ཚུལ་མི་མཐུན་ལ། མདོ་དབུས་ཁམས་གསུམ་གྱི་ཡུལ་སྐད་ཀྱང་མི་འདྲ་བས། པ་བའི་སྦྱོར་ཚུལ་ཡང་དག་པ་ནི་འདིའོ་ཞེས་ཁ་ཚོན་གཅོད་དཀའ། འོན་ཀྱང་བོད་ཀྱི་ཡུལ་སྐད་ཕལ་མོ་ཆེ་དང་མཐུན་ཞིང་བརྡ་སྤྲོད་ཀྱི་གཞུང་ལུགས་དང་ཡང་མཐུན་ཆེ་ཤོས་ཡིན་པའི་པ་བའི་སྦྱོར་ཚུལ་ཞིག་གཞག་ཏུ་ཡོད།
-
དང་པོ། པ་བའི་ཀློག་སྟངས།
-
པ་ཕ་བ་མ་བཞིའི་སྐྱེ་གནས་མཆུ་དང་བྱེད་པ་མཆུ་སྦྱར་ཞིང་བཙུམ་པ་ཡིན་པར་མཁས་པ་རྣམས་བཞེད་པ་མཐུན་ལ། དབུས་སྐད་དུའང་རེ་ཟུང་མ་གཏོགས་དེ་ལྟར་ཀློག་བཞིན་ཡོད། འོན་ཀྱང་ཨམ་སྐད་དུ་བ་ལ་ wa ཞེས་མཆུ་མི་བཙུམ་པ་འདི་བརྡ་སྤྲོད་ཀྱི་གཞུང་དང་མི་མཐུན། ད་དུང་། མཁས་པ། ཤེས་པ། ནུས་པ། དངོས་པོ། མེས་པོ་སོགས་ཀྱི་པ་དང་པོ་ལའང་ཨམ་སྐད་དུ་ wa དང་ wo ཞེས་ཀློག་པ་སོགས་ཀྱི་རྐྱེན་གྱིས་པ་བའི་སྦྱོར་ཚུལ་ཐད་ཨམ་སྐད་ལ་ལྷག་པར་དཔྱད་དགོས་པ་མང་།
-
གཉིས་པ། པ་བའི་ཐོབ་ཐང་གི་ཁུངས།
-
པ་བ་ལ་མིང་མཐའི་པ་བ་དང་བདག་སྒྲའི་པ་བ་སྟེ་རིགས་གཉིས་ཡོད། ལག་པ། ཕྲེང་བ། ཞེས་པ་ལྟ་བུ་བདག་པོ་མི་སྟོན་པར་མིང་གི་ཆ་ཤས་སམ་མིང་མཐའ་ཙམ་དུ་གྱུར་པའི་པ་བ་ལ་མིང་མཐའི་པ་བ་དང་། འབྲོག་པ། རོང་པའམ་རོང་བ། ཞེས་པ་ལྟ་བུ་བདག་པོ་སྟོན་པའི་པ་བ་ལ་བདག་སྒྲའི་པ་བ་ཟེར། དེ་དག་གི་ཐོབ་ཐང་ནི་སུམ་རྟགས་རྩ་བ་ན་གསུངས་མེད་ལ། གནས་བརྒྱད་དང་སྨྲ་སྒོ་སོགས་ནའང་མེད། ས་པཎ་གྱི་མཁས་པའི་ཁ་རྒྱན་དུ། "ག་ད་བ་ས་རྣམས་ཀྱི་ཕ་རོལ་ཏུ་པའོ། ང་ར་ལ་རྣམས་ཀྱི་ཝ་ཡང་ནའོ། ན་མ་དག་གི་པ་ཡང་ནའོ། འའི་ཝའོ། ས་མཐའ་ཅན་བོར་བའི་ཡང་ངོ་།" ཞེས་གསུངས་ཡོད་པ་ལྟར། (འདིའི་ཝ་ཡིག་ནི་བ་ཡིག་ལ་གོ་དགོས།) རྗེས་འཇུག་ག་ད་ན་བ་མ་ས་རྣམས་ཀྱི་མཐར་པ་དང་། ང་འ་ར་ལ་མཐའ་མེད་རྣམས་ཀྱི་མཐར་བ་ཡིག་སྦྱོར་དགོས་པ་ཡིན། འདི་ནི་མིང་མཐའི་པ་བའི་དབང་དུ་བྱས་ནས་གསུངས་པ་ཡིན་ཞིང་། མིང་མཐའི་པ་བའི་སྦྱོར་ཚུལ་ནི་ཁ་སྐད་མ་གཏོགས་ཡིག་སྐད་དུ་དེང་སང་ཡང་སྦྱོར་ཚུལ་ཕལ་ཆེར་འདི་རང་ཡིན་པས་མི་མཐུན་པ་ཆེར་མེད། མི་མཐུན་ས་གཙོ་བོ་ནི་བདག་སྒྲའི་པ་བ་ཡིན།
-
གསུམ་པ། བདག་སྒྲའི་པ་བ། རྗེས་འཇུག་ག་ད་ན་བ་མ་ས་ད་དྲག་རྣམས་ཀྱི་མཐར་ནི་བདག་སྒྲ་ཡིན་མིན་གཉིས་ཀར་པ་ཡིག་ཐོབ་པ་གཅིག་མཚུངས་ཡིན་པར་མ་ཟད། དེ་དག་ལ་པ་ཡིག་ལས་བ་ཡིག་ནམ་ཡང་མི་ཐོབ་ཅིང་། དེར་རྩོད་པའང་མེད། རྩོད་པ་ཡོད་ས་དང་དཔྱད་གཞི་ཆེ་ས་ནི་རྗེས་འཇུག་ང་འ་ར་ལ་མཐའ་མེད་རྣམས་ཀྱི་མཐར་བདག་སྒྲ་པ་དང་བ་གང་སྦྱོར་དགོས་མིན་དེ་ཡིན། དེ་ལ་སྔོན་གྱི་མཁས་པ་རྣམས་ཀྱི་བཞེད་ལུགས་མདོར་བསྡུས་ན་གསུམ་སྟེ། རྗེས་འཇུག་དེ་དག་གི་མཐར་བདག་སྒྲ་ཡིན་ཚེ་བ་ཡིག་ཁོ་ན་སྦྱོར་བ། པ་བ་གཉིས་ཀ་སྦྱོར་བ། པ་ཡིག་ཁོ་ན་སྦྱོར་བའི་ལུགས་ཏེ་གསུམ་ཡོད།
-
ལུགས་དང་པོ་ནི། མཁས་དབང་ཚེ་ཏན་ཞབས་དྲུང་དང་རྗེ་དམུ་དགེ་བསམ་གཏན་སོགས་མདོ་སྨད་ཀྱི་མཁས་པ་ཕྱི་མ་རྣམས་ཀྱི་ལུགས་ཡིན་ལ། ལུགས་འདིའི་བརྟེན་ཁུངས་གཙོ་བོ་ནི་ཨ་མདོ་རང་གི་ཁ་སྐད་ཡིན་ཞིང་། འདིའི་ལུགས་ལྟར་བྱས་ན་སྔོན་གྱི་གསུང་རབ་དཔེ་དག་མང་པོ་ཞིག་གི་པ་བའི་སྦྱོར་ཚུལ་དང་མི་མཐུན་ལ། འགོ་བ་དང་། ཕྱི་བ། གཉེར་བ་ལྟ་བུ་རྣམས་བདག་སྒྲ་དང་བྱ་ཚིག་གཉིས་ཀར་གྱུར་པས་དེ་གཉིས་སོ་སོར་མི་ཕྱེད་པའི་སྐྱོན་སོགས་ཀྱང་འབྱུང་ངོ་།།
-
ལུགས་གཉིས་པ་ནི། དངུལ་ཆུ་ཡབ་སྲས་སོགས་ཀྱི་ལུགས་ཏེ། ལེགས་བཤད་ལྗོན་དབང་དུ། "ང་འ་ར་ལ་མཐའ་མེད་ལ།།བདག་སྒྲ་ཡར་གྱུར་བ་དང་ནི།།ཆ་ལ་པ་ཉིད་སྦྱོར་བ་ལེགས།།" ཞེས་གསུངས་པ་ལྟར་ཆ་ཡའི་ཁྱད་པར་གྱིས། ནང་པ། རྒྱལ་རོང་བ། ཞེས་པ་ལྟ་བུ་རྗེས་འཇུག་གཅིག་གི་མཐར་པ་དང་བ་གཉིས་ཀ་སྦྱོར། འདིའི་ཁུངས་ནི་ཞྭ་ལུ་ལོ་ཆེན་གྱི་སུམ་འགྲེལ་དང་པྲ་ཏིའི་འགྲེལ་པ་སོགས་ལ་གཏུགས་པ་ཡིན་ཚོད་ཀྱང་། ཞྭ་ལུ་ལོ་ཆེན་དགུང་ལོ་བགྲེས་པའི་དུས་སུ་མཛད་པའི་དག་ཡིག་ཟ་མ་ཏོག་ཏུ། "ང་འ་ར་ལ་འདོགས་ཅན་དང་།།རྐྱང་པའི་རྗེས་སུ་བ་ཕྱེད་ཝར།།།འབོད་པ་རྣམས་ལ་བ་སྦྱར་ཞིང་།།གཞན་ལ་པ་ཉིད་སྦྱར་ཏེ་དཔེར།།བཏུང་བ་བདའ་བ་མྱུར་བར་འཐུངས།།མཇལ་བར་ཞུ་བ་ཚ་བ་འདོད།།ལུང་པ་མདའ་པ་འབྱོར་པ་ཆེ།།ཡུལ་པ་ཕུ་པ་བྱ་བ་མང་།།"ཞེས་པ་ཡིག་མ་གཏོགས་བ་ཡིག་བདག་སྒྲར་འཇུག་པ་གསུངས་མེད་ལ། (ཟ་མ་ཏོག་གི་དཔེ་ལ་ལར་ལུང་བ་མདའ་བ་ཞེས་བ་ཟླུམ་བྲིས་པ་ནི་པར་སྐྱོན་དུ་མངོན།) པྲ་ཏིའི་སུམ་འགྲེལ་དུའང་། ཀ་བ་པ། བུམ་པ་བ་ཞེས་རང་སྡེའི་མིང་གཞི་པ་དང་བ་ཡིག་གི་མཐར་བརྗོད་བདེའི་སྦྱོར་ཚུལ་མི་འདྲ་བ་ཞིག་གསུངས་པས། དེ་ལྟར་ན། གསང་ཕུ་བ་དང་ཁྲོ་ཕུ་བ་ཞེས་སོགས་ཕ་ཡིག་གི་མཐར་བ་དང་། རྙིང་མ་པ་དང་དབུ་མ་པ་ཞེས་སོགས་མ་ཡིག་གི་མཐར་པ་སྦྱོར་བའི་ཚུལ་དབུས་སྐད་ལ་ཡོད་འདུག་པ་འདི་དག་གི་འགྲོ་ལུགས་མཐུན། དེས་ན་པྲ་ཏིའི་བཞེད་སྲོལ་ལ་བདག་སྒྲ་ཆ་ལ་པ་ཡིག་སྦྱོར་བས་ཁྱབ་ནའང་ཡ་ལ་བ་ཡིག་སྦྱོར་བའི་ཁྱབ་པ་མེད། ལུགས་གཉིས་པ་འདིའི་སྦྱོར་ཚུལ་ལྟར་བྱས་ཚེ། བཟོ་གྲྭའི་འགོ་པ་དང་ནད་འགོ་བ། ཕྱི་པ་མུ་སྟེགས་པ་དང་རྡུལ་ཕྱི་བ། གྲྭ་ཚང་གི་གཉེར་པ་དང་དོན་དུ་གཉེར་བ་ལྟ་བུའི་སྔ་མ་སྔ་མ་རྣམས་བདག་སྒྲ་དང་ཕྱི་མ་ཕྱི་མ་རྣམས་བྱ་ཚིག་ཡིན་པའི་ཁྱད་པར་གསལ་པོར་འབྱུང་ཞིང་། ཁྱད་ཆོས་འདི་དབུས་སྐད་ལ་གསལ་པོར་ཡོད། འོན་ཀྱང་བདག་སྒྲ་ཡ་ལ་བ་སྦྱར་བའི་ལྷ་ས་བ་དང་། སེ་ར་བ་སོགས་ནི་གྲོང་སྐད་མ་དག་པ་ཡིན་པས། ཡིག་སྐད་དུ་ལྷ་ས་པ་དང་སེ་ར་པ་ཞེས་པ་ཡིག་སྦྱར་དགོས་པར་སི་ཏུ་པཎ་ཆེན་གྱིས་གསུངས།
-
ལུགས་གསུམ་པ་ནི། སི་ཏུ་པཎ་ཆེན་གྱི་ལུགས་ཏེ། སི་ཏུའི་ལུགས་ལ་རྗེས་འཇུག་དེ་དག་གི་མཐར་བདག་སྒྲ་ཡིན་ཕྱིན་རྗེས་འཇུག་གི་ཁྱད་པར་དང་ཆ་ཡའི་ཁྱད་པར་གང་ལའང་མི་ལྟོས་པར་ཐམས་ཅད་ལ་པ་དང་པོ་སྦྱོར་བ་ལས་བ་དང་བོ་གཏན་ནས་མི་སྦྱོར། དཔེར་ན། ནང་པ། རྒྱལ་རོང་པ། འབའ་པ། གླིང་མཐའ་པ། གསེར་པ། དུས་འཁོར་པ། འགྲུལ་པ། ལུས་རྩལ་པ། རྟ་པ། ལྷ་ས་པ་ཞེས་པ་ལྟ་བུ་དང་། རྩོམ་པ་པོ་དང་འབྲི་བ་པོ་ཞེས་སོགས་ལྟ་བུ། ལུགས་འདིའི་བརྟེན་ཁུངས་ནི། རྩ་བར་གསུངས་པའི་པུ་ལིངྒའི་སྒྲའམ་ཕོ་སྒྲ་ནི་བོད་སྐད་ལ་སྐྱེས་པ་མཚོན་པར་བྱེད་པའི་སྒྲ་པ་པོ་གཉིས་སུ་ངེས་པ་ལས་བ་ཡིག་ནི་པུ་ལིངྒའི་སྒྲའམ་ཕོ་སྒྲ་མིན་པ་དང་། སྨྲ་སྒོ་རྩ་འགྲེལ་གྱི་དཔེ་དག་པ་རྣམས་སུའང་པ་ཡིག་མ་གཏོགས་བ་ཡིག་བདག་སྒྲར་འཇུག་པ་གསུངས་མེད་ལ། དག་ཡིག་ཟ་མ་ཏོག་དང་ངག་སྒྲོན་སོགས་ཀྱང་དེའི་ཕྱོགས་སུ་དགོངས་པ་མཐུན། གཞན་ཡང་། གོང་སྨོས་འགོ་པ་དང་འགོ་བ་སོགས་བདག་སྒྲ་དང་བྱ་ཚིག་གི་ཁྱད་པར་དེའང་ལུགས་འདི་ལ་གསལ་པོར་འབྱུང་སྟེ་འདིའང་ཁྱད་ཆོས་ཤིག་ཡིན།
-
འོ་ན་འདིའི་ལུགས་ལ་བ་བོ་གཉིས་བདག་སྒྲར་མི་འཇུག་པས། བྱེ་བྲག་སྨྲ་བ་དང་སྐད་གཉིས་སྨྲ་བ་སོགས་ཀྱི་བ་ཡིག་ཀྱང་པ་ཡིག་ཏུ་བསྒྱུར་དགོས་སམ་ཞེ་ན། དེ་ནི་སི་ཏུའི་འགྲེལ་ཆེན་དུ། "འཁོར་ལོས་སྒྱུར་བ་ལྟ་བུའི་བ་ཡིག་གིས་བདག་པོའི་དོན་མཚོན་པ་ལྟར་སྣང་ཡང་དེ་འདྲ་ནི་འཁོར་ལོས་སྒྱུར་བ་པོ་ཞེས་པའི་པོ་སྒྲ་བསྡུས་པའི་རྗེས་ཙམ་ཡིན།" ཞེས་གསུངས་པ་ལྟར་ཚིག་སོ་སོའི་ཁོག་ཏུ་བསྡུས་པའི་པོ་སྒྲའི་ནུས་པས་བདག་པོ་གོ་བ་ལས་བ་ཡིག་གི་ནུས་པས་གོ་བ་མིན་པས། བ་ཡིག་དེ་དག་བདག་སྒྲ་མིན་སྟབས་པ་ཡིག་ཏུ་བསྒྱུར་མི་དགོས། དེ་བཞིན་དུ། རྡོ་རྗེ་འཛིན་པ་དང་མང་དུ་ཐོས་པ་སོགས་པ་མཐའ་ཅན་ལའང་པོ་སྒྲ་བསྡུས་པའི་རྗེས་ཙམ་ཡིན་པ་ཡོད་དེ། ཚུལ་འདི་ནི་བྱ་ཚིག་གི་མཐར་བདག་སྒྲ་སྦྱར་བའི་རིགས་ལ་མང་དུ་འབྱུང་སྟེ་ཤེས་དགོས་པའི་གནད་ཅིག་ཡིན། དེས་ན་ལུགས་གསུམ་པ་འདི་ནི་བོད་ཀྱི་ཡུལ་སྐད་བྱིངས་དང་མཐུན་པར་མ་ཟད་བརྡ་སྤྲོད་ཀྱི་གཞུང་ལུགས་དང་ཡང་མཐུན་ཆེ་ཤོས་སུ་སྣང་བས། ལུགས་འདི་བཞིན་བྱས་ན་སྐྱོན་ཉུང་ཞིང་དགེ་མཚན་མང་བར་མངོན།
-
བཞི་པ། མིང་མཐའི་པ་བ།
-
མིང་མཐའི་པ་བ་ནི་གོང་དུ་སྨོས་པ་ལྟར་རྗེས་འཇུག་ག་ད་ན་བ་མ་ས་ད་དྲག་རྣམས་ཀྱི་མཐར་པ་དང། ང་འ་ར་ལ་མཐའ་མེད་རྣམས་ཀྱི་མཐར་བ་སྦྱོར་བ་ལ་སྤྱིར་བཏང་མི་མཐུན་པ་གང་ཡང་མེད། མི་མཐུན་པ་ཅུང་ཟད་ཅིག་ཡོད་པ་ནི། ང་ཡིག་སོགས་རྗེས་འཇུག་ཕྱི་མ་རྣམས་ཀྱི་མཐར་སྐབས་རེར་པ་དང་པོ་སྦྱོར་བའང་ཡོད་པ་དེའི་སྐོར་ཡིན། དེ་ནི་དཔེར་ན། བཟོ་པ་དང་བཟོ་བ་ལྟ་བུའི་སྔ་མ་བདག་སྒྲ་དང་ཕྱི་མ་བྱ་ཚིག་ཡིན། བཟང་པོ་དང་བཟང་བ་ལྟ་བུའི་སྔ་མ་ནི་བྱ་དངོས་ཤིག་གི་ཁྱད་ཆོས་དང་ཕྱི་མ་ནི་ཁྱད་ཆོས་དེ་དང་ལྡན་པའམ་དེ་མངོན་པ་ཙམ་གྱི་དོན་ཡིན། ཡང་ན་སྔ་མ་ནི་བཟང་བ་པོ་ཞེས་པའི་ཚིག་སྣ་བསྡུས་པས་བདག་སྒྲའི་རིགས་སུ་གཏོགས་ལ་ཕྱི་མ་ནི་དེའི་པོ་སྒྲ་བསྡུས་པའི་རྗེས་ཙམ་ཡིན། ཐར་པའི་གོ་འཕང་དང་འཁོར་བའི་སྡུག་བསྔལ་ཞེས་པ་ལྟ་བུའི་ཐར་པ་དང་འཁོར་བ་གཉིས་ཀ་ར་མཐའ་ཅན་གྱི་མིང་རྐྱང་ཡིན་པ་འདྲ་ནའང་། སྔ་མ་འདས་ཚིག་ནས་མིང་རྐྱང་དུ་ཆགས་པ་ཡིན་པས་ད་དྲག་ཡོད་ལ་ཕྱི་མ་མ་འོངས་པའི་ཚིག་ནས་མིང་རྐྱང་དུ་ཆགས་པ་ཡིན་པས་ད་དྲག་མེད། སྔར་བསྒྱུར་པ་དང་ཕྱིན་ཆད་བསྒྱུར་བ་ལྟ་བུ་གཉིས་ཀ་ར་མཐའ་ཅན་གྱི་བྱ་ཚིག་ཡིན་པ་འདྲ་ནའང་སྔ་མ་འདས་ཚིག་ཡིན་པས་ད་དྲག་ཡོད་ལ་ཕྱི་མ་མ་འོངས་པ་ཡིན་པས་ད་དྲག་མེད་པ་སྟེ། རྒྱུ་མཚན་དེ་དག་གིས་སྔ་མ་རྣམས་ལ་པ་ཡིག་དང་ཕྱི་མ་རྣམས་ལ་བ་ཡིག་ཐོབ་པ་ཡིན། ཡང་ཁང་པ་དང་བུང་བ་ལྟ་བུ་ནི་གཉིས་ཀ་ང་མཐའ་ཅན་གྱི་མིང་རྐྱང་ཡིན་པ་འདྲ་ནའང་སྔ་མར་པ་དང་ཕྱི་མར་བ་སྦྱོར་བ་ནི་བརྗོད་བདེའི་མིང་མཐའ་འདྲེན་ཚུལ་ཙམ་ཞིག་ཏུ་གསུངས། དེ་ལྟར་རྗེས་འཇུག་ང་སོགས་ཀྱི་མཐར་མིང་མཐའ་པ་དང་བ་གཉིས་ཀ་ཐོབ་པའི་ཚུལ་མི་འདྲ་བ་འདི་གོང་གསལ་མཁས་པའི་བཞེད་ལུགས་གསུམ་ལས་ཕྱི་མ་གཉིས་ལ་གསལ་པོར་ཡོད་ནའང་། ལུགས་དང་པོ་ལ་སྔར་བསྒྱུར་པ་ལྟ་བུའི་འདས་ཚིག་ད་དྲག་ཅན་མ་གཏོགས་གཞན་ཀུན་གྱི་མཐར་བ་ཡིག་ཤ་སྟག་སྦྱོར་བ་ནི་ཨ་མདོའི་ཁ་སྐད་ལ་བསྟུན་པར་མངོན།
-
འོན་ཀྱང་སྔོན་གྱི་གསུང་རབ་པར་རྙིང་ཁུངས་དག་རྣམས་སུ་སྦྱོར་ཚུལ་མི་འདྲ་བའི་ཁྱད་པར་དེ་དག་གསལ་པོར་ཡོད་པས། སྐབས་ཐོབ་ཀྱི་རྒྱུ་མཚན་བདག་སྒྲ་ཡིན་མིན། བྱ་ཚིག་ཡིན་མིན། བྱ་དངོས་ཀྱི་ཁྱད་ཆོས་རང་ལ་གོ་མིན། ཁྱད་ཆོས་དེ་དང་ལྡན་པའམ་མངོན་པའི་དོན་ཡིན་མིན། བདག་སྒྲ་བསྡུས་པའི་རྗེས་ཙམ་ཡིན་མིན། མིང་རྐྱང་ཡིན་པ་ལ་ད་དྲག་ཡོད་མེད། བྱ་ཚིག་ཡིན་པ་ལ་ད་དྲག་ཡོད་མེད། བརྗོད་བདེའི་འདྲེན་ཚུལ་ཙམ་ཡིན་མིན་སོགས་ལ་ཞིབ་ཏུ་དཔྱད་ན་ཀུན་གྱི་མཐར་བ་ཡིག་ཤ་སྟག་སྦྱར་རྒྱུའང་མིན་པར་སྣང་བས། རྒྱུ་མཚན་དེ་དག་ཁོང་དུ་ཆུད་པར་བྱེད་རྒྱུ་ནི་པ་བའི་ཐོབ་ཐང་མ་ནོར་བར་འབྱུང་བའི་ཐབས་དམ་པ་ཞིག་གོ།
-
པ་བའི་ཐོབ་ཐང་སྐོར་གྱི་གཙོ་གནད་ཁག་མདོར་བསྡུས་ནས་བརྗོོད་པ་དེ་ཙམ་སྟེ། རྒྱས་པར་ནི་དེ་སྔོན་ཕྱི་ལོ་ ༢༠༠༢ ལོར་ཕྲན་གྱིས་ >ཅེས་པ་ཞིག་བྲིས་ནས་པར་དུའང་བསྐྲུན་ཡོད་པ་དེར་གཟིགས་པར་འཚལ། ཕྱི་ལོ་ ༢༠༡༦ ཟླ་ ༡༠ ཚེས་ ༥ ལ།


text:
མཛད་པ་པོ་༸སྐྱབས་རྗེ་ཡོངས་འཛིན་རིན་པོ་ཆེ།
རྩོམ་འདིའི་ནང་གཡུང་དྲུང་བོན་ལུགས་སུ་གཙུག་ལག་ཁང་གི་སྒོ་སྲུང་རྒྱལ་ཆེན་དང་རྟེན་གསུམ་བཞེངས་བཀོད་ཇི་ལྟར་བྱེད་ཚུལ་བཀའ་ལུང་ཁུངས་ཕེར་གྱི་བླང་དོར་ལམ་སྟོན་གནད་སྨིན་མཛད་ཡོད།
གཞུང་ལུགས་གང་གི་རྣམ་བཞག་གསལ་རྟོགས་ཤིང་། །ཐོ་ཆོ་མེད་པའི་ཤེས་རབ་ཡང་དག་གིས། །
དཔྱད་ཅིང་སྤྱད་ན་བསོད་ནམས་ཆེས་ཐོབ་ཅིང་། །བསྒྲུབས་འབྲས་བསླུ་མེད་འབྱུང་བ་དངོས་པོའི་གཤིས། །
སྐབས་འདིར་མཁྱེན་པར་དགོས་པའི་དུས་བསྟུན་ཏེ། །རང་ལུགས་རྒྱལ་ཆེན་བཞི་ཡི་ཆ་ལུགས་རྣམས། །
རྒྱུད་ལུང་ཁུངས་ནས་བྱུང་བ་ཟུར་ཕྱུངས་ཏེ། །ཉུང་ངུའི་ཚིག་བཅད་འབྲི་བའི་ངལ་བ་བྱས། །
གཟི་བརྗིད་ཨ་དཀར་ཐེག་པ་ལས། ཐོག་མར་བསྲུང་བ་མཚམས་ལས་སུ། །ཕྱི་ནང་གསང་བ་གསུམ་དུ་ཤེས། །ཐོག་མར་ཕྱི་ཡི་མཚམས་ལས་སུ། །གསས་མཁར་གསང་བ་སྒོ་དགུ་ལས། །ཕྱི་མཚམས་གཉན་པོ་བསྲུང་བའི་ཕྱིར། །སྔོན་གྱི་རྒྱལ་བའི་བཀའ་ཉན་ཅིང་། །གཤེན་རབ་བཀའ་ཡི་ཕོ་ཉ་ནི། །ཐེར་ཟུག་དབལ་གྱི་རྒྱལ་པོ་བཞི། །ཕྱོགས་བཞི་ཁྲིམས་སྐོས་མངའ་དབང་མཛད། །དབང་ཆེན་རྒྱལ་པོ་སྡེ་བཞི་ལ། །རྒྱལ་ས་གོང་འོག་བར་དང་གསུམ། །བར་ནི་གཉའ་ཤིང་འཛིན་ན་ཡོད། །ཐ་མ་མུ་ཁྱུད་འཛིན་ན་ཡོད། །མུ་ཁྱུད་འཛིན་གྱི་ཕྱོགས་བཞི་ན། །རྒྱལ་ཆེན་རྒྱལ་ས་ཐ་མ་བཞི། །རི་རབ་ལྷུན་པོའི་ཤར་ཕྱོགས་ན། །མུ་ཁྱུད་འཛིན་གྱི་རྩེ་མོ་ན། །ཕོ་བྲང་ཆེན་པོ་དུང་ལོ་ལྗང་། །རྒྱལ་པོ་ཆེན་པོ་དུང་ལྡན་སྐྱོང་། །བཙུན་མོ་མེ་ཏོག་ཙམ་བྷ་མ། །མཁའ་ལྡིང་ཁྲི་ཁྲག་བཅོ་བརྒྱད་སྐྱོང་། །ལུས་འཕགས་པོ་ཡི་སྐྱེ་བྱེད་འཛིན། །རི་རབ་ལྷུན་པོའི་བྱང་ཕྱོགས་ན། །མུ་ཁྱུད་འཛིན་གྱི་རྩེ་མོ་ན། །ཕོ་བྲང་ཆེན་པོ་གསེར་འོད་ལྗོན། །རྒྱལ་པོ་ཆེན་པོ་གསེར་ལྡན་སྐྱོང་། །བཙུན་མོ་ནེ་ར་ཧ་ལོ་མ། །དྲུལ་བུམ་ཁྲི་ཚོ་བཅོ་བརྒྱད་སྐྱོང་། །སྒྲ་མི་སྙན་གྱི་ཚེ་དཔལ་བསྐྱེད། །རི་རབ་ལྷུན་པོའི་ནུབ་ཕྱོགས་ན། །ཕོ་བྲང་ཆེན་པོ་ཟངས་འོད་ལྗོན། །རྒྱལ་པོ་ཆེན་པོ་དབང་ལྡན་སྐྱོང་། །བཙུན་མོ་བྷུད་དྷ་བྷ་རི་མ། །ལྟོ་འཕྱེ་ཁྲི་ཚོ་བཅོ་བརྒྱད་སྐྱོང་། །བ་ལང་སྤྱོད་ཀྱི་དམུ་ཡད་འཛིན། །རི་རབ་ལྷུན་པོའི་ལྷོ་ཕྱོགས་ན། །ཕོ་བྲང་ཆེན་པོ་གཡུ་ལོ་ལྗོན། །རྒྱལ་པོ་ཆེན་པོ་དཔལ་ལྡན་སྐྱོང་། །བཙུན་མོ་ཨུད་དཔལ་ཟུར་ཕུད་ཅན། །རོ་ལངས་ཁྲི་ཚོ་བཅོ་བརྒྱད་སྐྱོང་། །འཛམ་བུ་གླིང་གི་བཅུད་མདངས་བསྐྱེད། །རྒྱལ་ཆེན་རྒྱལ་ས་ཐ་མ་ཡིན། །རྒྱལ་ཆེན་རྒྱལ་ས་བར་མ་ནི། །རི་རབ་ལྷུན་པོའི་ཤར་ཕྱོགས་ཀྱི། །གཉའ་ཤིང་འཛིན་གྱི་རྩེ་མོ་ན། །ཕོ་བྲང་ཆེན་པོ་མེ་ཏོག་སྤུངས། །རྒྱལ་པོ་ཆེན་པོ་ཡུལ་འཁོར་སྲུང་། །དྲི་ཟའི་རྒྱལ་མོ་འཁོར་སྐྱོང་མ། །དྲི་ཟའི་གྲོང་ཁྱེར་འབུམ་ཕྲག་སྐྱོང་། །ཞི་བ་ལས་ཀྱི་བསྟན་པ་བསྲུང་། །རི་རབ་ལྷུན་པོའི་བྱང་ཕྱོགས་ན། །གཉའ་ཤིང་འཛིན་གྱི་རྩེ་མོ་ན། །ཕོ་བྲང་ཆེན་པོ་ལྕང་ལོ་ཅན། །རྒྱལ་པོ་ཆེན་པོ་རྣམ་ཐོས་སྲས། །གནོད་སྦྱིན་རྒྱལ་མོ་ནོར་སྐྱོང་མ། །གནོད་སྦྱིན་གྲོང་ཁྱེར་འབུམ་ཕྲག་སྐྱོང་། །རྒྱས་པ་ལས་ཀྱི་བསྟན་པ་སྲུང་། །རི་རབ་ལྷུན་པོའི་ནུབ་ཕྱོགས་ན། །གཉའ་ཤིང་འཛིན་གྱི་རྩེ་མོ་ན། །ཕོ་བྲང་ཆེན་པོ་རྒྱ་མཚོ་གླིང་། །རྒྱལ་པོ་ཆེན་པོ་སྤྱན་མི་བཟང་། །ཀླུ་དབང་རྒྱལ་མོ་བསྟན་སྐྱོང་མ། །ཀླུ་དབང་གྲོང་ཁྱེར་འབུམ་ཕྲག་སྐྱོང་། །དབང་ཕྱུག་ལས་ཀྱི་བསྟན་པ་སྲུང་། །རི་རབ་ལྷུན་པོའི་ལྷོ་ཕྱོགས་ན། །གཉའ་ཤིང་འཛིན་གྱི་རྩེ་མོ་ན། །ཕོ་བྲང་ཆེན་པོ་བོན་འཁོར་གླིང་། །རྒྱལ་པོ་ཆེན་པོ་བོན་གྱི་འཕགས། །གཤིན་རྗེའི་རྒྱལ་མོ་དམག་སྐྱོང་མ། །གཤིན་རྗེའི་གྲོང་ཁྱེར་འབུམ་ཕྲག་སྐྱོང་། །མངོན་སྤྱོད་ལས་ཀྱི་བསྟན་པ་སྲུང་། །རྒྱལ་ཆེན་རྒྱལ་ས་བར་མ་ཡིན། །རྒྱལ་ཆེན་རྒྱལ་ས་གོང་མ་ནི། །ཡོངས་འདུས་ཤིང་གི་ཤར་ཕྱོགས་ན། །རི་རབ་ཁ་ཁྱེར་དང་པོ་ལ། །ཕོ་བྲང་ཆེན་པོ་གཡུང་དྲུང་གླིང་། །རྒྱལ་པོ་ཆེན་པོ་ཤེལ་དཀར་འོད། །དཀར་མོ་གཟི་ལྡན་དུང་སྐྱོང་མ། །ཡབ་ཡུམ་སྤྲུལ་པའི་བཀའ་འཁོར་ནི། །དྲི་ཟའི་སྐྱེས་ཕྲན་འབུམ་གྱིས་བསྐོར། །དྲི་ཟའི་གྲོང་ཁྱེར་ཁ་གནོན་མཛད། །རྒྱལ་པོ་གིང་ཆེན་ཕོ་ཉ་འགྱེད། །ཤར་ཕྱོགས་སྲིད་པ་སྐོས་ལ་འདེབས། །ལྷ་སྲིན་སྡེ་བརྒྱད་ཁྲིམས་ལ་གནོན། །ཁྲིམས་ཀྱི་མངའ་འོག་འདའ་མི་སྲིད། །ཡོངས་འདུས་ཤིང་གི་བྱང་ཕྱོགས་ཀྱི། །རི་རབ་ཁ་ཁྱེར་དང་པོ་ལ། །ཕོ་བྲང་ཆེན་པོ་རིན་ཆེན་གླིང་། །རྒྱལ་པོ་ཆེན་པོ་ནམ་མཁའ་སྣང་། །དམར་མོ་བཀྲག་ལྡན་ནོར་རྒྱུན་མ། །ཡབ་ཡུམ་སྤྲུལ་པའི་བཀའ་འཁོར་ནི། །གནོད་སྦྱིན་སྐྱེས་ཕྲན་འབུམ་གྱིས་བསྐོར། །གནོད་སྦྱིན་གྲོང་ཁྱེར་ཁ་གནོན་མཛད། །བཙན་དང་མ་མོ་ཕོ་ཉར་འགྱེད། །བྱང་ཕྱོགས་སྲིད་པ་སྐོས་ལ་འདེབས། །ལྷ་སྲིན་སྡེ་བརྒྱད་ཁྲིམས་ལ་གནོན། །ཁྲིམས་ཀྱི་མངའ་འོག་འདའ་མི་སྲིད། །ཡོངས་འདུས་ཤིང་གི་ནུབ་ཕྱོགས་ཀྱི། །རི་རབ་ཁ་ཁྱེར་དང་པོ་ལ། །ཕོ་བྲང་ཆེན་པོ་པདྨ་གླིང་། །རྒྱལ་པོ་ཆེན་པོ་འོད་དཀར་འཛིན། །སྔོན་མོ་གཟི་ལྡན་མདངས་ལེན་མ། །ཡབ་ཡུམ་སྤྲུལ་པའི་བཀའ་འཁོར་ནི། །ཀླུ་དབང་སྐྱེས་ཕྲན་འབུམ་གྱིས་བསྐོར། །ཀླུ་དབང་གྲོང་ཁྱེར་ཁ་གནོན་མཛད། །བདུད་དང་མ་མོ་ཕོ་ཉར་འགྱེེད། །ནུབ་ཕྱོགས་སྲིད་པ་སྐོས་ལ་འདེབས། །ལྷ་སྲིན་སྡེ་བརྒྱད་ཁྲིམས་ལ་གནོན། །ཁྲིམས་ཀྱི་མངའ་འོག་འདའ་མི་སྲིད། །ཡོངས་འདུས་ཤིང་གི་ལྷོ་ཕྱོགས་ཀྱི། །རི་རབ་ཁ་ཁྱེར་དང་པོ་ལ། །ཕོ་བྲང་ཆེན་པོ་འཛའ་རན་དྷ། །རྒྱལ་པོ་ཆེན་པོ་འཛིན་གྱི་བདག །མཐིང་ནག་བརྗིད་ལྡན་བདུད་འདུལ་མ། །ཡབ་ཡུམ་སྤྲུལ་པའི་བཀའ་འཁོར་ནི། །གཤིན་རྗེའི་སྐྱེས་ཕྲན་འབུམ་གྱིས་བསྐོར། །གཤིན་རྗེ་གྲོང་ཁྱེར་ཁ་གནོན་མཛོད། །ཆུད་དང་མ་མོ་ཕོ་ཉ་འགྱེད། །ལྷོ་ཕྱོགས་སྲིད་པ་སྐོས་ལ་འདེབས། །ལྷ་སྲིན་སྡེ་བརྒྱད་ཁྲིམས་ལ་གནོན། །ཁྲིམས་ཀྱི་མངའ་འོག་འདའ་མི་སྲིད། །རྒྱལ་ཆེན་རྒྱལ་ས་གོང་མ་ཡིན། །དབང་བསྒྱུར་རྒྱལ་པོ་ཆེན་པོ་བཞི། །གཙོ་འཁོར་སྤྲུལ་པ་བསམ་མི་ཁྱབ། །འགྲོ་ན་སྟོང་གསུམ་གོམ་པ་གཅིག །བཏེག་ན་ཚངས་རྒྱུང་ཕྱག་གི་མཐིལ། །བཞད་ན་ཉི་ཟླ་ཐང་ལ་ལྷག། །ཞི་བར་གནས་ན་སྣང་སྲིད་བདེ། །རྒྱས་པར་མཛད་ན་ཚེ་ནོར་འཕེལ། །དབང་དུ་བསྒྱུར་ན་སྟོང་ཁམས་སྡུད། །དྲག་པོར་སྤྲུལ་ན་དབུ་བརྙན་འབྱིན། །གདན་ལ་བཞུགས་ན་སྲིད་གསུམ་གནོན། །གདན་ལས་བསྐྱོད་ན་ཁམས་གསུམ་གཡོ། །པུ་ཐོ་དམར་པོ་རྟེན་དུ་གཟུག །གསེར་སྐྱེམས་གཡུ་མངོན་ཕུད་ཀྱིས་མཆོད། །སྔོན་གྱི་སྟོན་པའི་བཀའ་ཉན་བདག །དམ་ལས་མི་འདའ་ལས་དབང་བསྒྱུར། །ཕྱི་ཡི་མཚམས་སུ་ཤེས་པའོ། ། ཞེས་རྒྱལ་ཆེན་སྒོ་སྲུང་དུ་བཀོད་པའི་རྒྱུ་མཚན་དང་དགོས་པ་ཕན་ཡོན་བཅས་རྒྱ་ཆེར་གསུངས་པ་དང་བསྟུན་ནས་འདུས་སྡེའི་གཙུག་ལག་ཁང་སོགས་ཀྱི་སྒོ་ཁྱམས་སུ་བཞེངས་པའི་སྲོལ་ནི་ཁུངས་ལྡན་ཞིག་ཏུ་མངོན། འོན་ཀྱང་རྒྱལ་ཆེན་རྣམས་ཀྱི་སྐུ་མདོག་ཕྱག་མཚན་དམུས་ལོང་གིས་ཤིག་ཟིན་པ་བཞིན་གཅིག་རྗེས་གཉིས་མཐུད་བྱེད་པ་ནི་བླུན་རྟགས་ཆེན་པོ་ཞིག་སྟེ། རྒྱུད་སྡེ་སོ་སོའི་ཁུངས་ནས་ གསལ་བར་ཐོན་བཞིན་ཆ་འཇོག་མི་བྱེད་པར་ཐིག་དཔེ་ཚགས་པར་གཅིག་ལ་གཞི་བཅོལ་བའི་རིགས་ནི་ལུང་འགལ་ཆེན་པོ་ཞིག་ཡིན་པར་མཐོང་། དེས་ན་གཞུང་གང་ལ་བསྟུན་ན་དེ་ཡི་ནང་བཞིན་བྱེད་དགོས་རྒྱུ་ཡིན་པས། སྐབས་འདིར་གཞུང་ཆེན་ཁག་ནས་གསལ་བ་ཟུར་དུ་བཀོད་པའི་ངལ་བ་བྱས་པ་ནི། བོན་བསྟན་གྱི་གསལ་བྱེད་གཞུང་ལ་བལྟ་སྟངས་ཀྱི་ལྡེ་མིག་ཅིག་སྦྱིན་པར་བྱའོ། །
༡༽ཀུན་བཟང་རྒྱལ་བ་རྒྱ་མཚོའི་ཆོ་ག་ལྟར།
ཤར་ཕྱོགས་འཇིག་རྟེན་སྐྱོང་བ་ནི། །རྒྱལ་པོ་ཆེན་པོ་ཡུལ་འཁོར་སྲུང། །དཀར་འབར་རིན་ཆེན་པི་ཝང་ཅན། །བྱང་ཕྱོགས་འཇིག་རྟེན་སྐྱོང་བ་ནི། །རྒྱལ་པོ་ཆེན་པོ་རྣམ་ཐོས་སྲས། །སེར་འབར་ནེའུ་ལེའི་རྐྱལ་པ་ཅན། །ནུབ་ཕྱོགས་འཇིག་རྟེན་སྐྱོང་བ་ནི། །རྒྱལ་པོ་ཆེན་པོ་སྤྱན་མི་བཟང་། །དམར་འབར་སྦྲུལ་ནག་ཞགས་པ་ཅན། །ལྷོ་ཕྱོགས་འཇིག་རྟེན་སྐྱོང་བ་ནི། །རྒྱལ་པོ་ཆེན་པོ་འཕགས་སྐྱེས་པོ། །སྔོ་འབར་གནམ་ལྕགས་རལ་ཀྱུ་ཅན། །ཞེས་དང་།
༢༽རྣམ་འཇོམས་ཆོ་ག་ལས།
ཤར་གྱི་ཕྱོགས་ནས་སྒོ་འབྱེད་པ། །ཡུལ་འཁོར་དཀར་པོ་པི་ཝང་ཅན། །ལྷོ་ཡི་ཕྱོགས་ནས་སྒོ་འབྱེད་པ། །བོན་འཕགས་ལྕགས་ཀྱི་ཤང་ལང་ཅན། །ནུབ་ཀྱི་ཕྱོགས་ནས་སྒོ་འབྱེད་པ། །སྤྱན་བཟང་སྦྲུལ་དམར་ཞགས་པ་ཅན། །བྱང་གི་ཕྱོགས་ནས་སྒོ་འབྱེད་པ། །རྣམ་སྲས་ནེའུ་ལེའི་རྐྱལ་པ་འཛིན། །ཞེས་དང་། ༣༽སྨན་ལྷའི་ཆོ་ག་ལྟར་རྒྱལ་ཆེན་གྱི་མིང་ལས་ཆ་ལུགས་མ་བྱུང་། ༤༽སྨོན་ལམ་མཐའ་ཡས་ཆོ་ག་ལྟར་ན་རྒྱལ་བ་རྒྱ་མཚོའི་རྒྱལ་ཆེན་དང་མཚུངས།
༥༽བྱམས་མ་རྩ་བའི་དཀྱིལ་འཁོར་ལྟར།
རྒྱལ་པོ་ཆེན་པོ་ཡུལ་འཁོར་སྲུང་། །སྐུ་མདོག་དཀར་ལ་འོད་ཟེར་འབར། །ཕྱག་མཚན་ཤེལ་གྱི་འགྱིང་དཀར་བསྣམས། །བན་གླང་དཀར་པོའི་ཁྲི་ལ་བཞུགས། །རྒྱལ་པོ་ཆེན་པོ་རྣམ་ཐོས་སྲས། །སྐུ་མདོག་སེར་པོ་རྒྱན་དང་ཆས། །ཕྱག་མཚན་རིན་ཆེན་དབྱུག་ཏོ་བསྣམས། །རྟ་མཆོག་ལྗང་ཁུའི་ཁྲི་ལ་བཞུགས། །རྒྱལ་པོ་ཆེན་པོ་སྤྱན་མི་བཟང་། །སྐུ་མདོག་དམར་ལ་འོད་ཟེར་འབར། །ཕྱག་མཚན་སྦྲུལ་ནག་ཞགས་པ་བསྣམས། །ཆུ་སྲིན་དམར་པོའི་ཁྲི་ལ་བཞུགས། །རྒྱལ་པོ་ཆེན་པོ་འཕགས་སྐྱེས་པོ། །སྐུ་མདོག་སྔོ་ལ་འོད་ཟེར་འབར། །ཕྱག་མཚན་དཔའ་བོ་རལ་ཀྱུ་བསྣམས། །ཆུ་གླང་སྔོན་པོའི་ཁྲི་ལ་བཞུགས། །ཞེས་དང་།
༦༽དགེ་སྤྱོད་ཀྱི་ཆོ་ག་ལྟར།
ཡུལ་འཁོར་སྲུང་དང་རྣམ་ཐོས་སྲས། །སྤྱན་མི་བཟང་དང་བོན་གྱི་འཕགས། །དཀར་སེར་དམར་སྔོ་འོད་དུ་འབར། །འགྱིང་དང་ཆ་ལུགས་རྒྱལ་པོའི་ཚུལ། །ཕྱག་མཚན་པི་ཝང་ནེའུ་ལེའི་རྐྱལ། །གཡུ་སྦྲུལ་ཞགས་པ་རལ་ཀྱུ་ཐོགས། ཞེས་དང་།
༧༽ཀུན་དབྱིངས་སྐུ་ལྔའི་དཀྱིལ་འཁོར་ལྟར།
རྒྱལ་པོ་ཆེན་པོ་ཡུལ་འཁོར་སྲུང་། །སྐུ་མདོག་དཀར་ལ་འོད་ཟེར་འབར། །ཤེལ་གྱི་ཐོད་རྡིང་ཐོར་ཚུགས་ཅན། །བན་གླང་དཀར་པོའི་ཁྲི་ལ་བཞུགས། །ཕྱག་མཚན་བ་དན་དཀར་པོ་བསྣམས། །རྒྱལ་པོ་ཆེན་པོ་རྣམ་ཐོས་སྲས། །སྐུ་མདོག་སེར་ལ་འོད་ཟེར་འབར། །གཡུ་ཡི་ཐོད་རྡིང་ཐོར་ཚུགས་ཅན། །རྟ་མཆོག་ལྗང་ཁུའི་ཁྲི་ལ་བཞུགས། །ཕྱག་མཚན་རིན་ཆེན་དབྱུག་ཏོ་བསྣམས། །རྒྱལ་པོ་ཆེན་པོ་སྤྱན་མི་བཟང་། །སྐུ་མདོག་དམར་ལ་འོད་ཟེར་འབར། །ཟངས་ཀྱི་ཐོད་རྡིང་ཐོར་ཚུགས་ཅན། །གཡུ་འབྲུག་སྔོན་པོའི་ཁྲི་ལ་བཞུགས། །ཕྱག་མཚན་སྦྲུལ་ནག་ཞགས་པ་བསྣམས། །རྒྱལ་པོ་ཆེན་པོ་བོན་གྱི་འཕགས། །སྐུ་མདོག་མཐིང་ལ་འོད་ཟེར་འབར། །གསེར་གྱི་ཐོད་རྡིང་ཐོར་ཚུགས་ཅན། །བྱ་ཁྱུང་སྔོན་པོའི་ཁྲི་ལ་བཞུགས། །ཕྱག་མཚན་དཔའ་བོ་རལ་ཀྱུ་བསྣམས། །ཞེས་དང་། རྒྱལ་ཆེན་འདི་རྣམས་ལ་རྒྱལ་པོའི་ཆས་ཅན་མ་གཏོགས་གོ་ཁྲབ་མཚོན་ཆ་བཤད་པ་མི་སྣང་། དགེ་སྤྱོད་ཀྱི་ཆོ་ག་ལས། འགྱིང་དང་ཆ་ལུགས་རྒྱལ་པོའི་ཚུལ། ཞེས་གསུངས་པའི་ཕྱིར། །
༨༽བདེར་གཤེགས་ཀུན་རིག་སྒྲོན་མའི་ཆོ་ག་ལས།
རྒྱལ་པོ་ཆེན་པོ་ཡུལ་འཁོར་སྲུང་། སྐུ་མདོག་དཀར་ལ་འོད་ཟེར་འབར། །ཕྱག་མཚན་གསེར་གྱི་པི་ཝང་བསྣམས། །རྒྱལ་པོ་ཆེན་པོ་རྣམ་ཐོས་སྲས། །སྐུ་མདོག་སེར་ལ་འོད་ཟེར་འབར། །ཕྱག་མཚན་ནེའུ་ལེའི་རྐྱལ་པ་འཛིན། །རྒྱལ་པོ་ཆེན་པོ་སྤྱན་མི་བཟང་། །སྐུ་མདོག་དམར་ལ་འོད་ཟེར་འབར། །ཕྱག་མཚན་སྦྲུལ་ནག་ཞགས་པ་བསྣམས། །རྒྱལ་པོ་ཆེན་པོ་འཕགས་སྐྱེས་པོ། །སྐུ་མདོག་སྔོ་ལ་འོད་ཟེར་འབར། །ཕྱག་མཚན་ལྕགས་ཀྱི་ཤང་ལང་བསྣམས། །ཞེས་བྱུང་།
༩༽རྒྱས་པ་ཀུན་སྣང་ཁྱབ་པ་རྩ་བའི་དཀྱིལ་འཁོར་ལྟར།
ཤར་ཕྱོགས་རྒྱལ་པོ་ཤེལ་དཀར་འོད། །དཀར་འབར་ཁྱུང་གི་རུ་མཚོན་བསྣམས། །བྱང་ཕྱོགས་རྒྱལ་པོ་ནམ་མཁའ་སྣང་། །མཐིང་ཁ་སྟག་གི་རུ་མཚོན་བསྣམས། ནུབ་ཕྱོགས་རྒྱལ་པོ་འོད་དཀར་འཛིན། །དམར་འབར་སྤྲུལ་པའི་བ་དན་འཛིན། །ལྷོ་ཕྱོགས་གཡུང་དྲུང་བོན་གྱི་འཕགས། །སྔོ་འབར་དཔའ་བོ་རལ་ཀྱུ་བསྣམས། །ཞེས་དང་།
༡༠༽རྣམ་རྒྱལ་མཆོད་གཞུང་ངེས་ཐིག་ལྟར།
རྒྱལ་པོ་ཆེན་པོ་ཡུལ་འཁོར་སྲུང་། །སྐུ་མདོག་དཀར་པོ་འོད་དང་ལྡན། །ཕྱག་མཚན་ཕྱག་ན་པི་ཝང་བསྣམས། །རྒྱལ་པོ་ཆེན་པོ་རྣམ་ཐོས་སྲས། །སྐུ་མདོག་ལྗང་ཁུ་རྒྱན་དང་ཆས། །ཕྱག་མཚན་ནེའུ་ལེའི་རྐྱལ་པ་བསྣམས། །རྒྱལ་པོ་ཆེན་པོ་སྤྱན་མི་བཟང་། །སྐུ་མདོག་དམར་སྨུག་མདངས་དང་ལྡན། །ཕྱག་མཚན་རིན་ཆེན་སྦྲུལ་ཞགས་བསྣམས། །རྒྱལ་པོ་ཆེན་པོ་འཕགས་སྐྱེས་པོ། །སྐུ་མདོག་སྔོན་པོ་རྒྱན་དང་ཆས། །ཕྱག་མཚན་རྣོ་མཚོན་རལ་ཀྱུ་བསྣམས། །ཞེས་དང་། རྣམ་པར་རྒྱལ་བའི་བསྐང་བ་ལས། གྲོང་དང་གྲོང་ཁྱེར་བདལ་བའི་བདག ། ཡུལ་འཁོར་སྲུང་བའི་ཐུགས་དམ་བསྐང་། །བསོད་ནམས་མ་ལུས་ཚོགས་བསྐྱེད་པ། །རྣམ་ཐོས་བུ་ཕོའི་ཐུགས་དམ་བསྐང་། །སྣ་ཚོགས་གཟུགས་ཀྱི་ལོངས་སྤྱོད་ཐོབ། །སྤྱན་མི་བཟང་པོའི་ཐུགས་དམ་་བསྐང་། །ཀུན་ཏུ་འགྲོ་བའི་བླ་རུ་ཕྱིན། །འཕགས་སྐྱེས་རྒྱལ་པོའི་ཐུགས་དམ་བསྐང་། །འདིས་རང་རང་གི་འཁོར་འབངས་ལོངས་སྤྱོད་ལ་མངའ་དབང་བསྒྱུར་བའི་ཚུལ་བཤད་པ་ལ་དཔག་ན། སྤྱན་མི་བཟང་ཞེས་པའི་མིག་དུག་ཡོད་པ་སོགས་སྐྱོན་ཅན་མ་ཡིན་པ་དང་། རྒྱལ་པོའི་མིང་དུ་གོའོ། །
༡༡༽དབལ་གསས་རྩོད་བཟློག་ལྟར་གྱི་རྒྱལ་ཆེན།
གསས་མཁར་ཤར་ན་ཐེར་ཟུག་པ། །མི་དཀར་སེང་གེའི་མགོ་བོ་ཅན། །ཕྱི་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་ཡུལ་འཁོར་སྲུང་། །ནང་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་ཤེལ་དཀར་འོད། །གསང་རྒྱུན་བསྟན་པ་སྲུང་ཙམ་ན། །གསང་མཚན་གཡུང་དྲུང་སྟོབས་ཀྱི་རྒྱལ། །སྐུ་ལ་དུང་ཁྲབ་འོད་ཀྱིས་མཛེས། །ཕྱག་མཚན་ཤེལ་གྱི་འགྱིང་དཀར་བསྣམས། །གཡོན་པས་གཡུང་དྲུང་རྒྱ་གྲམ་འཛིན། །ལྕམ་ནི་དཀར་མོ་སེང་གདོང་མ། །ལྕག་ཀྱུ་འབར་བའི་ཕྱག་རྒྱ་མ། །ཞེས་དང་། །གསས་མཁར་བྱང་ནས་ཐེར་ཟུག་པ། །མི་དམར་ཕག་རྒོད་མགོ་བོ་ཅན། །ཕྱི་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་རྣམ་ཐོས་སྲས། །ནང་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་ནམ་མཁའ་སྣང་། །གསང་རྒྱུད་བསྟན་པ་སྲུང་ཙམ་ན། །གསང་མཚན་འཁོར་ལོ་དྲག་པོ་རྒྱལ། །སྐུ་ལ་གསེར་ཁྲབ་འོད་ཀྱིས་མཛེས། །ཕྱག་མཚན་སྦྲུལ་ནག་ཞགས་པ་བསྣམས། །གཡོན་པས་འཁོར་ལོ་ཁ་སྤྲོད་འཛིནྲྲལྕམ་ནི་དམར་མོ་ཕག་གདོང་མ། །ཞགས་པ་འབར་བའི་ཕྱག་རྒྱ་མ། །ཞེས་དང། གསས་མཁར་ནུབ་ནས་ཐེར་ཟུག་པ། །མི་སྔོན་འབྲུག་གི་མགོ་བོ་ཅན། །ཕྱི་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་སྤྱན་མི་བཟང། །ནང་རྒྱད་བསྟན་པ་སྲུང་ཙམ་ན། །རྒྱལ་པོ་ཆེན་པོ་འོད་དཀར་འཛིན། །གསང་རྒྱུད་བསྟན་པ་སྲུང་ཙམ་ན། །གསང་མཚན་བཅུད་སྡུད་དབང་གི་རྒྱལ། །སྐུ་ལ་ཟངས་ཁྲབ་འོད་ཀྱིས་མཛེས། །ཕྱག་མཚན་གནམ་ལྕགས་སྟ་མོ་བསྣམས། །གཡོན་པས་པདྨ་དམར་པོ་འཛིན། །ལྕམ་ནི་སྔོན་མོ་འབྲུག་གདོང་མ། །ལྕགས་སྒྲོགས་འབར་བའི་ཕྱག་རྒྱ་མ། །ཞེས་དང་། གསས་མཁར་ལྷོ་ནས་ཐེར་ཟུག་པ། །མི་ནག་དོམ་གྱི་མགོ་བོ་ཅན། །ཕྱི་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་འཕགས་སྐྱེས་པོ། །ནང་རྒྱུད་བསྟན་པ་སྲུང་ཙམ་ན། །རྒྱལ་པོ་ཆེན་པོ་བོན་གྱི་འཕགས། །གསང་རྒྱུད་བསྟན་པ་སྲུང་ཙམ་ན། །གསང་མཚན་གཏུམ་བྱེད་དྲེགས་པའི་རྒྱལ། །སྐུ་ལ་ལྕགས་ཁྲབ་འོད་ཀྱིས་མཛེས། །ཕྱག་མཚན་དབལ་གྱི་ཤང་ལང་བསྣམས། །གཡོན་པས་ཡིད་བཞིན་ནོར་བུ་འཛིན། །ལྕམ་ནི་ནག་མོ་དོམ་གདོང་མ། །རལ་ཀྱུ་འབར་བའི་ཕྱག་རྒྱ་ཡིས། །ཞེས་གསུངས། འདི་བཞིན་ཁྲོ་བོ་དབང་ཆེན་དང་མཚུངས། །
༡༢༽སྟག་སླག་ཅན་གྱི་ལྷ་རྒོད་གབ་པ་གསུང་ཆེན་ལྟར།
དབལ་གསས་རྩོད་བཟློག་མཚུངས་ཀྱང་ཤར་ཕྱོགས་རྒྱལ་པོའི་ཕྱག་མཚན་དུ། ཕྱག་མཚན་དབལ་གྱི་རལ་གྲི་ཕྱར། །བཀའ་རྟགས་གཡུང་དྲུང་ཐུགས་ཀར་འཆང་། །ཞེས་དང་། ལྷོ་ཕྱོགས་རྒྱལ་པོའི་ཕྱག་མཚན་དུ། གསེར་གྱི་ཐོག་མདའ་འཕེན། ཞེས་པ་ཙམ་ལས་དབལ་གསས་རྩོད་བཟློག་གི་རྒྱལ་ཆེན་དང་ཆ་ལུགས་མཚུངས།
༡༣༽བསོད་བློའི་ལྷ་རྒོད་ལྟར་གྱི་རྒྱལ་ཆེན་ནི།
མི་དཀར་སེང་དཀར་སེང་མགོས་རལ་གྲི་ཕྱར། །མི་དམར་ཕག་མགོས་སྦྲུལ་ཞགས་འཕེན། །མི་སྔོན་འབྲུག་མགོས་རལ་གྲི་ཕྱར། །མི་དམར་ཕག་མགོས་སྦྲུལ་ཞགས་འཕེན། །ཞེས་པ་འདི་རྣམས་ཀྱི་ཕྱག་མཚན་གཞུང་བཞིན་ཡིན་མིན་ཐེ་ཚོམ་ཆེ་སྟེ། བཟློས་པའི་ཕྱིར་རོ། །བརྟག་དགོས་འདུག
༡༤༽འབུམ་པའི་སྐུ་ལྔ་དྲིལ་སྒྲུབ་ལྟར།
ཤར་གྱི་ཕྱོགས་ནས་༝། ཡབ་ནི་སྤྲུལ་པའི་མི་དཀར་སེང་གེའི་དབུ། །འཁྲིལ་བའི་ཡུམ་ཆེན་དཀར་མོ་སེང་གདོང་མ། །གླང་པོའི་གདན་ལ་ཡབ་ཡུམ་བསྐྱང་བསྐུམ་སྟབས། །ཕྱག་མཚན་མདའ་མདུང་འཁོར་ལོ་བསྐོར་བ་ཡི། །ལྷོ་ཡི་ཕྱོགས་ནས་༝། །ཡབ་ནི་སྤྲུལ་པའི་མི་སྔོན་འབྲུག་གི་དབུ། །འཁྲིལ་བའི་ཡུམ་ཆེན་སྔོན་མོ་སྤྱང་གདོང་མ། །རྨ་བྱའི་གདན་ལ་ཡབ་ཡུམ་བསྐྱང་བསྐུམ་སྟབས། །ཕྱག་མཚན་རལ་གྲི་འཁོར་ལོ་ཡི། །ནུབ་ཀྱི་ཕྱོགས་ནས་༝། །ཡབ་ནི་སྤྲུལ་པའི་མི་ནག་ཕག་རྒོད་དབུ། །འཁྲིལ་བའི་ཡུམ་ཆེན་ནག་མོ་དོམ་དབུ་མ། །འབྲུག་ནག་གདན་ལ་ཡབ་ཡུམ་བསྐྱང་བསྐུམ་སྟབས། །ཕྱག་མཚན་ཐོ་བ་ཐུ་ལུམ་འཁོར་ལོ་ཡི། །བྱང་གི་ཕྱོགས་ནས་༝། །ཡབ་ནི་སྤྲུལ་པའི་མི་དམར་ཆུ་སྲིན་མགོ །ང་རྒྱལ་རོལ་པས་ཟངས་ཀྱི་སྟག་ཆེན་གནོན། །གདུག་པ་གནོན་མཛད་ཟངས་ཀྱི་དགྲ་སྟ་བསྣམས། །གསང་བའི་ཡུམ་ཆེན་དམར་མོ་སྟག་དབུ་མ། །འཁོར་བ་འདྲེན་པའི་ལྕགས་ཀྱུ་ཕྱག་ན་བསྣམས། །རྫོགས་པའི་གསར་མཁར་དབུས་ཀྱི་སྒོ་སྲུང་བ། །མི་སེར་སྤྲུལ་པ་ཁྱུང་གི་དབུ་བརྙན་ཅན། །ཐུགས་རྗེ་ཕྱག་མཚན་རྡུང་བྱེད་ཐོ་བ་ཕྱར། །གྱད་སྟབས་རོལ་པས་ཕྲག་དོག་སེང་གེ་གནོན། །གསང་བའི་ཡུམ་ཆེན་སེར་མོ་བན་གླང་དབུ། །ཕྲག་དོག་ལས་མཛད་དབྱུག་ཏོ་རྒྱག་པའི་སྟབས། །ཞེས་སོ། །
༡༥༽སྟག་ལ་སྤུ་གྲི་དམར་པོ་ལྟར་གྱི་རྒྱལ་ཆེན།
ཤར་ཕྱོགས་༝། །མི་དཀར་སེངྒེའི་མགོ་བོ་ཅན། །ཕྱག་ན་ལྕགས་ཀྱི་རལ་གྲི་བསྣམས། །བྱང་ཕྱོགས་༝། །མི་ནག་ཕག་གི་མགོ་བོ་ཅན། །ཕྱག་ན་དབལ་གྱི་མདའ་གཞུ་འགེང་། །ནུབ་ཕྱོགས་༝། །མི་དམར་གཡག་གི་མགོ་བོ་ཅན། །ཕྱག་ན་གནམ་ལྕགས་ཐོ་བ་བསྣམས། །ལྷོ་ཕྱོགས་༝། །མི་སྔོན་འབྲུག་གི་མགོ་བོ་ཅན། །ཕྱག་ན་གནམ་ལྕགས་དགྲ་སྟ་བསྣམས། །ཞེས་སོ། །གེ་ཁོད་ནས་གདུལ་བྱའི་མིང་ལས་རྒྱལ་ཆེན་གྱི་སྐུ་མདོག་དང་ཆ་ལུགས་མ་བྱུང་།
༡༦༽ཕུར་པའི་ཕྱི་མཚམས་རྒྱལ་ཆེན་ནི།
རྒྱལ་པོ་ཆེན་པོོ་ཤེལ་དཀར་འོད། །དྲི་ཟ་༝། །ཤར་གྱི་༝། །སྐུ་མདོག་དཀར་པོ་རྒྱན་དང་ཆས། །སྐུ་ལ་དར་དཀར་ནབ་བཟའ་ལ། །གཡུང་དྲུང་རིས་ཀྱི་བརྒྱན་པ་གསོལ། །དབུ་ལ་འོད་དཀར་ཐོད་རྡིང་ལ། །ཕྱག་མཚན་གཡས་ན་གནམ་ལྕགས་སྟ་མོ་བསྣམས། །གཡོན་ན་ཤེལ་གྱི་ཕུར་པ་འདྲིལ། །བྱང་གི་ཕྱོགས་༝། རྒྱལ་པོ་ཆེན་པོ་འོད་དཀར་འཛིན། །སྐུ་མདོག་སེར་པོ་རྒྱན་དང་ཆས། །སྐུ་ལ་རིན་ཆེན་གསེར་གྱི་གཡང་གཞི་ལ། །འཁོར་ལོ་རིས་ཀྱི་བརྒྱན་པ་གསོལ། །དབུ་ལ་འོད་ཟེར་སེར་པོའི་ཐོད་རྡིང་ཅན། །ཕྱག་མཚན་གཡས་ན་སྦྲུལ་ཞགས་སེར་པོ་བསྣམས། །གཡོན་ན་གསེར་གྱི་ཕུར་པ་འདྲིལ། །ནུབ་ཀྱི་ཕྱོགས་༝། རྒྱལ་པོ་ཆེན་པོ་ནམ་མཁའ་ཐང་རྗེ་ནི། །སྐུ་མདོག་དམར་པོ་རྒྱན་དང་ཆས། །སྐུ་ལ་ལེ་བརྒན་དམར་པོའི་ན་བཟའ་ལ། །པདྨ་རིས་ཀྱིས་བརྒྱན་པ་གསོལ། །དབུ་ལ་འོད་ཟེར་དམར་པོའི་ཐོད་རྡིང་ཅན། །ཕྱག་མཚན་གཡས་ན་ཆུ་སྲིན་རྒྱལ་མཚན་བསྣམས། །གཡོན་ན་ཟངས་ཀྱི་བརྒྱན་པ་གསོལ། །ལྷོ་ཕྱོགས་༝། རྒྱལ་པོ་ཆེན་པོ་འཛིན་གྱི་བདག །སྐུ་མདོག་སྔོན་པོ་རྒྱན་དང་ཆས། །སྐུ་ལ་ཆུ་དར་སྔོན་པོའི་ན་བཟའ་ལ། །རིན་ཆེན་རིས་ཀྱིས་བརྒྱན་པ་གསོལ། །དབུ་ལ་འོད་ཟེར་སྔོན་པོའི་ཐོད་རྡིང་ཅན། །ཕྱག་མཚན་གཡས་ན་ལྕགས་ཀྱི་བེར་ཆེན་བསྣམས། །གཡོན་ན་ལྕགས་ཀྱི་ཕུར་པ་འདྲིལ། །ཞེས་སོ། །རྒྱལ་ཆེན་འདི་རྣམས་ལ་རྒྱལ་ཆས་ཐོད་རྡིང་དང་བཅས་པས་བརྒྱན་པ་ཁྲབ་རྨོག་འཁོར་གསུམ་མེད་པ་ཞིག་ཡིན་པ་མཁྱེན་དགོས།
༡༧༽རིག་འཛིན་འདུས་པ་ཐབས་ཆེན་མཁའ་རྒྱུད་ལྟར།
ཤར་གྱི་ཕྱོགས་༝། །རྒྱལ་པོ་ཆེན་པོ་ཡུལ་འཁོར་སྲུང་། །ཕྱག་མཚན་གསེར་གྱི་པི་ཝང་བསྣམས། །རྒྱན་དང་ཆ་ལུགས་རྒྱལ་པོ་འགྱིང་། །བྱང་གི་ཕྱོགས་༝། རྒྱལ་པོ་ཆེན་པོ་རྣམ་ཐོས་སྲས། །ཕྱག་མཚན་རིན་ཆེན་དབྱུག་ཏོ་བསྣམས། །རྒྱན་དང་ཆ་ལུགས་རྒྱལ་པོ་འགྱིང་། །ནུབ་ཀྱི་ཕྱོགས་ནས་༝། རྒྱལ་པོ་ཆེན་པོ་སྤྱན་མི་བཟང་། །ཕྱག་མཚན་སྦྲུལ་ནག་ཞགས་པ་བསྣམས། །རྒྱན་དང་ཆ་ལུགས་རྒྱལ་པོ་འགྱིང་། །ལྷོ་ཡིི་ཕྱོགས་༝། རྒྱལ་པོ་ཆེན་པོ་འཕགས་སྐྱེས་པོ། །ཕྱག་མཚན་དབལ་གྱི་ཤང་ལང་བསྣམས། །རྒྱན་དང་ཆ་ལུགས་རྒྱལ་པོ་འགྱིང་། །འདི་རྣམས་རྒྱལ་པོའི་ཆ་ལུགས་སུ་གསུངས་པས་གོ་མཚོན་གྱི་རྒྱན་ཅན་ཡིན་མིན་བརྟག་བྱའོ། །
༡༨༽གཤིན་དམར་སྤྱི་འདུལ་ལྟར།
ཤར་ཕྱོགས་རྒྱལ་པོ། རྒྱལ་པོ་ཆེན་པོ་ཤེལ་དཀར་འོད། མི་དཀར་སེང་གེའི་དབུ་བརྙན་ཅན། སྐུ་ལ་དུང་ཁྲབ་དཀར་པོ་གསོལ་བ། ཕྱག་ན་རལ་ཀྱུ་འབར་བའི་འཁོར་ལོ་བསྐོར། བྱང་དུ་རྒྱལ་པོ་ཆེན་པོ་ནམ་མཁའ་སྣང་། མི་དམར་ཕག་རྒོད་དབུ་བརྙན་ཅན། །སྐུ་ལ་གསེར་གྱི་ཁྲབ་མོ་མནབ་པ། ཕྱག་ན་ལྕགས་ཀྱུ་འབར་བའི་འཁོར་ལོ་བསྐོར་བ། ནུབ་ཏུ་རྒྱལ་པོ་ཆེན་པོ་འོད་དཀར་འཛིན། མི་སྔོན་འབྲུག་གི་དབུ་བརྙན་ཅན། སྐུ་ལ་ཟངས་ཀྱི་ཁྲབ་མོ་མནབ་པ། ཕྱག་ན་ལྕགས་ཀྱུ་འབར་བའི་འཁོར་ལོ་བསྐོར་བ། ལྷོ་རུ་རྒྱལ་པོ་ཆེན་པོ་འཛིན་གྱི་བདག མི་ནག་དོམ་གྱི་དབུ་བརྙན་ཅན། སྐུ་ལ་ལྕགས་ཀྱི་ཁྲབ་མོ་མནབབས་པ། ཕྱག་ན་དགྲ་སྟ་འབར་བའི་འཁོར་ལོ་བསྐོར་བ། ཞེས་སོ།
༡༩༽ཁྲོ་བོ་རོལ་པ་ལྟར།
རྒྱལ་པོ་ཆེན་པོ་ཡུལ་འཁོར་སྲུང་། །ཞི་བའི་ཕྲིན་ལས་མཐར་ཕྱིན་སྐུ་མདོག་དཀར། །ཐུགས་རྗེ་དབང་གི་འགྲོ་དོན་བིང་ཆེན་བསྣམས། །བཀའ་སྲུང་རྒྱལ་པོ་རྣམ་ཐོས་སྲས། །རྒྱས་པའི་འཕྲིན་ལས་མཐར་ཕྱིན་སྐུ་མདོག་ལྗང་། །ཕྱག་མཚན་རིན་ཆེན་གཏེར་ལྡན་མཆོད་རྟེན་བསྣམས། །བཀའ་སྲུང་རྒྱལ་པོ་སྤྱན་མི་བཟང་། །དབང་གི་ཕྲིན་མཐར་ཕྱིན་སྐུ་མདོག་དམར། །བསོད་ནམས་ཚོགས་རྫོགས་རིན་ཆེན་སྦྲུལ་ཞགས་བསྣམས། །བཀའ་སྐྱོང་རྒྱལ་པོ་འཕགས་སྐྱེས་པོ། །དྲག་པོའི་ཕྲིན་ལས་མཐར་ཕྱིན་སྐུ་མདོག་སྔོ། །དུག་གསུམ་འཇོམས་བྱེད་ཡེ་ཤེས་རལ་གྲི་བསྣམས། །ཞེས་སོ། །འདི་ཁྲོ་བོ་རོལ་པའི་ཕྱི་མཚམས་ཞེས་ལེའུ་མཛད་བྱང་མེད་པ་ཞིག་འདུག་པ་ལྟར་བྲིས་པ་ཡིན་ལ། འདིའི་ནང་བོན་གྱི་རྒྱུད་རྣམ་དག་གང་དུ་མ་བྱུང་བ། བྱང་ཕྱོགས་རྒྱལ་པོ་རྣམ་ཐོས་སྲས་ཀྱི་ཕྱག་མཚན་དུ། རིན་ཆེན་གཏེར་ལྡན་མཆོད་རྟེན་བསྣམས་ཞེས་འདུག་པ་འདི་རྩོམ་པ་པོའི་ཐུགས་རྒྱུད་ལ་གཞན་ལུགས་ཀྱི་བག་ཆགས་མཐུག་པོ་ཞིག་བགོས་པའི་དབང་གིས་ཡིན་འདུག་སྟེ། རོལ་པ་དུག་གསུམ་གཏན་སྤྲུག་གི་གཞུང་ལས། སྤྲུལ་པ་ཆེན་པོ་སྒོ་བ་ཡུམ། །སྟག་མགོ་འབྲུག་མགོ་འབྲོང་གི་མགོ །གཏུམ་མོ་ཆུ་སྲིན་མགོ་བོ་ཅན། །ལྕགས་ཀྱུ་ཞགས་པ་ལྕགས་སྒྲོགས་ཐོ་བ་བསྣམས། །སྒོ་སྲུང་བཞི་ལ་ཕྱག་འཚལ་བསྟོད་བསྐུལ་འཕྲིན་ལས་བཅོལ། །ཞེས་དང་། ཁྲོ་བོ་རོལ་པ་དུག་གསུམ་གཏན་སྤྲུག་གི་འཕྲིན་ལས་གཞུང་ཞེས་པ་ལས། སྤྲུལ་བ་སྒོ་བ་ཆེན་པོ་བཞི། །སྟག་མགོ་འབྲུག་མགོ་འབྲོང་མགོ་མ། །གདུག་མོ་ཆུ་སྲིན་མགོ་བོ་ཅན། །ལྕགས་ཀྱུ་ཞགས་པ་ལྕགས་སྒྲོགས་ཐོ་བ་བསྣམས། །སྤྲུལ་པའི་སྒོ་སྲུང་བཞི་པོ་ལ། །ཞེས་པ་ལས་གོང་གི་ཚིག་དོན་རྣམས་ཟུར་ཙམ་ཡང་མ་བྱུང་བས་ཡིད་བརྟན་མི་འདུག་གོ ། སྤྱིར་རོལ་པའི་གཞུང་དུ་བསྲེ་བསྣན་གྱི་མཛད་པ་རྒྱ་ཆེ་བ་ཞིག་འདུག་སྙམ། ཕྱིས་གཞུང་རྣམས་ལ་ཞིབ་བརྟག་མཛད་པ་གལ་ཆེ་འདུག རང་ལུགས་སྔགས་ཀྱི་སྒྲུབ་སྐོར་རྣམས་ཆེས་སྔ་མོ་དང་གསང་འདུས་གཤེན་སོགས་ཀྱིས་བསྒྲིགས་པ་སོགས་གསུང་བཞིན་པའི་མོད་ལ། བཟློག་པ་སོགས་ཀྱི་མཛད་བྱང་དུ་སྔོན་གྱི་རིག་འཛིན་འདི་དང་འདིས་མཛད་ཅེས་གསལ་བ་དང་། ཡིག་དོན་དུ། བན་དྷེ་དང་། དུ་རུ་ཀ་དང་། རྒྱ་ཡི་དམག་སྣ། དྲུ་གུའི་ཁྱི་ཐན་ཞེས་པ་སོགས་གསུངས་སྟངས་ལྟར་དུས་སྐབས་ཀྱི་ཉེར་འཚེའི་གནོད་པ་བཟློག་ཆེད་དུ་བརྩམས་པ་དང་། བསྣན་པ་སོགས་རྒྱ་ཆེན་པོ་བྱས་པ་མངོན།
༢༠༽མ་རྒྱུད་དང་བྱམས་མ་སོགས་ཀྱི་སྒྲུབ་གཞུང་དུ་བྱུང་བའི་རྒྱལ་ཆེན་ནི།
མ་རྒྱུད་སྒྲུབ་སྐོར་ལས། སེང་གེ་ཕག་རྒོད་འབྲུག་དང་དོམ་གྱི་མགོ །རལ་ཀྱུ་སྦྲུལ་ཞགས་སྟ་རེ་ཐོག་མདའ་འཕེན། །ཞེས་གསུངས་པའི་ཕྱིར།
༢༡༽མེ་རི་བཀའ་མ་གྱད་ཕུར་གྱི་གཞུང་ལྟར་རྒྱལ་ཆེན་ནི།
ཤར་གྱི་ཕྱོགས་༝། མི་དཀར་སེང་གེའི་མགོ་བོ་ཅན། ཕྱག་ན་གནམ་ལྕགས་དབལ་གྱི་བེར་རྒ་རྩེ་དགུ་བསྣམས། ལྷོ་ཡི་ཕྱོགས་༝། མི་སྔོན་ཆུ་སྲིན་མགོ་བོ་ཅན། ཕྱག་ན་གནམ་ལྕགས་དབལ་གྱི་རལ་གྲི་བསྣམས། ནུབ་ཀྱི་ཕྱོགས་༝། མི་དམར་ཕག་རྒོད་མགོ་བོ་ཅན། ཕྱག་ན་གནམ་ལྕགས་ཐུ་ལུམ་བསྣམས། བྱང་གི་ཕྱོགས་༝། མི་ནག་གཡག་རྒོད་མགོ་བོ་ཅན། ཕྱག་ན་གནམ་ལྕགས་ཐོག་ཆེན་བསྣམས། ཞེས་གསུངས་པའི་ཕྱིར། དེང་དུས་གཞུང་ཆེན་རྣམས་ལ་མ་སྦྱངས་པ་རིག་གནས་ཀྱི་ཚིག་སྦྱོར་ཕྲན་བུ་ཤེས་པས་རྒྱུད་ཁེངས་ནས་གོ་ཐོས་ཐམས་ཅད་དཔྱད་རྩོམ་དང་ཞིབ་འཇུག་ཅེས་སོགས་ཀྱི་བྱ་ལ་ཞུགས་པ་རྣམས་དང་། དེའི་སྔོན་གྱིི་དུས་སུ་ཡང་དེ་བཞིན་ཐུན་མོང་རིག་གནས་ལ་བློ་སྦྱོང་ཕྲན་ཙམ་ཡོད་པ་ལ་གཞི་བཅོལ་ཏེ། གཤེན་ལྷ་འོད་དཀར་དང་སྤྱན་རས་གཟིགས་དོན་གཅིག་མིང་གི་རྣམ་གྲངས་སུ་འདོད་པ་འགའ་བྱུང་བ་འདི་ཡི་རིགས་རྣམས་བདེ་བར་གཤེགས་པའི་གསུང་དོན་གྱི་བགེགས་ཆེན་པོ་ཞིག་སྟེ། གཤེན་ལྷ་འོད་དཀར་ནི་བདག་ཅག་གི་སྟོན་པས་གྲངས་མེད་གསུམ་དུ་ཚོགས་བསགས་པའི་མཐར་རྣམ་མཁྱེན་ཡེ་ཤེས་རྒྱུད་ལ་སྐྱེས་པའི་རྟེན་གྱི་སྐུ་གཟུགས་དེ་ཡིན་ལ། སྤྱན་རས་གཟིགས་ནི་ལྷ་དབང་ཕྱུག་དང་ངོ་བོ་གཅིག་པའི་བཅོམ་ལྡན་འདས་ཀྱི་འཁོར་བྱང་ཆུབ་སེམས་དཔའ་སྤྱན་རས་གཟིགས་ཡིན་པ་ཁོང་རྣམས་ཀྱི་གཞུང་ལས་བྱུང་བ་མ་རྟོགས་པ་གང་བྱུང་སྨྲ་བ་འདིའི་རིགས་ནི། ཤིན་ཏུ་མ་རུང་པར་སྨྲ་བ་རྣམས་མི་སྨྲ་བའི་བརྟུལ་ཤུགས་བཟུང་བར་ཞུའོ། །ཚུལ་འདི་འདྲ་ཐོས་པས་སེམས་དཀྲུགས་ནས་འདི་ཙམ་མི་ཞུ་ཁ་མེད་བྱུང་སོང་། སྨྲ་འདོད་ནས་མ་ཡིན་ཀྱང་སེམས་སྐྱོ་དྲགས་ནས་སྨྲ་དགོས་བྱུང་སོང་། མང་དུ་ལུང་རིགས་ཀྱི་དཔང་པོ་དགོས་པ་མཐོང་ཡང་ཤིག་གསོད་བྱེད་སྟ་རེ་ཅི་བྱེད། བོང་བུའི་རྣ་བར་གསེར་རྡུལ་ཅི་ཁྱད། སྒ་སྟོན་ཐེག་འགྲེལ་ལས། གང་ཕྱིར་གངས་ཅན་འདི་ན་ཆེན་པོ་འགའ། །རྒྱལ་བའི་ལུང་ལ་མ་ལྟོས་རྣམ་དཔྱོད་ཀྱིས། །ལོག་དམན་འགྱངས་པའི་ལྟ་བ་སྣ་ཚོགས་ཀྱིས། །ཕྱི་ནང་གསང་བའི་གྲུབ་མཐའ་བསླད་པར་མཐོང་། །ཞེས་གསུངས་པ་བཞིན་ནོ། །
བཤད་བྱའི་འཕྲོ་ནས་བདེ་བར་གཤེགས་པའི་རྟེན་གསུམ་བཞེངས་པའི་བསོད་ནམས་གསོག་པར་འདོད་པའི་སྐལ་ལྡན་རྣམས། རྟེན་གསུམ་ཞེས་བདེ་བར་གཤེགས་པའི་སྐུ་ཡི་རྟེན། སྐུ་གཟུགས་རིས་སུ་བྲིས་པ། ལུགས་སུ་བླུགས་པ། འབུར་བཏོད་པའི་རིགས་རྣམས་ནི། དང་པོ་ཕྱག་ཚད་ལེགས་པར་ལྡན་པ་ནི། དཔེར་ན་སྐྱེས་བུ་བྱད་གཟུགས་དབྱིབས་རྣམས་ཡིད་དུ་འོང་ཞིང་ཚད་དང་ལྡན་པ་ལྟ་བུའོ། །གཉིས་པ་ཚོན་མདངས་ལེགས་པ་ཡིན་དུ་འོང་ཞིང་བལྟ་བས་མི་ངོམས་པ་ཞིག་དགོས་པ་ནི། སྐྱེས་བུ་གཟུགས་མཛེས་ལ་གོས་རྒྱན་ཕུན་སུམ་འཚོགས་པ་ལྟ་བུའོ། །གསུམ་པ་སྐྱེས་བུ་ཡིད་འོང་ཕྱི་ནང་མཐུན་རྐྱེན་ཚང་པ་ལ། ནང་བཅུད་བཅུ་ཕྲག་རིག་པའི་ཡོན་ཏན་ཕུན་སུམ་འཚོགས་པར་ལྡན་པ་བཞིན། སྐུ་བརྙན་ལ་གཟུངས་རྫས་མངའ་དབུལ་རབ་གནས་ཡོངས་རྫོགས་ཚུལ་བཞིན་གྲུབ་པ་ནི། སྐྱེས་བུ་ཡོན་ཏན་ཡོངས་སུ་རྫོགས་པ་གང་ཉིད་འགྲོ་བའིི་སྐྱབས་ཡུལ་དུ་གྱུར་པ་བཞིན། ཕྱི་ནང་གི་དངོས་པོ་དགོས་སོ་ཅོག་གྲུབ་པའི་སྐུ་བརྙན་ནི་བསོད་ནམས་ཚོགས་ཀྱིས་བསག་པའི་རྟེན་ཡང་དག་གོ །གསུང་གི་རྟེན་གསུང་རབ་རྣམ་དག་གང་ཞིག་བཞེངས་པའི་སྐལ་ལྡན་གྱིས། གསུང་རབ་ཀྱི་བརྡ་དག་ཆད་ལྷག་ལོག་པར་བྲིས་པ་སོགས་ཀྱིས་དབེན་ཞིང་། ཇི་ལྟར་བསྒྲུབ་པའི་དངོས་པོ་དེ་ལ་འབྱོར་ཚད་ཀྱི་ནབ་ཟ་དང་། རྒྱན་དང་བཀུར་བསྟིའི་རིགས་ཀྱིས་བསྙེན་ཞིང་། གསུང་རབ་ཀྱི་རབ་གནས་ཚུལ་བཞིན་ཕུལ་བ་དེ་ནི། བསོད་ནམས་ཀྱི་ཚོགས་གསོག་པའི་ཡུལ་དམ་པ་ཡིན་ནོ། །བདེ་བར་གཤེགས་པའི་ཐུགས་རྟེན་སྐུ་གདུང་མཆོད་རྟེན་དང་། གསས་ཁང་གི་རྣམ་པ་གང་དག་བཞེངས་པ་ན། དང་པོ་ཕྱག་ཚད་གལ་ཆེ་སྟེ། དེ་ཡང་རང་གཞུང་ཁུངས་ནས་བྱུང་བ་ཞིག་ལ་གཞི་བཅོལ་དགོས་པ་ལས། མཐོང་མྱོང་དང་མཁས་པ་གང་ཞིག་གིས་བྱས་པ་ལེགས་དགོས་རྒྱུ་འདོད་པ་རྣམས་ལ་ཡིད་བརྟན་མི་རུང་སྟེ། ད་ཡང་དག་གཞུང་མཐུན་ཇི་ལྟར་བྱ་སྙམ་ན། རང་གཞུང་གཟི་བརྗིད་དང་། གཡུང་ལས་རྣམ་པར་དག་པའི་རྒྱུད་གཞུང་ལས་ཕྱག་ཚད་བཀོད་པ་བྱེད་པ་སྟེ། གསས་ཁང་ཕྱི་དབྱིབས་དང་། ནང་གི་ལྡེབ་རིས། བཀོད་པ་རྣམས་ཚུལ་བཞིན་བསྒྲུབས་པ་ལ། མཆོད་རྟེན་གྱི་གཟུང་གཞུག་རབ་གནས་ཟབ་རྒྱས་ཕུལ་བ་དེ་ནི། འགྲོ་བའི་བསོད་ནམས་ཀྱི་རྟེན་ཡིན་པ་གསལ་ལོ། །རྟེན་གསུམ་བཞེངས་པའི་ཕན་ཡོན་སོགས་གཞན་དུ་གསལ། སྐབས་འདིར་བྲིས་པའི་ལྷ་ཡི་ཕྱག་མཚན་རྣམས་ཀྱང་བདེ་བར་གཤེགས་པའི་ཐུགས་རྟེན་དང་། ས་བོན་ཡིག་འབྲུ་གསུང་གི་རྟེན། སྐུ་བསྐྱེད་ལྷ་ཡི་རྣམ་པ་སྐུ་ཡི་རྟེན་སོགས་གསུངས་པས་བསོད་ནམས་ཀྱི་ཚོགས་ཞིང་དུ་བཟུང་བར་བྱའོ། །མཆོད་རྟེན་གྱི་ཕྱག་ཚད་རྣམ་གྲངས་སྐོར་ལ། ཆོས་ཀྱི་འབྱུང་གནས་སངས་རྒྱས་བཅོམ་ལྡན་འདས་དང་། དེ་ཡི་བརྒྱུད་འཛིན་ཚད་ལྡན་རྒྱ་གར་དུ་དང་པོ་བྱུང་ཞིང་། དེ་ཡི་དུས་ཀྱི་བཀོད་པ་བྱས་པའི་མཆོད་རྟེན་གྱི་དབྱིབས་རྣམ་པ་བཞི་ལས་མདོ་རྒྱུད་ལས་མ་གསལ། ཞིག་ཤུལ་གྱི་ཤུལ་ལས་ཀྱང་མ་མཐོང་ཞེས་དགེ་འདུན་ཆོས་འཕེལ་གྱིས་གསུངས། དེ་ནས་ནང་པའི་མཆོད་རྟེན་གྱི་དབྱིབས་གྲངས་བཞི་ལས་མེད། དེ་བཞི་ནི། ལྦུ་བ་མ། གཙུག་རྒྱན། དྲིལ་བུ། འབྲས་སྤུངས། རྡོ་རྗེ་གདན་གྱི་མཆོད་རྟེན་དང་དེ་དང་འདྲ་རིགས་ཀྱི་ནི་ཧིན་དྷུའི་མཎྜལ་ལས་གྱེས་པ་ཤ་སྟགས་ངོས་བཟུང་། བོད་དུ་མཆོད་རྟེན་ཆ་བརྒྱད་ཟེར་བའི་དབྱིབས་བཀོད་སུས་བྱས། གང་ལྟར་སྔོན་དུ་ཆོས་ཕྱོགས་སུ་བྱས་པ་དང་། དེ་ལས་དཔེ་བླངས་ནས་ཀུན་གྲོལ་འཇའ་ཚོན་སྙིང་པོས་བོན་མིང་དུ་བཅོས་པ་ཆ་བརྒྱད། དེ་དཔེ་བྱས་ཏེ་མཁན་ཆེན་ཉི་མས་མགོ་མཇུག་རྩོམ་ཡིག་བསྒྱུར་ཏེ་མཆོད་རྟེན་ཆ་བརྒྱད་བཅོས། དེ་མཚུངས་དབྱིབས་བཀོད་ཐིག་ཚད་ཕྲན་བུ་ཕར་བཅོས་ཚུར་བཅོས་བྱས་ཏེ། ང་ཡི་ལུགས་ཁོ་ཡི་ལུགས་ཞེས་མཆོད་རྟེན་གྱི་བཀོད་པ་བྱས་པའི་དབྱིབས་ཀྱིས་བོད་དུ་དར་ཁྱབ་བྱུང་། རང་རེ་བོན་ལུགས་ཀྱི་མཆོད་རྟེན་རྣམ་གྲངས་མཆོད་རྟེན་གཞུང་དུ་གསལ་བ་སུམ་ཅུ། གཟི་བརྗིད་དུ་སུམ་བརྒྱ་དང་དྲུག་ཅུ་ལས། སྤྲུལ་པའི་མཆོད་རྟེན་བརྒྱ་དང་ཉི་ཤུ་ཙམ་ལས་མདོ་རྒྱུད་གང་ལས་མ་བྱུང་བས་ཆ་བརྒྱད་ནི་བོན་ལུགས་མ་ཡིན་ནོ། །ཕྱག་ཚད་ནི་གཡུང་དྲུང་ལས་རྣམ་པར་དག་པའི་རྒྱུད་དོན། རྗེ་མཉམ་མེད་པས་བཀྲལ་བ་གཡུང་དྲུང་བཀོད་ལེགས་ཀྱི་ཕྱག་ཚད་བྲིས་པ་ལས་གསལ་བ་དང་། གཟི་བརྗིད་ལས་གསུངས་པ་བཅས་སུ་བློ་གཏད་རྒྱུ་ལས་གོ་ཐོས་ཐམས་ཅད་ལག་ཏུ་བླངས་ན་མི་སྨྱོན་པ་འགྲོ་ཉེན་འདུག བསྟན་པ་ཡང་ཁུངས་མེད་འཁྱལ་བར་འགྱུར་བས། རྒྱུད་ལུང་དང་མི་མཐུན་པའི་རིགས་རྣམས་མཛད་པོའི་ཐོབ་ཐང་དང་གོ་ས་ལ་མ་ལྟོས་པར་ཟུར་དུ་བཞག་ན་འོས་སོ། །
ཁུངས་ལྡན་ལུང་རིགས་དཔང་དུ་བཙུགས་བྱས་ཏེ། །བདེ་བར་གཤེགས་པའི་གསུང་རབ་འཆད་ནུས་ན། །
བསྟན་པའི་གསལ་བྱེད་འགྲོ་བའི་དམིགས་བུ་རུ། །འགྱུར་བས་ཇི་ལྟར་བཤད་ལ་ཡིད་རངས་སོ། །
ཐོ་ཆོ་བྱུང་རྒྱལ་སྨྲ་བའི་ང་རྒྱལ་ཅན། །གང་དག་རྒྱལ་བསྟན་མ་བཤིགས་རང་སར་ཞོག །
གཡུང་དྲུང་བོན་ནི་དྲི་བྲལ་ཡིད་བཞིན་ནོར། །ངན་སྨྲའི་བཙོག་རྡུལ་མ་བསྲེ་སྐུ་ཚེ་རིང། །
གལ་ཏེ་དཔལ་འབྱོར་ལོངས་སྤྱོད་ཕུན་སུམ་ཚོགས། །རྣམ་དཀར་བསོད་ནམས་བསྒྲུབ་པའི་བློ་ཡོད་ན། །
རྟེན་ལ་མཆོད་འབུལ་དགེ་འདུན་འཚོ་རྟེན་སྦྱོར། །ཕྱི་ནས་ཉེས་པའི་རྩ་བར་འགྱུར་དྭོགས་མེད། །
བསྟན་རྣམ་པས་ན་ག་འབུམ་དུ་བྲིས།། །།


text:
ལོ་བ་རྟ་མགྲིན་རྒྱལ།
ཐོག་མའི་བོད་གྲིའི་བྱུང་བ་དང་མཚོན་དོན།
གཤིན་རྗེ་གཤེད་ནག་ལས། གྲུབ་ན་རལ་གྲི་རབ་ཏུ་འབར། །འོད་ཟེར་ལྔ་ཡི་གློག་ཆེན་འཁྱུག །གྲུབ་པ་དེ་ནི་བཟུང་གྱུར་པས། །མི་རྣམས་ཁམས་གསུམ་ལས་རྒྱལ་འགྱུར། །ཞེས་གསུངས་པ་བཞིན་བོད་མི་རིགས་ནི་གནའ་ནས་ད་བར་དུ་གྲི་ལ་དང་དོད་ཡོད་པའི་མི་རིགས་ཤིག་ཡིན་ལ། གྲི་ནི་བོད་པ་ཚོས་ཤེས་རབ་དང་དགྲ་བླ་ཞིག་ཏུ་གོ་ནས་བརྩི་བཀུར་བྱེད་སྲོལ་ཡང་ཧ་ཅང་མང་། དཔེར་ན་བསྟོད་གླུ་སྣ་ཚོགས་དང་བཤད་པ། གྲི་དང་འབྲེལ་བའི་སྒྲུང་དང་གཏམ་རྒྱུད། རི་མོ་སོགས་ཡོད་ལ། ཡང་བོད་བཙན་པོའི་སྔོན་གྱི་དབང་མཛད་བཅུ་གཉིས་སྐབས་དང་། གནའ་བོའི་བོད་རྒྱལ་གྲི་གུམ་བཙན་པོ་སོགས་ཀྱི་སྐབས། གླིང་སྒྲུང་ནང་དུ་དཔའ་རྟུལ་བརྒྱད་ཅུ་རེ་རེའི་རལ་གྲིར་བསྟོད་པ་བརྗོད་ཀྱིས་མི་ལང་བ་སོགས་ཡོད་ལ། ད་དུང་ད་སྐབས་དངོས་ཡོད་ངག་རྒྱུན་དང་རྒན་པོའི་ཁ་ཏ་སོགས་་ལ་ཉན་ནའང་བོད་ནི་གྲི་ལ་མཐོང་ཆེན་ཧ་ཅང་ཆེན་པོ་བྱེད་པའི་མི་རིགས་ཤིག་ཡིན་པ་ཤེས་ཐུབ།
བོད་ཀྱི་གྲིའི་བྱུང་བ་ནི་ཧ་ཅང་སྔ་ཞིང་། སྤྱི་ལོ་དུས་རབས་དང་པོ་མ་ཚུགས་པའི་སྔོན་ནས་དར་ཡོད་པ་ནི་ཐེ་མི་ཚོམ་པ་ཞིག་རེད། གདོད་མིའི་བོད་ནི་ཐོག་མར་རི་བྲག་དང་། ནགས་ཁྲོད་དུ་བཅས་ཤིང་། སེམས་ཅན་བསད་ཅིང་བཤའ་བ་དང་། ཤ་གཏུབ་པ། ཤ་རྗེན་ཟ་བ། མདུང་དང་མདའ་གཞི་སྤྱོད་པ། འུར་རྡོ་འཕེན་པ། དམར་མཆོད་བྱེད་པ་སོགས་ལ་བརྟག་ན་ཤེས་ཐུབ། ཐོག་མར་རྡོ་དང་རུས་པ། ཤིང་སོགས་གྲིའི་ཚབ་ཏུ་བཀོལ་བཞིན་ཡོད་ལ། རིམ་བཞིན་ཆ་ཇེ་ཚང་དང་སྤུས་ཇེ་ལེགས་སུ་བཏང་ནས་འཛམ་བུའི་གླིང་དུ་གྲགས་ཆེ་བའི་བོད་གྲི་བྱུང་བ་རེད། སྔོན་གྱི་ཡིག་ཚང་མང་པོའི་ཁྲོད་དུའང་"རུས་པའི་མཚོན་དང་འུར་རྡོ་བཟོས།།"དང་"མཚོན་ཆ་དགྲ་སྟ་ཆེན་མོ་བཟོས།།"ལྟ་བུར་གཞིགས་ན་ཤེས་ཐུབ་ཅིང་། ངག་རྒྱུན་དུ་ཡང་མཁྱེན་དཀར་བ་རྣམས་མཁྱེན་ཞེས་བྱ་བའི་སྤྱང་གྲུང་འཛོམས་ཤིང་བློ་རིག་བཀྲ་བ། འཇོན་ཐང་ཆེ་ཞིང་དཔའ་ངར་ལྡན་པའི་མི་ཞིག་ཡོད་པ་དེས་ལྕགས་ཀྱིས་རྒྱུ་བྱས་ཏེ་གྲི་ཞིག་བཟོས་ནས་རང་གི་ལུས་ལ་བཏགས་པས། མི་ཀུན་གྱི་ཡིད་དབང་འཕྲོག་ནས་དེར་མཐུད་གྲི་བཏགས། དེ་ནས་བཟུང་གྲི་འདོགས་པའི་གོམས་སྲོལ་ཆགས་པ་རེད་ལྟ་བུའི་ངག་རྒྱུན་ཧ་ཅང་མང་པོ་ཡོད་མོད། བོད་གྲི་དར་བའི་དུས་ཧ་ཅང་སྔ་བ་གོང་གསལ་ལས་ཀྱང་ཤེས་ཐུབ་པས་སྐབས་སུ་མ་བབ་པ་དག་རེ་ཞིག་སྨྲ་བར་མི་འདོད་དོ།།
དེ་ལྟར་སྔོན་མ་ནས་བོད་ནི་རང་ཤུགས་ཀྱིས་གྲི་འདོགས་པར་དགའ་པོ་ཡོད་པའི་མི་རིགས་ཤིག་ཡིན་པ་ཤེས་ཐུབ་པ་སྟེ། དཔེར་ན་ད་སྐབས་ཀྱི་བོད་པ་རྒན་པོ་དག་གིས་རྭ་གྲིའམ་རྭ་ཅོའི་བརྒྱན་པའི་གྲི་འདོགས་པ་དང་། ན་གཞོན་ཕོ་གསར་ཚོས་དངུལ་གྲི་འདོགས་པ། བུད་མེད་ཚོས་བཟོ་བཀོད་ལེགས་ཤིང་ཧ་ཅང་ཐུང་བའི་དངུལ་གྱི་གློ་གྲི་དང་སྟོང་གྲི་འདོགས་རྒྱུར་དགའ་བོ་ཡོད་པ་ལས་ཀྱང་ཤེས་ཐུབ་པར་མ་ཟད། ཁམས་ཕྱོགས་ཀྱི་ས་ཁུལ་མང་པོ་ན་ཕོ་རྣམས་ཕར་ཞོག མོ་རྒན་པ་གློ་གྲི་བཏགས་ཡོད་པ་མང་པོ་མཐོང་རྒྱུ་ཡོད་པ་ནང་བཞིན་རེད།གྲི་ནི་བོད་མང་ཚོགས་ཀྱིས་ཧ་ཅང་དགའ་པོ་བྱེད་པའི་རྒྱན་ཆ་ཞིག་ཡིན་ལ། ཐོག་མར་འཚོ་བའི་དགོས་མཁོ་དང་།བར་དུ་དམག་འཁྲུག་གི་དགོས་མཁོ།ཐ་མར་རྒྱན་ཆར་གྱུར་བ་ཨེ་ཡིན་ནམ་སྙམ།དཔེར་ན་སྔོན་མར་རི་དྭགས་བསད་རྗེས་པགས་པ་དག་ལུས་ཀྱི་གྲང་བ་སེལ་སྤྱད་དུ་སྤྱོད་པ་དང་།བར་དུ་གཅན་གཟན་གདུག་པ་ཅན་བཏུལ་རྗེས་པགས་པ་གྱོན་ནས་དཔའ་བོ་མཚོན་བྱེད་དུ་གྱུར་བ། ཐ་མར་རྒྱན་གོས་སུ་གྱུར་ནས་ཁྲོམ་ཆེན་སོགས་སུ་གཅན་གཟན་པགས་པ་གྱོན་ནས་འགྲོ་བ་སོགས་དང་རིགས་ཨེ་འདྲ་སྙམ།
བྱིས་པ་འཁུར་བྱེད་ཀྱི་སྐེ་རགས་སོགས་ཀྱི་ཁུད་དམ་བྱིས་པ་དག་ཐག་ཉེ་སར་གྲི་ཐུང་འདོགས་པ་དང་། ལོ་ལོན་བགྲེས་པོའི་སྐེ་རགས་ནང་དང་། འཁར་བ་ལ་འཕལ་ཀ་སྤྲད་ནས་ནང་དུ་གྲི་བསྡུ་བ་སོགས་བྱེད་ལ། འདིའི་འདྲེ་བདུད་སོགས་ཀྱིས་གནོད་པ་མི་ཡོང་བར་ཚེ་ལ་སྲུང་སྐྱོབ་བྱེད་པ་མཚོན་ཞིང་། གྲི་སྟེང་དུ་སྤོས་ན་བུ་རྟའི་ཁ་ལས་རླུང་རྟར་གནོད་པ་དང་། མཚན་མོར་ཉལ་བའི་སྐབས་སུ་སྔས་མགོའི་འོག་ཏུ་གྲི་ཞིག་བཞག་ན་རྨི་ལམ་ངན་པ་མི་རྨི་བ།ས་བཙན་ས་དང་རྩུབ་སར་རལ་གྲི་སྒོའི་དཀར་ནག་མཚམས་སུ་སར་མཛེར་ནས་འཇོག་པ་དང་། དབྱར་ཁར་ཆུ་ཐོག་རྒོད་དུས་ཡང་ས་མཛེར་ནས་འཇོག་པ་རེད། འདི་ལས་གྲི་ལ་དགའ་བ་དང་དད་མོས་ཆེན་པོ་ཡོད་ལ། དགྲ་ཕར་ཞོག འདྲེ་བདུད་དང་ཆུ་ཐོག་སོགས་རང་བྱུང་གནོད་འཚེ་ཡང་འགོག་ཐུབ་སྙམ་པའི་འདུ་ཤེས་ཧ་ཅང་ཟབ། གྲི་ལ་རབ་འབྲིང་ཐ་གསུམ་ཡོད་པས་དེ་འདོགས་མཁན་ནམ་བཀོལ་སྤྱོད་བྱེད་མཁན་་ཡང་རབས་འབྲིང་ཐ་གསུམ་ཡིན་ལ། དཔེར་ན་གྲི་ཤུབས་དང་གྲི་ཡུའི་གཞོགས་ངོས་སུ་རྡོ་རྗེ་ཕ་ལམ་དང་། གཡང་ཊི། བྱུ་རུ། རྟ་ཀླད། མུ་ཏིག་སོགས་རིན་ཆེན་དངོས་རྫས་ཀྱིས་མཛེས་རྒྱན་སྤྲས་བྱས་ཡོད་པ་དག་རིན་ཐང་ཆེ་བའི་རྩ་ཆེན་གྱི་གྲི་ཡིན་པ་དང་དེ་འདོགས་མཁན་ནི་འབྱོར་ཕྱུག་ལྡན་ཞིང་དཔའ་ཉམས་ཀྱིས་ཁེངས་ཡོད་ཅིང་། ལྕགས་གྲི་དང་ཟངས་གྲི་སོགས་ཀོ་བའི་ཐུམ་བརྒྱབ་ནས་བཏགས་ཡོད་པ་དག་སྔོན་དང་བསྡུར་ན་འཚོ་བ་སོགས་ཕྱོགས་གང་ནས་ཀྱང་ལོས་ཞན་སྙམ་པའི་ཚོར་སྣང་སྟེར་བ་ལྟ་བུ་རེད། ད་དུང་ཕོ་འབྲུག་གྲི་བཏགས་པ་ཞིག་ཡིན་ན་གཉེག་སྒྲིག་བྱས་ཟིན་པ་མཚོན་ཞིང་། གྲི་སྣེ་བལ་ཐིག་དཀར་པོ་དང་རས་དཀར་པོ་བཏགས་ཡོད་ན་མདུན་བྱས་ཡོད་པ་མཚོན་པ་སོགས་བཤད་ཚུལ་མང་། ཡང་གྲི་མི་གཞན་ཕ་རོལ་བོ་ལ་སྤྲོད་ཚེ་ཡུ་བའི་ཕྱོགས་ནས་ཁ་གཏད་པ་ལས་རྩེ་མོའི་ཕྱོགས་ནས་ཁ་གཏད་པར་འཛེམ་ཞིང་། ཕ་མ་དང་རང་ལས་མཐོ་བ།ཡང་ན་དགྲ་ལས་གཞན་དག་ལ་གྲི་ཁ་བསྐོར་བ་སོགས་འཛེམ་བྱ་ཡང་ཧ་ཅང་མང་། ད་དུང་གྲི་བསྟོད་དང་། གྲི་བཤད་། གྲི་རྩེད་སོགས་ཀྱང་གནའ་ནས་ད་བར་ཧ་ཅང་མང་ངོ་།།
བོད་གྲིའི་དབྱེ་བ་དང་བཟོ་སྟངས།
སྤྱིར་བོད་གྲི་ལ་དབྱེ་བ་གཉིས་བཤད་དེ། གཅིག་ནི་གློར་འདོགས་པའི་གྲུ་ཆུང་དང་། སྐེད་པ་འཕྲེད་དུ་གཟེར་བའི་གྲི་གཉིས་བཤད་ཀྱང་། ད་དུང་རྒྱབ་ཏུ་ཁུར་ཆོག་པའི་གྲི་ཡང་ཡོད་པ་སྔོན་མར་དཔེ་ཆ་ཞིག་གི་ནང་དུ་མཐོང་མྱོང་མོད། ད་ཆར་བརྗེད་པའི་རྐུན་པོས་འཕྲོག་སོང་པས་གསལ་བོ་ཞིག་བརྗོད་ཐབས་བྲལ་སོང་། ཡིན་ཡང་ད་དུང་"རྭ་གྲི"ཟེར་བའི་ཉག་ཁ་སོགས་ནས་དགྲ་ལ་རྙི་བཙུགས་ཆོག་པའི་གྲི་དང་། ལག་པས་ཐད་གར་འཕེན་ཆོག་པའི་གྲི་ཡང་ཡོད་པ་རྒན་པ་ཚོས་ངག་རྒྱུན་བརྒྱུད་ནས་ཐོས་མྱོང་། མདོར་དྲིལ་ན་བོད་གྲི་ལ་ན་དབྱེ་བ་མ་མཐའ་ཡང་ལྔ་ཡོད་པ་ཤེས་ཏེ། རྐེད་དུ་གཟེར་ཆོག་པའི་གྲི་དང་གློར་འདོགས་ཆོག་པའི་གྲི། རྒྱབ་ཏུ་ཁུར་ཆོག་པའི་གྲི། རྙི་བཞིན་བཙུགས་ཆོག་པའི་གྲི། ལག་པས་ཐད་ཀར་འཕེན་ཆོག་པའི་གྲི་སོགས་ཡོད། ནང་གསེས་སུ་གྲི་རིང་དང་གྲི་ཐུང་། གྲིའུ་སོགས་ཡོད་ལ། རྒྱུ་སྤུས་ཀྱི་ཆ་ནས་རྡོ་ཡིས་བཟོས་པའི་གྲི། རུས་པའི་བཟོས་པའི་གྲི། ལྕགས་ཀྱིས་བཟོས་པའི་གྲི། སྟོང་གིས་བཟོས་པའི་གྲི། ཟངས་ཀྱིས་བཟོས་པའི་གྲི་སོགས་ཡོད་པར་མ་ཟད། ལྕགས་བཞུ་སྐབས་ལྕགས་ཀྱི་ནང་དུ་གསེར་དང་སྨན་སོགས་བསྲེ་བ། དུག་བསྲེ་བ་སོགས་ཡང་ཡོད་པར་འདོད། རྒྱུ་མཚན་དུག་གྲི་དང་སྨན་གྲི་སོགས་ཡོད་པའི་གནད་ཀྱང་དེ་ལ་ཐུག་པ་མ་ཡིན་ནམ་སྙམ། བོད་ཀྱི་རལ་གྲི་འདི་མི་རིགས་གཞན་གྱི་གྲི་དང་བསྡུར་ན་ལས་སྣོན་བྱེད་རྒྱུ་ཧ་ཅང་ཞིབ་ཚགས་ལྡན་ཞིང་དཀའ་ཚེགས་ཆེ་བ། རྒྱུ་སྤུས་ཀྱི་ཆ་ནས་ཀྱང་ཧ་ཅང་རིན་ཐང་ཆེན་པོ་རེད། གྲི་ཐོག་མར་ལས་སྣོན་བྱེད་དུས་ལྕགས་བཞུ་བ་དང་གྲིའི་བཟོ་ལུགས་འགོད་པ། གྲིའི་ཆེ་ཆུང་དང་དབྱིབས་གཏན་ལ་ཕབ་པ། རྣོ་འདོན་པ། ཚགས་རྒྱག་པ། ཚ་ལ་རྒྱག་པ། འཇམ་བཏོད་པ། མར་དང་གཙོད་ཁྲག་སོགས་བྱུགས་ནས་ངར་ལྡུད་པ་སོགས་གཞན་དང་མ་འདྲ་བའི་ཁྱད་ཆོས་མང་པོ་ལྡན་ཞིང་། གྲི་བཙོ་སྦྱངས་བྱས་རྗེས་མེའི་ནང་དུ་ཡང་བསྐྱར་ངར་ལྡུད་པ་དང་། དེར་མཐུད་གྲིའི་སྟེང་དུ་ཚྭ་ཆུ་བྱུག་ན་ལྕགས་ཀྱི་གསེང་དུ་རི་མོ་བྲིས་ཡོད་པ་ཕྱིར་མངོན་པ་རེད། ལས་སྣོད་དང་བཙོ་སྦྱངས་བྱས་པའི་གྲི་མང་ཆེ་བའི་སྐྲ་ཕར་ཞོག རྣོ་ལྕགས་ལ་ཡང་ཐུག་པ་ཙམ་གྱིས་གཅོད་ཐུབ་པར་བཤད། བོད་གྲི་འགྲུབ་རྗེས་ས་ཁུལ་ལ་ལར་ཆོས་ཀྱི་ཆོ་ག་སོགས་བསྒྲུབས་ནས་རལ་གྲི་ལ་བསྒྲུབ་རྒྱུ་མང་པོ་ཡོད་སྐད་དང་། ཡང་ས་ཆ་ལ་འགའ་ཤས་སུ་མི་ཁ་རྒྱས་དབང་ཐང་དར་བ་ཞིག་གམ་དཔའ་མཛངས་ལྡན་པ་ཞིག་གིས་ཐོག་མར་རྟེན་འབྲེལ་མཚོན་བྱེད་དུ་རལ་གྲི་དེ་བཀོལ་སྤྱོད་བྱེད་པར་གྲགས། བོད་གྲིའི་ཡུ་བའི་སྟེང་དུ་རྡོ་རྗེ་ཕ་ལམ་དང་། གཡང་ཊི། རྟ་ཀླད། མུ་ཏིག གཡུ། རྭ་ཅོ། གསེར། དངུལ། བྱུ་རུ་སོགས་རིན་པོ་ཆེའི་ཕྲ་སྣ་ཚོགས་ཡོད་པ་དང་། གྲི་ཤུབས་ལ་ཡང་ཤིང་དང་ལྕགས། ཀོ་བ། དངུལ། ཉ་པགས། ཟངས་སོགས་ཡོད་ལ། གྲི་ཤུབས་ཡང་གཞན་དང་མི་འདྲ་ཞིང་། སྟེང་དུ་གཡུ་བྱུར་གསེར་དངུལ་དང་མུ་ཏིག་གི་བརྒྱན་ཆ། བཀྲ་ཤིས་རྟགས་བརྒྱད། སྟག་སེང་ཁྱུང་འབྲུག་སོགས་ཉམས་ཕུན་སུམ་ཚོགས་པའི་རི་མོ་དང་། རིན་ཐང་བྲལ་བའི་རིན་པོ་ཆེ་སོགས་ཀྱིས་བརྒྱན་པ་ཡིན་ལ། གྲི་རིང་བ་ནི་རྨི་གཅིག་ལས་བརྒལ་ཡོད་པ་དང་། སྤྱིར་བཏང་གི་གྲིའི་རིང་ཐུང་ནི་ལི་སྨི་སུམ་བཅུ་ནས་བཞི་བཅུ་ཡས་མས་ཡིན། གྲི་ཐུང་བའི་རིང་ཐུང་ལིའི་སྨི་བཅུ་ཡས་མས་ཡིན། བོད་སྔོན་མ་དག་གིས་གྲི་ལ་འདི་འདྲའི་མཐོང་ཆེན་བྱེད་པའི་རྒྱབ་ལྗོངས་ནི་གཡུལ་དང་དམག་འཁྲུགས་ལ་མཐོང་ཆེན་བྱེད་པ་ཡིན་ལ། དམག་འཁྲུགས་ལ་མཐོང་ཆེན་བྱེད་པ་ནི་ཆབ་སྲིད་ཀྱི་དབུ་རྨོག་དང་རང་ས་བརྟན་སྲུང་བྱེད་པའི་འདུ་ཤེས་དང་སྙིང་སྟོབས་ཧང་སངས་བའི་ཆེན་པོ་ཡོད་པ་རྟོགས་ནུས་པས་སོ། །
བོད་གྲིའི་ཁྱབ་ཁོངས་དང་ཤུགས་རྐྱེན།
བོད་གྲི་དངོས་མ་ནི་ས་བརླན་སོགས་ཀྱི་སྟེང་དུ་བཞག་ཀྱང་བཙའ་ཆགས་མི་ཐུབ་པ་དང་། སྤུས་ཚད་ལེགས་པ་དང་། རྣོ་ངར་འཛོམས་པ། སྲ་བ། བརྐོས་ཚགས་ལེགས་པ། གྲི་ཤུབས་ཀྱི་དབྱིབས་སོགས་ལ་འགྱུར་བ་བྱུང་མི་ཐུབ་པ་དག་ཡིན་ལ། བོད་ཀྱི་གྲི་སྤྱིའི་རྣམ་པའི་ཆ་དེ་འདྲ་ཡིན་མོད། བྱེ་བྲག་གིས་བཤད་ན་ཉིང་ཁྲི་དང་ཡོན་ནན། ལྷ་ས། ཀོང་པོ། ནག་ཆུ་སོགས་བོད་མདོ་དབུས་ཁམས་གསུམ་ན་གྲི་བཟོ་སྟངས་མི་འདྲ་བ་ཧ་ཅང་མང་པོ་ཡོད་པར་མ་ཟད། བཟོ་སྟངས་དེ་ཡང་ལད་བཟློས་ཙམ་མ་ཡིན་པར་རང་ས་གནས་ཀྱི་ལག་རྩལ་དང་བོད་མི་རིགས་ཀྱི་ཐུན་མོང་མ་ཡིན་པའི་ལག་རྩལ་གྱི་ཁྱད་ཆོས་སོགས་མངའ་བ་ཤ་སྟག་ཡིན། ས་ཁུལ་ལ་ཤས་ན་ད་སྐབས་ཀྱང་སྔོན་གྱི་ལག་རྩལ་དེ་རྒྱུད་འཛིན་བྱེད་ཀྱིན་ཡོད་པ་སོགས་གྲོགས་རེ་འགའི་ཞལ་ནས་ཐོས་མྱོང་ཞིང་། འདི་ནི་ཉམས་དགའ་དགོས་པའི་དོན་ཞིག་རེད་སྙམ། ཡིན་ཡང་། ང་ཚོ་བོད་ཀྱི་བླུན་པོ་ཕྱུགས་ཀྱི་ཤ་ཚུགས་ཅན་འགས་ཤས་ཀྱིས་གྲི་བཟུང་ནས་ཕུ་ནུ་ནང་དམེ་དང་། བུ་སྤུན་གསོད་གཏུབ་བྱེད་ཀྱིན་པ་སོགས་ལ་གཞིག་ནས་གྲི་བཏགས་མི་ཆོག་པའི་ཡུལ་སྲོལ་སོགས་གཏན་འཁེལ་བྱེད་པ་དང་བྱེད་ཀྱིན་ཡོད་མོད། དེར་མཐུད་མི་མང་ཆེ་བ་མི་རིགས་རང་གི་རིག་གནས་ཀྱི་རིན་ཐང་ལ་བརྩི་བཀུར་མེད་པ་སོགས་ཀྱི་ལན་སྟབསབོད་གྲི་ཉམ་རྒུད་དུ་སོང་ནས་ད་སྐབས་ཕལ་ཆེར་རྩ་མེད་དུ་འགྲོ་བཞིན་འདུག ད་ཆར་བོད་གྲིའི་ཚབ་དུ་རྒྱ་གྲི་དང་།བོད་སྐད་ཚབ་དུ་རྒྱ་སྐད། བོད་གཤིས་ཚབ་ཏུ་རྒྱ་གཤིས་སོགས་སུ་འགྱུར་དང་བསྒྱུར་བཞིན་ཡོད་མོད། ཚང་མས་མི་རིགས་ཞེས་པའི་ཁོག་དཔུང་དང་། མི་རིགས་རིག་གནས་ཞེས་པའི་ཐུན་མོང་གི་རིག་གནས་ནི་རྒྱུད་འཛིན་དང་དར་སྤེལ་གཏོང་ཐུབ་ན། མི་རིགས་འཕེལ་རྒྱུས་ནི་དེ་འདྲ་ཐབས་ཟད་པའི་ལས་ཀ་ཞིག་ཡིན་མི་སྲིད་སྙམ་པའི་སེམས་ཤུགས་ཤིག་སྐྱེ་ཡི་འདུག བོད་གྲི་འདི་དམག་འཁྲུག་དང་ཚོང་ལས་སོགས་ཀྱི་རྐྱེན་གྱིས་གང་སར་ཁྱབ་ཡོད་ལ། དཔེར་ན། རྒྱ་ནག་དང་རྒྱ་གར། འབྲུག་ཡུལ། སོག་ཡུལ། ཨུ་རུ་སུ། དབྱིན་ཇི། འབྲས་ལྗོངས། ལ་དྭགས་སོགས་གཙོའི་རྒྱལ་ཁབ་མང་པོར་ཁྱབ་ཡོད་པར་མ་ཟད། ད་ལྟ་རྒྱལ་ཁབ་རིམ་པས་ཀྱང་བོད་གྲི་ལ་མཐོང་ཆེན་ལེགས་པོ་བྱས་ནས་རྒྱལ་ཁབ་རིམ་པའི་ཤུལ་བཞག་རིག་གནས་ནང་དུ་བདམས་ཡོད་པ་སོགས་ལ་བལྟས་ནའང་བོད་གྲིའི་རིན་ཐང་་ཟུར་བལྟ་ལེབ་མཐོང་ཡིན་ངེས།
ད་ལྟའི་བོད་གྲིའི་གནས་བབས་དང་བསམ་གཞིགས།
ད་ལྟ་འཛམ་གླིང་རིག་གནས་ཁག་ཁྱབ་ཆེ་རུ་འགྲོ་བ་དང་བསྟུན་བོད་ཀྱི་རིག་གནས་སྤྱིའི་ཆ་ནས་ཁྱབ་ཆུང་དུ་འགྲོ་བཞིན་ཡོད་པ་དང་། འཛམ་གླིང་གཞི་གཅིག་ཏུ་སྒྲིལ་བཞིན་ཡོད་པའི་དུས་འདིར་བོད་རྒྱ་ཆེ་རུ་འཐོར་བཞིན་ཡོད་པའི་སྐབས་འདིར་ཆེས་རྩ་གནད་དུ་གྱུར་ཡོད་པ་ནི་ཕྱི་དངོས་པོའི་ཆ་ནས་གསར་གཏོད་ཀྱི་ཕྱོགས་ལ་ཤུགས་རྒྱགས་དགོས་པ་དང་། གཉིས་ནས་བོད་སྲོལ་རྒྱུན་རིག་གནས་བཟང་པོ་རྒྱུད་འཛིན་གོང་སྤེལ་གཏོང་རྒྱུ་གཉིས་ནི་རྩ་གནད་དམ་རེད་སྙམ། འདིར་བོད་གྲིའིནསྐོར་ནས་གླེང་ནའང་སྔོན་མར་བོད་གྲི་ནི་དགོན་པའི་བཙན་ཁང་དང་། རི་མགོའི་ལབ་ཙེ། ཁྱིམ་གྱི་མཐོ་སར་འཇོག་པ་དང་། ད་དུང་གྲིའི་སྟེང་དུ་མི་སྤོ་པ། གྲི་རྩེད་དང་གྲི་བསྟོད་སོགས་གྲི་དང་འབྲེལ་བའི་རིག་གནས་སྣ་མང་ཕུན་སུམ་ཚོགས་པ་ཡོད་མོད། ད་སྐབས་གྲི་ལ་འཛིན་པའི་ལྟ་ཚུལ་རྦད་དེ་འགྱུར་ཡོད་དེ།གྲི་ནི་ཤ་བཟའ་སྤྱད་ཙམ་ལས་གྲི་འདོགས་པ་དང་གྲི་བསྟོད་སོགས་ཚང་མ་འགྱུར་བ་ནས་ཚར་བའི་བར་དུ་སོང་ཡོད་པ་ནི་སྐྱོ་བ་ཞིག་རེད་འདོད་དོ། དེ་བས་གྲི་བསྟོད་དང་མདའ་བསྟོད། དཔའ་བསྟོད་སོགས་ནི་བོད་ཀྱི་རིག་གནས་ཀྱི་སྙིང་སྟོབས་ཤིག་ཡིན་ཙ་ན།འདི་ལྟར་ཉམ་རྒུད་དུ་སོང་ན་དཔྱོད་ལྡན་པ་དག་གིས་ཐུགས་བསམ་བཞེས་རྒྱུ་གལ་ཆེ་བར་འདོད། གྲི་འདོགས་པ་ནི་གཙོ་བོ་དཔའ་བ་དང་རང་གི་གཟི་བརྗིད་མཚོན་པ། རང་གཞན་ལས་འགྲན་ཟླ་མེད་པ་སོགས་ཀྱི་མཚོན་ཚུལ་ཡིན་པ་ལས་ཤ་ཟ་འདོད་ཆེ་བ་དང་། མི་གསོད་རྒྱུར་སྤྲོ་བ། རྟ་འདེད་རྒྱུར་མོས་པ་དག་གི་མཚོན་རྟགས་ག་ལ་ཡིན་ཏེ། མ་ཡིན་ནོ།།


text:
༧སྐྱབས་རྗེ་བདག་ཆེན་རིན་པོ་ཆེ་མཆོག་གིས་ཟབ་ཆོས་ཞི་ཁྲོའི་བཀའ་དབང་བསྩལ་པ།
- Created: Wednesday, 21 October 2009 16:44
- Last Updated: Monday, 31 August 2015 16:47
- Hits: 3761
སྤྱི་ཟླ་བཅུ་བའི་ཚེས་བཅུ་གཅིག་ཉིན་གྱི་སྔ་དྲོའི་ཆུ་ཚོད་བཅུ་བའི་སྟེང་དུ། གངས་ལྗོངས་རྡོ་རྗེ་འཛིན་པ་ཡོངས་ཀྱི་གཙུག་རྒྱན་དམ་པ། དཔལ་ས་སྐྱ་༧གོང་མ་བདག་ཆེན་རྡོ་རྗེ་འཆང་མཆོག་གིས་ས་སྐྱ་དགོན་པའི་ཆོས་ཚོགས་པས་གཙོས་པའི་དད་ལྡན་དྲུག་ཅུ་ཙམ་ལ་ཟབ་ཆོས་ཞི་ཁྲོ་དམ་པ་རིགས་བརྒྱའི་བཀའ་དབང་དགྱེས་བཞིན་བསྩལ། དེ་ཡང་ཐོག་མར་དབང་གི་གཞི་དཀྱིལ་འཁོར་གྱི་སྟ་གོན་སྟེ། དཀྱིལ་འཁོར་བཞེངས་པ་དང་མཆོད་པ་འབུལ་བ་སོགས་ཀྱི་རྗེས་སུ་སློབ་དཔོན་མཆོག་ཉིད་བདེ་གཤེགས་འདུས་པའི་ངོ་བོ་ཆོས་སྐུ་ཀུན་ཏུ་བཟང་པོའི་སྐུར་བཞེངས་ཏེ་དབང་སྒྲུབ་ཡོངས་སུ་རྫོགས་པ་གནང་གྲུབ་རྗེས། སློབ་མ་རྣམས་ཀྱིས་ཕྱི་རོལ་ཏུ་ཁྲུས་ཀྱི་བྱ་བ་བྱས་ཟིན་ནས་ལྷ་ཁང་ནང་དུ་ཞི་དུལ་བག་ཡོད་ཀྱི་སྤྱོད་ལམ་གྱིས་འདུས་རྗེས་དབང་གི་ཐོག་མར་སློབ་དཔོན་དང་དཀྱིལ་འཁོར་གྱི་ལྷ་ལ་མཎཌལ་འབུལ་བ་དང་གསོལ་བ་འདེབས་པ་སོགས་སྔོན་འགྲོའི་བྱ་བ་དག་གྲུབ་རྗེས། རེ་ཞིག་དཀྱིལ་འཁོར་ཆེན་པོ་ལ་བལྟ་བར་མི་དབང་བ་མཚོན་ཆེད་དུ་མིག་རས་དཀྲིས་ཤིང་། དེ་རྗེས་དཀྱིལ་འཁོར་གྱི་ལྷ་ལ་མེ་ཏོག་འབུལ་བ་སོགས་སྔོན་འགྲོའི་ཆོས་སྤྱོད་ཡོངས་སུ་གྲུབ་མཚམས། སློབ་དཔོན་གྱིས་དཀྱིལ་འཁོར་ཆེན་པོའི་དབུས་དང་ཕྱོགས་བཞིར་བཞུགས་པའི་ཡི་དམ་ཞི་ཁྲོའི་ལྷ་ཚོགས་རྣམས་ཀྱི་སྐུ་གསུང་ཐུགས་ཀྱི་བྱིན་རླབས་རྣམས་སྐལ་ལྡན་སློབ་མ་རྣམས་ཀྱི་སྒོ་གསུམ་དང་དབྱེར་མེད་དུ་བཞུགས་པའི་བཀའ་དབང་ཟབ་མོ་དགྱེས་བཞིན་ལེགས་པར་བསྩལ་པ་དང་། མཇུག་ཏུ་མཐའ་རྟེན་གཏོར་མའི་དབང་དང་བཅས་པ་ཡོངས་སུ་གྲུབ་པ་དང་། ཉིན་གུང་རྒྱབ་ཏུ་གུས་པ་སྤྲུལ་མིང་ཡེ་ཤེས་ཀྱིས་གོང་མ་བདག་ཉིད་ཆེན་པོའི་བཀའ་ལུང་བཞིན་ཟབ་ཆོས་ཞི་ཁྲོ་དགོངས་པ་རང་གྲོལ་འདི་ཉིད་ཚུལ་ཇི་ལྟར་ཉམས་སུ་ལེན་པའི་སྐོར་ཆོས་ཚོགས་པ་ཚོར་རང་གིས་གང་ཤེས་ངོ་སྤྲོད་ཀྱང་མདོར་ཙམ་ཞིག་ཞུས་པ་བཅས་སོ།།